
Opdrag
Vir Liam
Being deeply loved by someone gives you strength,
while loving someone deeply gives you courage.
~ LAO TZU ~



Die begrafnis
Die begrafnis
Soms voel ’n mens oorwin deur die lewe. Dit gebeur nie baie nie, maar dit gebeur. Daar kom ’n tyd wanneer dit voel asof jy uit die oorlog kom. Jou eie groot depressie – en jy het verloor.
Albert Einstein het glo gesê: “Everybody is a genius. But if you judge a fish by its ability to climb a tree, it will live its whole life believing that it is stupid.”
Ek het dit net een keer moes hoor om te onthou. Ek voel soos die vis. Nie net is dit my sterreteken nie, maar ek is ook Einstein se vis – die een wat moet boomklim. Alewig dom en lomp omdat hierdie lewe pal allerhande kak my kant toe stuur, waarmee ek nie cope nie.
“Pal” is seker ook nie die regte woord nie. Dis darem nie pal nie. Maar die verskil tussen my kak en ander mense s’n is die enormiteit daarvan. As ander mense ’n bietjie voëltjiestront kry, kry ek ’n reusesleepwa olifantdrolle in my driveway wanneer ek laat is vir werk. Skuins geparkeer, sodat daar geen manier is om verby te kom nie. Nie alleen nie.
As mens hulp het, is dit anders. Jy kan die sleepwa stoot of trek of darem geselskap hê terwyl jy dink aan ander opsies. As jy alleen is, is dit ’n ander storie. Een van sweet en bloed en trane.
Vandag is ek stoksielalleen.
I fought the war, but the war won . . . onthou ek die woorde van ’n liedjie wat ek nie regtig goed ken nie. The war won.
Ek’t laas so oorwin gevoel toe ek my ma se panties in haar hangkas in die malhuis uitgepak het. Al haar onderklere is haar lewe lank so foutloos. Silwerskoon, sonder ’n periodvlek of ’n los garing, om nie te praat van gaatjies nie. Dis iets wat ons nie deel nie. As ’n derde party my panties met my ma s’n moes vergelyk, sou hulle dink ek is ’n veteraan van ’n oorlog in die Midde-Ooste. Daar waar vrouens nie tyd het om periodvlekke met sunlightseep weg te skrop nie en waar daar nie geld is om te worry oor nuwe panties koop as die rekke pap is nie. Waar almal se panties 100% cotton is.
Dis wanneer ek laas gevoel het soos ek vandag voel: toe ek daai spierwit pantytjies in netjiese hopies vou en in ’n vreemde laai wegpak vir my ma.
My ma is nog steeds daar. Sy is nie altyd die ma wat ek ken nie, maar met tye kan ek haar herken tussendeur al die dinge wat ek nié herken nie. Daar is kere wanneer dit voel asof my ma nog my ma is, en asof sy altyd daar sal wees vir my, al praat sy van tyd tot tyd met iets of iemand wat ek nie kan sien nie. Al hardloop sy soms weg, vir ’n bedreiging wat ek nog nie kan voel nie.
Vandag is anders omdat my beste vriendin nie meer hier is nie. Daar, hier, nêrens nie. Hopelik êrens, maar waar ook al dit is, dis buite my bereik.
Dood.
Dis fokken finaal.
Ek sal swart dra. Outyds of nie.
As alle kleure saam tot swart kom, is dit gepas. Al my herinneringe, al die leef wat ek al probeer leef het, kom vandag saam. Dit vergader in ’n kis wat nooit in die grond sal gaan nie, saam met die lyk van my enigste vertroueling.
Ag hel, as daar ooit ’n tyd was vir melodrama is dit seker nou, maar dis asof selfs drama oorbodig geword het.
Alles het in as verander.
Dis natuurlik nie nét Janine se dood wat my so laat voel nie, al speel dit ’n moerse rol. Dis ’n leeftyd se diepe teleurstelling wat te erg geword het. Die laaste strooi op die kameel se rug.
En nou voel dit asof ek nie ’n hel omgee of ek leef of doodgaan nie. As ’n reusagtige atoombom binne die volgende sekonde die wêreld sou uitwis en ek verdwyn in niks, sou dit my nie traak nie. Ek het nie ’n goudvis of ’n man of ’n kind of ’n vriendekring of familie om te wil beskerm nie. Al wat ek het is my ma, en sy sal salig onbewus wees van die kak wat kom in ’n atoombom-situasie.
Al wat ek het is myself, en dis nie iets waaraan ek aldag veel waarde heg nie.
Ek haal my begrafnisklere uit, trek my bra en vest aan. Dan ’n swart kraaghemp en ’n swart trui. Ek soek ’n panty wat meer as halfpad heel is (ingeval ek in ’n ongeluk beland en hospitaal toe moet gaan) en trek dan my beste swart broek aan. Teoreties swart, want in die son het dit ’n roesbruin skynsel van ouderdom, maar die some is nie afgetrap nie en in ’n kerk behoort dit heeltemal skaflik te lyk.
Die hemel help my, ek sien nie kans hiervoor nie.
Janine was nooit ’n vreeslike kerkganger nie. Deesdae lyk dit my is daar in elk geval weinig jongmense wat elke Sondag by ’n kerk uitkom. Want ons dink ons sal vir ewig leef, het ’n priester eenmaal vir my gesê.
Ek weet nie eintlik wat Janine se rede was nie, ons het nooit regtig daaroor gepraat nie. As ek moes raai, sou ek sê dis iets wat nooit vir haar iets was om haar oor te bekommer nie. Diep binne dink almal seker as hulle goed is vir die mensdom en die wêreld, is hulle veilig wat die hiernamaals betref.
Janine was goed.
Sy word vandag uit ’n NG kerk begrawe. Die “en gee en gee en gee”-kerk soos iemand dit eenkeer genoem het. Daar is glo baie kollektebordjies wat die rondte doen en ek het gisteraand al ’n klomp tweerande gemaak sodat ek iets het om in te sit.
Kleintyd het ek eendag ’n knoop in die Sondagskoolbordjie gesit omdat my ma vergeet het om ’n munt saam te stuur. Die Sondagskooljuffrou het gesien en tot vandag kry ek so ’n warm gloed van vernedering as ek daai kyk onthou.
Toe ek by die kerk instap, voel ek dadelik weer soos die dogtertjie wat die knoop in die kollektebord gesit het.
Madie Dreyer staan by die deur.
Sy kyk my blitsvinnig op en af en dan word die afkeer op haar gesig vervang met ’n soet glimlag. Ek kan nie help om te wonder hoekom sy met afkeer na my kyk nie. Is dit die gitswart uitrusting wat afsteek by haar beige snyerspakkie? Of my hare wat ek self knip in vergelyking met haar Cleopatra-snit? 
Dalk dink sy nog steeds Janine sou langer geleef het as dit nie vir my was nie.
“Hallo, Sonja.” Sy hou ’n program na my uit. 
Hoekom moet sy altyd alles self doen? Ek’s seker daar sit ’n begrafnisondernemer êrens in die kerk wat die kak uit ’n koerant se sudoku speel. Ek glo nie ek het al ooit een van daai goed klaargemaak nie. Dalk is daar een of ander wiskundige kortsluiting in my brein.
“Dankie,” sê ek en stap verby.
Dan oorval die seerste seer my.
In die kerk gesprinkel sit vyf ander mense. Karien en Gerda, twee vriendinne van Janine, die predikant, Janine se prokureur en ’n man wat sekerlik net die begrafnisondernemer kan wees – hy lyk morbied. Te veel dood en te min leef, daar’s altyd werk vir sy tipe. Deesdae elke jaar meer as die vorige.
Ek gaan sit op die naaste kerkbank. Dis so hard, my gat sal dit nooit hou nie. Ek hoop nie die diens gaan vir ewig vat nie. Ek sal enige ander plek wil wees as hier. Eerder hoenders slag of koeie help kalf, panties skrop of aangebrande potte was . . .
Gewoonlik wanneer ek in ’n kerk is, kyk ek na die goed: die vensters en die ligte, die beelde en kerse, al sulke goed. Maar vandag rus my oë op die portret van Janine wat voor in die kerk staan, en daar is nêrens anders waarheen hulle wil dwaal nie.
Die foto is geneem toe sy gesonder was. Haar wange is pienk en haar vel blink. Ek ken dit goed, ek het net so een in my woonstel. Dis geneem in Palermo waar sy met vakansie was ’n paar maande ná ons ontmoeting. Ek kon nie saamgaan nie. Dit was kort voor my ma siek geword het en ek wou by haar bly.
Die foto laat my keel rou voel en ek wil my oë uithuil vir Janine Hunt. Ek kan amper sien hoe die katatoniese gevoel van die afgelope dae wegbeweeg van my af en ek wil dit terugtrek en teen my bors vasdruk. Enigiets is beter as om te huil. As ek nou begin, hou ek nie op nie.
Ek weet nie hoe dit gebeur nie, dis asof ’n vlaag stoom uit ’n pot ontsnap en voor my oë wasem, maar toe ek weer kan fokus, is ek terug by die kerkdeur. By Madie.
Sy lyk asof ek haar kan omtik met ’n houtlepel. “Wat nou?” vra sy.
As sy kon, sou sy seker die sin met “fokop” eindig. Maar ek dink sy kán letterlik nie. Daarvoor is sy heeltemal te ordentlik.
“Nee,” antwoord ek.
Dis so stupid. Ek is so stupid. Ek kan nie eers ’n sin agtermekaar kry voor ’n vrou wat my nie kan verdra nie.
“Ek . . .” Ek druk by haar verby.
Ek gee eintlik nie om wat sy dink nie, dink ek toe ek die trappe afstap.
Ek gee nie ’n fok om nie.
Toe ek by my kar kom, is ek so dankbaar om uit die kerk te wees. Dis beslis beter hier as op daai harde bank, voor daai foto wat vir ewig dieselfde gaan wees.
Janine sal soos iets uit ’n Shakespeare-stuk nooit vir my oud word nie. Vir niemand nie. En sy sou so ’n fabulous ou vrou wees, ek weet dit sommer. Een van daai tannies wat met haar kierie op die sypaadjie slaan en margaritas op haar voorstoep drink terwyl sy die kinders in die buurt skel omdat hulle haar roosmarynbos vertrap.
Ek ry verby die restaurant waar ek werk, maar ek het nie die krag om in te gaan nie. Wat agter daai deure aangaan, voorspel ook net kak. En vandag wil ek net wegbly. Wegbly van die werk af, wegbly van die kerk af, wegbly van enige ander drama as my eie.
Uiteindelik vind my ou Corolla haar pad terug na my woonstel in Woodstock. Madie Dreyer noem Woodstock die gopse. Ek’s seker meeste mense wat in Bishopscourt bly, noem Woodstock die gopse.
Ek het in die Oos-Kaap grootgeword, en met tye voel ek nog steeds soos ’n toeris in die Kaap. Elke dan en wan tref ’n reuk of ’n uitsig of ’n aksent my en ek kan net glimlag. Dit het vinnig my huis geword en dis maklik om vir die Kaap lief te raak, maar die Oos-Kaap lê nog vlak in my bloed. Ek dink dis die hart van Afrika. Daar waar doringboomsilhoeëtte kunstenaars na hul asem laat snak, waar amper almal drie tale kan praat en op een slag ook, waar Xhosa-vrouens sing en dans, dis dáár waar die hart van hierdie land klop.
Op my tuisdorp is daar nie reuseverskille tussen woonbuurte soos hier in die Kaap nie. Daar is natuurlik die mooier, groter huise en die kleiner, kariger huise, maar niks so hartverskeurend soos wat hier aangaan nie. Gewoonlik het ek al voor nege in die oggend ’n huis gesien waarvoor ek ’n brood wil koop en ’n ander huis waar ek wil instap en hulle brood vir myself vat. Of vir die eerste huis gee, soos Robin Hood. Met mý luck sal ek maagpyn kry as ek gesteelde brood eet.
Ek maak vir my ’n sny toast met Bovril en ’n koppie koffie. 
My boek lê nog op die kombuistafel waar ek dit gelos het. As enigiets my vandag na trane gaan dryf, is dit The Enchantress of Florence. Fok weet, ek dink nie ek is heeltemal ongeletterd en onopgevoed nie, maar ek kan net nie vat kry aan daai boek nie. Ek probeer nou al vir amper ’n week.
Ek gee nie gewoonlik moed op met ’n boek nie. As ek sover gekom het om die eerste bladsy te lees, byt ek maar vas, maar vandag maak ek Salman Rushdie se boek toe en sit dit terug op die rak.
Ek kan nie vir die sewemiljoenste keer Griet skryf ’n sprokie lees nie. Dan druk ek dalk ook my kop in ’n oond. 
Daar is nog die Marian Keyes wat ek uitgeneem het. Ja, ek dink ek sal eerder lees oor ’n vrou wat nie kan verstaan hoe sy ’n dwelmverslaafde kan wees nie, hoekom is sy dan nie maerder nie?
Rachel’s Holiday it is then.
Iewers in die volgende halfuur, met die omblaai terwyl Rachel se ma huil oor sy nie weet wat van die tinfoil in die huis word nie en my enigste vriendin se verassingsdiens aan die gang is, stamp ek my koffie om.
Dit lek soos ’n tong oor die tafel, oor die biblioteekboek, oor my skoot. Asof dit eerder ’n emmer koffie is as ’n gewone beker met ’n kat op. In die paar sekondes waarin ek fokus op die koffie wat skielik oral is, besef ek nie die koppie val nie.
My koppie.
Ek het daai koppie al vandat ek veertien jaar oud was. Jan Breytenbach het dit vir my gegee vir Valentynsdag. Hy wou my boyfriend wees en ek het eenmaal vir hom gesê ek sal eerder ’n katmens as ’n hondmens wees. Katte kan na hulleself kyk – wanneer ek mal word.
My koppie! Ek trek my longe vol lug en dit kom in ’n reeks snikke uit. Met die opstaan hou ek aan die tafelrand vas. My hand gly en ek slaan op die kombuisvloer neer.
Daar lê ek en my koppie toe. Albei opgefok verby die punt van regmaak. Ek bly lê. En ek huil terwyl die koffie in my skoongewaste hare intrek.
As Madie Dreyer nou hier was – en van my gehou het – sou sy vir my nuwe koffie maak, die kombuis in ’n japtrap skoonkry en ’n kalmeerpil aanbied.
Party mense weet net hoe om die lewe te oorleef.
Ek is nie een van hulle nie.



Êrens tussen hier en nêrens
Êrens tussen hier en nêrens
Dinge was anders toe ek nog anders was. Klink vreemd, ek weet, maar alles is vreemd. Ek’t nog altyd geweet daar is iets ná die lewe. Natuurlik besef dis waansinnig om te probeer redeneer oor wat dit is, asof logika nou iets daarmee te doen het.
Al garing waaraan my oortuiging gehang het, was die knaende wete: ’n Mens kan tog nie net vergaan nie. ’n Hele lewendige wese, met gevoelens en drome en vrese, kan nie net vergaan nie! Al die gedagtes wat teen die spoed van lig deur ’n mens se brein vlieg, kan nie sommer maar net in niks eindig nie.
Daar is ’n verskil tussen die energie van ’n liggaam wat nie meer wil werk nie, of wat nooit reg wou werk nie, en die brein of spreekwoordelike hart, waarmee daar nooit fout was nie. Heel diep binne-in ’n mens is daar ’n ding, ’n iets wat daai mens maak wie hy of sy is. Dis daardie iets waarin ek altyd onvoorwaardelik geglo het. Iets moet voortleef.
Anyway, hier sit ek nog steeds en probeer om my teorieë te verduidelik – sommige dinge verander nooit.
Die ding is, en vir my is dit ’n groot ding: Mense word agtergelaat. Mense vir wie jy omgee, vir wie jy lief is tot binne-in jou wese. Hierdie mense is nie altyd gereed om jou te laat gaan nie, en jy is selde reg om hulle te laat gaan.
Soms moet mens maar ’n bietjie push – al is dit nou van die ander kant af. Om seker te maak hulle gaan oukei wees. Daar is vir my niks belangriker nie: Hulle moet oukei wees.
Ai, en hulle is ’n ingewikkelde, hardkoppige soort, dié geliefdes na wie ek verwys. Daar is darem net vier van hulle, almal vrouens – en dis al wat hulle gemeen het. Dit, en dat ek lief is vir hulle. Elkeen so baie dieselfde en tog so anders.
Eintlik wil ek die hele spul van hulle gryp en hulle skud. Hard skud. Daar is nog soveel lewe in hulle oor en hulle weier – elkeen op haar eie manier – om te lééf. Hulle het mekaar nodig, maar hulle kon mekaar nog nooit verdra nie.



Madie
Madie
“Het jy al ooit daai kies-jou-eie-einde-boeke gelees?” vra Madie eendag in matriek. 
“Ja. Ek’t altyd pregnant opgeëindig.”
“Ek ook,” was haar antwoord.
Toe al afgehaal omdat sy nie op die paal is nie, dit maak geen sin nie. 
Gereeld het ons die ander matriekdogters “Yes!” hoor skree in die toilette as die pes uiteindelik ná ’n paar angstige dae opdaag, maar nie Madie nie. Sy wou nog altyd ’n kind hê, vandat sy self ’n kind was.
Madie is soos die Little Mermaid. Lyk of sy alles het, maar eintlik soek sy net één ding, en daarvoor sal sy alles anders opgee. Maar dit wat sy wil hê, bly buite haar bereik. En vir al die skoonheid en geld en brains wat sy het, is sy wat sake van die hart betref soos ’n kind wat op vyf al begin Texan Plain rook het – stunted growth.
“Die liefde is harde werk, Janine. Dit kom nie net vanself soos in flieks en boeke nie, mens moet werk daaraan. Dinge opgee en dinge prysgee en die sleg saam met die goed vat,” was haar antwoord die dag toe ek die moed bymekaargeskraap het om vir haar te sê ek dink haar man is ’n vieslike slymgat-luis.
Wat Madie se huwelik betref: Sy werk heeltemal te hard daaraan, sy gee te veel op en nog meer prys en ek dink alles is sleg. Ek dink Madie wil net weet wat liefde is. Onvoorwaardelike, maklike, heerlike liefde. Dis daarom dat ’n kleinding vir haar so ongelooflik belangrik geword het. Iemand om lief te hê. En nog meer as dit: iemand wat háár sal liefhê, maak nie saak wat nie.
Sy leef nou al dertig jaar lank met die idee dat sy nie liefde verdien nie, dat sy moet werk daarvoor en haarself bewys. Sy wil net weet sy is genoeg, selfs in die seldsame oomblikke wanneer sy nie perfek voorkom nie. Ek dink daar’s niks wat Madel Dreyer meer wil hê as liefde terwyl sy haar toonnaels sny nie. Ek is seker die mense wat haar net oppervlakkig ken, dink haar toonnaels groei glad nie.
Madie het deur die jare so hard daaraan gewerk om haarself perfek te kry, dat die grootste probleem met haar karakter juis daardie perfeksie is. Voor mý kon sy haar toonnaels sny en in haar neus grou, maar voor niemand anders nie. En mense hou nie van ander mense wat perfek is nie. Van tyd tot tyd wil jy ’n kreukel sien, ’n haar wat uit plek is of ’n slegte humeur. Madie gun haarself nie sulke luukshede nie. Alles moet reg wees. Altyd.
Sy was die tipe dogtertjie wat lyk of sy wag vir ’n helse pak slae, en sy het grootgeword om die tipe vrou te wees wat lyk of sy – relatief rustig – sit en wag vir die wêreld om te vergaan. Toe ek haar ontmoet het, was ons drie, dalk vier, ek’s nie seker nie, maar ons was nog bitter klein. Sy’t my so nodig gehad daai tyd, ek kon nie anders as om haar vriend te wees nie.
Op daai heel eerste dag het ek ’n vyfjarige seun met die vuis in die gesig geslaan omdat hy sout in Madie se gunsteling-gravy gegooi het. Hulle huishulp het spesiaal vir haar ekstra daarvan oor haar rys gegee omdat sy so lief was daarvoor en daai klein kak gooi toe wragtig amper ’n hele pot sout daarin. Ek kon net nie verduur hoe haar onderlip bewe nie. Dit het alles van haar geverg om die trane terug te hou en dit was vir my so erg dat ek hom moes moer. Sy neus het gebloei en ek was bly daaroor. Daar was so ’n trotse adrenalienontploffing in my bors en as ons ma’s nie ingespring het nie, het hy seker meer skade gely.
Deur die jare het dinge verander, en onlangs was Madie meer my beskermer as ek hare. Sy kon my nie teen veel beskerm nie, maar sy het hard probeer.
Ek het nooit besef Madie het dit in haar om ’n beskermer te wees nie. Tog het sy fierce geword toe ek siek word. As sy kon, sou sy haar tande wys vir enigiets of -iemand wat my wou ontstel. Met hierdie gewaarwording besluit ek toe: Die wêreld kan doen met ’n fierce Madie – op ’n permanente basis. Sy het nodig om dié gewoonte aan te leer. Anders mis sy my dalk meer as wat ek wil hê sy moet. Ek wil hê sy moet mense – of haar man – in die gesig kan slaan as hulle neuk met haar gravy.
Vandat ek die donkerman ontmoet het, het Madie ’n sielkundige begin sien. Sommer drie maal ’n week. Ek dink as sy kon, sou sy intrek by Doreen.
Die dinge waaroor hulle praat, fassineer my. Madie praat selde oor haar hart se goed; sy bottel en bottel en bottel alles op tot sy op ’n dag uitslaan in hives. Maar met Doreen gesels sy land en sand. Daar kom verstommende goed uit haar mond uit.
“Wanneer ek wakker word, kyk ek na my man. Dis hoe ek elke dag my dag begin: Ek kyk na Willem Dreyer wat langs my lê en snork. Elke oggend besef ek opnuut hy is die mooiste man op die hele aardbol. Lank, slank en koperbruin. Om nie te praat van sy brein nie! My lewe lank is ek nie trots op veel van myself nie, maar tot ek met Willem getrou het, het ek darem gedink ek is slim. Langs hóm lyk niemand slim nie,” sê Madie vir Doreen.
My vriendin lê soos ’n reusecliché op haar sielkundige se bank. Binne dié vier mure is sy meer dramaties as wat ek haar ooit in meer as twee dekades gesien het.
Doreen sê niks. Ek’s seker dis ’n module wat alle sielkundiges moet doen: The art of shutting the fuck up and looking bored.
As Madie ooit hierdie dinge vir my sou sê, sou ek nie verveeld gelyk het nie. My hart sou natuurlik ook baie vroeër gaan staan het.
“Ek wens dit was vir my makliker om hom so te verafgod wanneer hy wakker is. Dan het ek dalk nie vandag gesit met die oudste huweliksprobleem in die geskiedenis nie. As ek tog net kon ophou aangaan asof alles wat hy doen doodgewoon is. As ek net soms kon maak of hy my beïndruk, was hy dalk nie nou besig om op ander plekke indrukwekkend te wees nie.”
As ek nog een laaste aksie kon neem, sou dit nie seks of ’n appel-bong of skydiving wees nie. Ek sou vir Willem Dreyer donner.
“Ek voel so vaal en eenvoudig langs Willem. Sommer net soos enige ander gemiddelde vrou. Nie beeldskoon nie, nie lelik nie, nie vet nie, nie maer nie, net een van daardie gesiglose wesens wat die strate bewandel sonder om te veel uit te staan. ’n Ekstra akteur op die stel van ’n kunsfliek wat mense laat gril. Willem stem nie saam nie. Hy dink glo ek is mooi, kan glo nie wag om ná ’n dag van koppe oopsny huis toe te kom nie. Maar ek dink nie regtig die probleem is hoe ek lyk nie. Die probleem is hoe ek ís. Vervelig. Vervelige Madie Dreyer wat verveeldheid en verveligheid verpersoonlik.”
Doreen doen nog steeds niks. Sy kan darem sê Madie is nie vervelig nie. Genugtig.
“As ek vir Willem kon sê ek dink hy is fantasties en briljant, was daar dalk nie vandag twee vliegtuigkaartjies na Bali weggesteek in sy lessenaar se onderste laai nie. As ek my vervelige swart en beige snyerspakke kon opsny, as ek kon end kry met al my vervelige roetines en organisering en oud wees voor my tyd, was ek dalk nie so oortuig hy loop rond nie.”
Ek weet. Die jong verpleegsters by die hospitaal waar Willem werk, val oor hulle voete om met hom te gesels. Hy’s ’n móói man. Die kere wat ek saam met Madie daar was, kon ek sien hulle dink sy is die gelukkigste vrou op aarde.
Eendag het een van die meer waaghalsiges vir haar gesê: “As ek jý was, het ek dokter Willem nie uit die huis laat gaan nie.”
Toe die verpleegster wegloop, het Madie vir my gefluister: “Asof ek so afskuwelik is dat die arme man sy bene stompies sal hardloop as ek die voordeur vir hom oopsluit.”
Madie sug. Doreen wag.
“Enige ander vrou sal deur vuur loop om haar huwelik met ’n beeldskone breinchirurg te laat werk, maar ek het dit in minder as twee jaar opgemors. Ek het ’n maand gelede al die vliegkaartjies gekry. Dis wat gebeur as mens in jou man se goed rondkrap vir bewyse van iets wat jy in jou verbeelding opgemaak het. Jy krý dit.”
Madie kyk na haar voete. “Ek weet deesdae nie meer of hy laat werk en of hy aan ’n ander vrou se tepels suig nie.”
“Die kaartjies kan moontlik vir die twee van julle wees.” Doreen het uiteindelik gespreek.
“Dis wat ek ook aanvanklik gedink het. Ek het my kalm probeer hou. Ons vakansies word gewoonlik so lank voor die tyd beplan . . . ons praat dit dood voor ons daarop gaan. Met die laaste een het ek gesê dit sal lekker wees om sommer op die ingewing van die oomblik ’n tassie te pak en weg te glip. So, ek het ook gedink die kaartjies is vir ons. ’n Verrassing vir my. Ek was verkeerd. Hy het nog niks gesê nie en die vertrekdatum is oor twee weke. Hy sal darem nie tot op die laaste nippertjie wag om my daarvan te sê nie. Ek moet verlof insit, alles pak en regkry, vir Lettie en die tuinier laat weet. Iemand kry om na die honde te kyk . . .”
Madie lyk of sy gaan naar word en wonder bo wonder: Doreen let dit op!
“Vertel my van jou honde,” sê Doreen.
“Die dekselse honde. Honde kan nie kinders wees nie, al probeer mens hoe hard. Ons het twee jaar gelede getrou en besluit ons wil dadelik kinders hê, baie van hulle ook. Ek het my voorraad van die Pil met groot seremonie in die toilet gestrooi, die toilet gespoel en gekyk hoe hulle verdwyn. Niks het gebeur nie. Nie daardie maand of enige van die maande wat daarop gevolg het nie. Deesdae probeer ons ook nie juis vreeslik nie.
“Die honde – Tessa en Charlie – was Willem se idee. Toe ek die hoeveelste swangerskaptoets doen en ophou bid vir ’n tweede strepie, is Willem in sy kar daar weg. Hy het teruggekom met Tessa en Charlie en my met ’n breë glimlag vertel hoe honde versorg goeie oefening sal wees vir kinders grootmaak. As ek ooit eendag kinders kry en hulle kak op die voorstoep, gee ek hulle weg,” sug Madie.
Vir ’n paar oomblikke is net die horlosie se tik-tak hoorbaar. Madie raas nou met haarself omdat sy gevloek het. Toe ons dertien was, het sy eendag “kak” gesê en haar pa het haar so hard deur die gesig geklap dat haar mond gebloei het. Daai man het ’n unieke manier van ouerwees wat nog altyd gemaak het dat ek hom wil kastreer. 
“Die honde het my opgebeur omdat dit Willem se wil was, maar net tydelik. Hy put nog steeds groot genot uit hulle en gaan stap gereeld met hulle op die strand, maar vir my het hulle weer net honde geword. As Willem nie oor twee weke Bali toe gaan saam met ’n ander vrou nie, sal ek myself laat toets. Ek sal seker maak of daar ’n rede is hoekom ek nog nie swanger kon raak nie. Ek belowe ek sal alles in my vermoë doen om swanger te raak én om vir Willem te vertel ek verafgod hom.”
“Ons tyd is amper verstreke,” sê Doreen. “Wat van Janine?”
“Wat van haar?” vra Madie.
Ek spits my ore. Doreen swyg.
“Ek is kwaad. Nie vir haar nie, natuurlik. Ek is niks anders as lief vir Janine nie. Ek is kwaad vir die heelal. En ek is eensaam.”
“Jy lyk nie kwaad nie.” 
“Ek ís. Sy’t gesukkel om asem te haal en ek mors my asem,” sê Madie voor sy haarself van die bank optel en haar handsak oor haar skouer sit. “Totsiens, Doreen.”
“Totsiens, Madel.”
Madel is so ’n kak naam. Ek dink dis net Doreen en Madie se pa wat haar nog Madel noem. Madie is nie ’n Madel nie, sy’s ’n Madie. Myne.
Ek bly by haar tot sy by haar kombuis instap. Lettie is nog daar. Lettie is Madie se huishulp, al suffer Madie van die grootste case van white guilt wat ek ooit teëgekom het. As Lettie dit toegelaat het, sou Madie háár klere stryk.
“Dis ’n helse ding om ’n kleurlingvrou te hê wat jou onderklere was terwyl daar ’n kleurlingman in jou bed slaap,” het Madie haarself altyd probeer verdedig. Altyd aan die opmaak vir die sondes van haar vader, ten spyte van mense wat werk nodig het.
“Lekker gewerk?” vra Lettie.
“Lekker, dankie. En jy?” vra Madie terwyl sy begin toast maak.
“Lekker, lekker. Dit begin koud raak. Ek gaan môre winterbeddegoed opsit.” 
Lettie gee vir Madie die vyekonfyt aan. Dis haar gunsteling. Elke dag wanneer sy by die huis kom, eet sy toast met vyekonfyt. Ek vermoed dis al wat sy eet, maar ek het nog nie genoeg daarop gelet om seker te wees nie.
“Die vroutjie wat gister hier was, het haar serp vergeet. Ek het dit gewas en oor die bank in die onderste sitkamer gehang,” sê Lettie.
Madie se oë raak groot. “Watter vroutjie?” 
“O, ek ken nie haar naam nie. Sy was vir lank saam met dokter in die studeerkamer.” 
Lettie loop uit terwyl Madie bly staan, angstige vingers om die konfytpot geklem. Sy wil na die studeerkamer toe gaan. Sy wil gaan soek vir iets wat haar sal oortuig dis alles ’n groot misverstand. Of iets wat haar sal oortuig dis nié ’n misverstand nie. 
Sy mik-mik tussen die broodplank en die kombuisdeur. Dan sit sy haar toast op die tafel neer en loop uit. 
Madie is nie haarself nie. Broodkrummels op die tafel sou haar onder normale omstandighede die piep gee.
Sy stap rustig genoeg deur die huis tot by Willem se studeerkamer, maar toe sy die deur agter haar toemaak, kan sy haar nie meer beheer nie. Sy ruk die lessenaarlaai só hard oop, dit val amper uit. Die kaartjies lê nog daar.
Ek wil vir haar skree: Willem gaan nie die kaartjies in sy lover se hand stop en haar ’n lekker vakansie toewens nie! Wat maak dit saak wie die kaartjies hou as hulle saam reis?
Vandat Madie op die goed afgekom het, hou sy Willem se werksure dop. Hy is nooit regtig laat nie, maar ’n man het net tien minute nodig om ’n affair te hê. Dis die vrouens wat alewig tyd nodig het.
Op die lessenaar is ’n foto van Madie met die honde. Hoe kan hy ’n ander vrou hier inbring? Tot binne-in Madie se huis. Wat doen hulle hier binne, op hierdie lessenaar, teen hierdie mure? Dis om van te kots.
Op TV hardloop vrouens wat ’n krisis het alewig weg. Hulle probeer afstand sit tussen hulle en die katastrofe, maar nie Madie nie. Sy bly sit. Sy wil vashou aan alles wat hare is. Haarself aan die huis vasanker. Sy wil niks verloor nie, niks opoffer vir ’n vreemde vrou nie, want dis háre!
Sy het dié gevoel al baie aan my probeer verduidelik wanneer Willem se dinge haar laat wonder. Ek raak saam met haar só kwaad dat dit voel of elke partikel van my wese uitmekaar gaan skeur. 
Wanneer dít gebeur, gaan ek terug na waar ek vandaan kom – waar ook al de donner dit is. Enige oorweldigende emosie is blykbaar net nie vir my bedoel nie. Toe ek geleef het, het dit my hartaanvalle gegee, en nou, ná die dood, skeur dit my van plek tot plek.
Ek wens die donkerman wil terugkom en verduidelik. Ek kan sekerlik nie vir ewig so tussen hier en niks rondhang nie. 
Sonja, probeer ek myself kalmeer. Wanneer ek so weggeruk word, is Sonja my enigste link met die mensdom. 
Ek kan dit nie wetenskaplik verduidelik nie, maar dit maak sin. Vandat ek haar ken, is Sonja deel van my, eerder as buite my. Seker omdat ons so baie dieselfde is, ek en sy.



Sonja
Sonja
Ek het vir Madie eerste ontmoet. Lang jare voor enige van die ander, sy is my oudste vriendin.
Sonja het later gekom, aansienlik later in my lewe. Ná my eerste hartaanval, ná die dood van my ma en pa, ná ek my virginity verloor het, ná ek die eerste paar kere my tasse gepak en die wye wêreld ingevaar het. Wat anders doen mens as jou ouers vir jou sakke vol geld gelos het en jy nie weet hoe lank jy het om te leef nie? Jy gaan eet sushi in Japan en pizza in Italië, jy spring op ’n boot om te kyk waarheen dit jou vat en jy praat met mense wat dink jy is ’n oulike uitlandertjie met ’n aksent.
Ek het Sonja Viljoen ontmoet toe ek een-en-twintig was. Op ’n vliegtuig, uit Frankryk op pad terug huis toe.
Sonja is nés ek. Ek kan nie eers sê sy pas my soos ’n handskoen nie, want ons is al twee die handskoen. Sonja is die tipe vriendin wat nie ’n sekonde ná my gaap nie, sy gaap saam met my. As ek in my kar geklim het om na haar te ry, het ek haar gewoonlik langs die pad gekry – op pad na mý toe.
Ek en Madie is dieselfde ouderdom . . . wás dieselfde ouderdom: dertig. Sonja is drie jaar jonger, maar sy het daai wyse-ou-vrou-kyk in haar oë. Asof sy al alles gesien het. As dit nie vir my hart en haar brein was nie, was ons dalk nooit vriende nie.
Toe ons mekaar ontmoet het, het haar ma net begin mal word. Waansin is al generasies in haar familie. Ons eerste ontmoeting was kort ná haar ouma se dood. Ouma Anna het van die malhuis se dak afgespring. Sy het geglo haar vlerke sal haar oor die inrigting se heining dra. Hoe sy dit reggekry het om op die dak te kom sonder om deur die vele verpleegsters en wagte gesien te word, bly tot vandag haar geheim.
Ouma Anna was glo ’n doodnormale kind wat grootgeword het om ’n doodnormale vrou te wees. Maar op ’n dag het sy stemme begin hoor en dinge begin sien asof dit nog altyd daar was. Sonja wonder steeds wanneer presies dit was wat haar ouma verander het. Sy het baie gesê sy voel asof sy iets miskyk. ’n Gebeurtenis wat van ’n gawe ouma ’n verleentheid gemaak het. 
Sonja voel so sleg daaroor dat sy haar skaam vir haar ouma, haar ma, haar eie gene. Wie kan haar daarvoor verkwalik? Ek dink alle mense is skaam vir die dele van hulleself wat moontlik ander mense sal laat lag. Daai lelike lag waarvoor laerskoolkinders so bang is. Wanneer jy weet jy kan nie saamlag nie, want hulle lag vir jou. Vir Sonja het dit nie ná laerskool opgehou nie.
In haar hoërskooljare was sy angsbevange dat iemand sou uitvind van haar ouma Anna. Wat sou sy doen as een van die skoolkinders uitvind Sonja Viljoen se ouma glo sy kan met die duiwel en met Marilyn Monroe praat? Of as mense sou besef dis háár ouma wat kaal in die supermark rondloop en ’n balrok soek omdat sy ’n afspraak met Napoleon het? 
Ouma Anna is lankal dood, maar Sonja Viljoen is nog steeds bang. Bang dat mense nie sal verstaan wat met haar ma aangaan nie. En nog banger dat malheid ook haar voorland is.
Sonja se lewe is maar swaar. Sy wag om ook stemme te begin hoor. Of om een oggend op te staan en nie die wêreld om haar te herken nie. Met ons eerste ontmoeting het sy my hierdie dinge vertel. Dinge wat sy voorheen met niemand anders gedeel het nie. 
Dit was so maklik vir ons om geheime uit te ruil, asof dit die natuurlikste ding op aarde was. Sy’t seker iets in my gesien wat ook nie sterk genoeg was om die lewe te oorleef nie. Nie op ’n normale manier nie, anyway. 
Sonja se ma wou hê sy moes Frankryk toe gaan. Dit het al die Viljoens se spaargeld gekos, maar sy wou nie rede hoor nie. Al was daar die meeste van die tyd nie melk en suiker in hulle huis nie, moes Sonja gaan.
“Ek het haar nog nooit maller sien lyk as die dag toe sy my op die vliegtuig gesit het nie. Ek sal haar ook nooit weer minder mal sien lyk nie,” het Sonja my daardie dag op pad terug huis toe vertel.
Maar ek het verstaan. Haar ma wou net seker maak Sonja dóén dinge. Wanneer jy wag om waansinnig te word – of vir jou hart om te gaan staan – weet jy een ding sonder twyfel: Jy beter leef terwyl jy nog kan. As die son op ’n wintersdag op jou val, moet jy seker maak jy geniet dit, want jy weet nie of daar nog ’n winter gaan wees nie.
Sonja het ’n punt daarvan gemaak om elke dag iets te doen wat haar gelukkig maak. Om ’n herinnering te skep, iets waaraan sy kan vashou. Selfs wanneer ek te sad was om op te staan, het sy my uit die bed kom haal en het ons iéts gedoen. Al was dit net om te gaan fliek of ’n pot skaak te speel. Of sommer net koffie te drink, sy uit daai verdomde koppie van haar waarop sy so heilig was.
Vandat ek weg is, doen sy niks meer wat lekker is nie. Asof sy probeer opmaak vir al die verdriet wat ons mekaar gespaar het. Sy praat met niemand nie; al wat sy doen, is werk. Ek dink nie sy geniet eers meer haar werk nie. Sy doen dit net sodat sy kan betaal vir haar ma se verblyf in die inrigting.
Ek mis dit só om met haar te praat. 
“Ek’s altyd bang niemand kom na my begrafnis toe nie.”
“Het jy al ooit vir ’n dodge ou ’n blow job gegee?”
“Dis ’n idee!”
“Wat?”
“As mens al die dodge ouens bymekaarkry vir wie ek al ’n blow job gegee het, kan dit dalk ’n kerk vol maak!”
Sy het my nooit jammer gekry nie. Dit was wonderlik. Iemand wat dink jammerte oor ’n ding wat nie gaan verander nie, is tydmors. Kosbare tyd.
Of dalk is sy net nóg iemand wat goed kan wegsteek hoe baie sy my, haarself en die hele wêreld jammer kry.
Sonja is ’n sjef. Sy werk vir ’n goeie man. Daar’s nie veel van dié spesie nie, maar Pierre Vorster-Swart is ’n goeie man. Wanneer kommer oor Sonja ruk aan die plek waar my hart was, gaan ek na waar Pierre naby haar is.
Hy besit die VS Restaurant. Dit staan vir Vorster-Swart, maar Sonja het dit herdoop na Vol Stront. Al sou ek wou stry, kon ek nie. Pierre is so vol kak soos tien – wat die restaurant betref.
Alles moet perfek wees, van die kos tot die blomme, die uniforms, badkamers, servette, selfs die plantegroei. Elke jaar vroegherfs stuur hy ’n kelner of twee om in die bome in die rokerstuin te klim en hulle te skud. Hulle moet die takke skud tot al die blare wat wil val, val. Daarna moet hulle dit ophark.
Niemand sit ’n voet verkeerd in die VS Restaurant nie, maar dis nie ’n vreesaangedrewe toewyding nie. Hulle weet Pierre is maar net lief vir sy restaurant. Altyd eerste by die werk en laaste om huis toe te gaan. En soms, wanneer hy in die middel van die besige restaurant staan, kan enigiemand met oë sien hy is die trotsste man in die Kaap. Die VS is sy passie, en as mense sy passie deel, kyk hy mooi na hulle. Sy manier van doen wérk, en hy raak net moeilik as mense nie sy bevele noukeurig volg nie. 
In die geskiedenis van die VS Restaurant was daar nog net één mens wat Pierre kon oortuig dat hy nie altyd reg is nie: Sonja Viljoen.
My vriendin het nie aldag die geduld wat haar baas openbaar nie, en sy is beslis nie die subtielste mens wat meningsverskille betref nie. Ek was eenmaal in die kombuis toe sy ’n flan tien meter ver in Pierre se rigting gegooi het. Toe die flan so ’n meter links van hom die vloer tref, het hy koeltjies omgedraai, geglimlag en gesê: “Jy, juffroutjie, gaan nou dadelik vir my nog ’n flan maak.”
Sy was só woedend. Dit was amper ’n jaar gelede, toe sy nog skaars ’n maand by die VS gewerk het. Maar selfs toe het almal behalwe Sonja geweet sy’s die baas se oogappel. Sy is vinnig en effektief en sy maak nooit ’n fout nie. Al die kos wat haar hande verlaat, is hemels en al die nuwe idees waarmee sy vorendag kom, werk. Die restaurant was altyd gewild, maar vandat Sonja die hoofsjef is, is dit vol bespreek.
Ek gaan nie lieg nie: Alles van Pierre, van sy eerlike ogies tot sy fabulous eetplek, álles van Pierre Vorster-Swart impress die kak uit my uit, maar ek het nou eers besef wat my die heel meeste impress. Hy sorg elke oggend dat daar ’n helse tafel in sy kombuis gedek word en al wat siel is moet inspring en help ontbyt maak tot die tafel vol kos staan. Dan eet almal saam, soos ’n familietjie. Pierre sit aan die hoof van die tafel, met Sonja aan sy regterkant. 
Terwyl almal woel en werskaf om die kos reg te kry, lees hy die koerant. Wanneer Sonja kom sit, beteken dit hulle is reg om te eet. Dan word die koerant opsy geskuif sodat Pierre met sy mense kan gesels. Die kelners praat onder mekaar; die skoonmakers klets ’n hond uit ’n bos. Almal beplan en bespiegel oor die dag se werk wat voorlê asof dit ’n oorlog is wat kom.
Dis hier waar ek die graagste inloer op my vriendin. 
Vanoggend daar langs Pierre lyk dit of Sonja oukei gaan wees. Ek gaan kyk nie meer wat saans by haar woonstel aangaan nie, dis te erg om te aanskou. Net die ander aand het sy vir amper drie ure na haar kombuistafel gestaar. As sy nie net in stilte in die kombuis sit en staar nie, lê sy op haar bank en staar na die mat, of in haar bed en staar na die dak.
“Het jy enigiets nodig vir môre?” vra Pierre sonder om op te kyk van sy omelet.
Almal weet hy praat met Sonja. Hy klink anders as hy met haar praat, sagter as met die res van die span. Sonja weet van haar kollegas se weddenskappe oor ’n moontlike romanse wat aan die broei is. Dit irriteer haar grensloos. Sy voel dit sit dalk net idees in Pierre se kop as hy daarvan te hore moet kom.
Sy is wonderlik naïef, soos ’n klein kind, wat Pierre se hartsake betref. As jy my vra, het hy self die eerste bet geplaas. “Ek gaan haar nog oorwin, jy sal sien,” het hy ’n paar weke voor my dood vir my gesê.
Sonja skud haar kop. “Niks, alles is gister al afgelewer. Ek voorsien geen probleme nie.” 
Pierre glimlag vir haar soos die son wat opkom en sy bloos en kyk vinnig weg.
Ek wil my doodlag vir haar. Al probeer sy hoe hard om saaklik en suur te wees met hom, kry sy dit nooit reg nie.
Haar plan is eenvoudig: Bly weg van mans af. Geen man beteken geen kinders wat wag om eendag mal te word nie. En niemand wat hulle sal skaam vir haar as sy die dag so mal soos ’n springhaas is nie. 
“Ek wil tog net nie lastig wees vir mense nie, Janine. Ek wil nie hê mense moet na my kyk en hulle oor my bekommer terwyl hulle hulle eie lewens kan lei nie. Dit klink vreeslik, asof my ma vir my ’n las is. Sy is nie. Ek is lief vir haar, jy weet dit, maar dis juis omdat ek weet hoe dit voel om ’n geliefde so te sien dat ek dit vir niemand anders toewens nie. Ek kan dit nie aan enige man doen nie.” 
Die “siklus”, soos sy dit noem, sal met haar tot ’n einde kom.
Persoonlik dink ek sy is vol kak en sy moet ’n kans vat en kyk wat gebeur, dis tog nie op ’n kliptafel uitgekap dat haar kop gaan uithaak nie, maar sy voel baie sterk daaroor. 
Pierre weet van niks. Ek dink sy moet hom vertel, anders gaan hy binnekort dink sy’s net ’n koei. Hy kan dalk moed opgee met haar, maar ek glo nie hy sal nie. Hy’s ’n goeie man. ’n Goeie man sal tot aan die einde van die aarde gaan eerder as om moed op te gee.
Ná ontbyt begin almal afdek en skoonmaak. Sonja gaan na haar area van die kombuis en maak asof sy die toerusting inspekteer. Eintlik kyk sy onderlangs na Pierre tot hy in sy kantoor verdwyn.
Ek wens ek het vroeër geweet wat ek nou weet. Sy het dit altyd so vurig ontken . . . Ek sou nooit kon dink hoe moeilik dit vir haar is om saam met Pierre te werk nie. Al wat sy wil doen, is om in te gee. Tog baklei sy so hard teen haar gevoelens, dit maak haar amper fisiek seer. Ek wens sy wil ophou om vir haarself soveel reëls te stel.
“Sonja!” roep Pierre uit sy kantoor.
Sy sug en stap daarheen. “Ja?”
“Hoe voel jy?” vra hy. 
Asof sý sal bespreek hoe sy voel. Hy verwys natuurlik na my not so sudden death en my begrafnis gister.
Sonja se mond trek op ’n knop. Mense wat haar nie ken nie, dink sy lyk bemoerd wanneer sy dit doen. Eintlik is dit hoe sy lyk as sy nie wil huil nie: Sy byt die linkerbinnekant van haar onderlip. Ou truuk, ek het dit ook altyd gedoen.
“Ek’s oukei,” antwoord sy na genoeg oomblikke van stilte.
“Ek’s jammer jy . . . moet deur al hierdie dinge gaan. As jy enigiets nodig het . . .”
“Ja, Pierre.” Sy stap by sy kantoor uit.
’n Regte koei. Toegesluit en afgebaken in haar eie vrese. Maar Pierre sal aanhou probeer. Ek weet dit sommer. Dit kalmeer my.
Solank hy naby is, sal Sonja oukei wees. Hy sal haar beskerm. Geen vyand sal groot of sterk genoeg wees om in sy pad te staan nie. Behalwe Sonja self. 
En sy sal dit regkry ook, dink ek mismoedig toe ek aanbeweeg na Gerda.



Gerda
Gerda
Gerda was my buurvrou. Sy is veertig en het vier kinders: ’n dogter in matriek en drielingseuns van sestien. Gerda het ryk getrou, maar arm grootgeword. Vandat haar pa op veertien skool verlaat het tot hy op sestig dood is, het hy diefwering gemaak. Gerda se man is gebore met meer geld as wat haar pa in ’n leeftyd geken het. Gerda se man het haar gelos vir ’n ander vrou. Toe die drieling sewe maande oud was.
“Alle sake het twee kante,” sal Gerda bysê. “Hy sou my nie gelos het as ek van die welder af kon wegbly soos sy ma wou hê nie.”
Die welder is nie ’n man nie, dis ’n sweismasjien. Gerda het op ’n manier in haar pa se voetspore gevolg: deur ’n boetiek oop te maak wat wonderlike sweiswerk verkoop, goed soos spieëls en portretrame en kersblakers. Kunswerke.
Sy werk tot haar vingers bloei, maar sy maak sakke vol geld. Sy besit natuurlik ook ’n fabriek wat gewone diefwering maak, maar sy hoef selde daar te gaan hand bysit.
Gerda se groot vrees is om nie vir haar kinders te kan voorsien nie. Hoekom sal net sy weet. Sy het jare gelede al die punt verbygesteek waar geld ’n bekommernis behoort te wees, maar ’n paar issues stick nou seker maar as jy as kind honger was. Ek moet bieg: As ék so hard soos Gerda moes werk vir elke sent wat ek het, sou ek meer as ’n bietjie sentimenteel gewees het oor my bankbalans.
Sy werk van die oggend tot die aand en daarna kook en was sy agter haar kinders aan. Wat my betref is die hele spul groot en uitgevreet genoeg om na hulleself te kan omsien, maar sy versorg die seuns nog soos die dag toe hulle in die wêreld gekom het. Arme Marijolein is die enigste een wat help in die huis. 
My grootste probleem met Gerda is dat sy amper sestien jaar laas met iemand geslaap het – haar man. Dis verkeerd! Sy is gorgeous! ’n Bietjie miniatuur, maar buitengewoon mooi en buitengewoon baie pret. ’n Goeie vrou moenie so eensaam wees nie, dis ’n vermorsing.
As sy nou soos Sonja besluit het om weg te bly van mans af, was dit ’n ander saak, maar Gerda het nooit ’n selibate staat gekies nie, dit het net gebeur. Toe ek haar eendag gevra het wanneer laas sy seks gehad het, was sy self half geskok oor die antwoord.
Sy moet ’n man kry. Iemand om háár te versorg. ’n Goeie man. As ek vier Pierre Vorster-Swarte kon maak, sou ek vir elkeen van my vriendinne een wou gee. Nie vir Karien nie, maar die ander drie kan elk doen met ’n goeie man, Madie inkluis.
“Die seuns maak my mal,” sug Gerda toe sy ’n sigaret opsteek.
Dis die eerste van haar twee skelm sigarette vir die dag. Ék het altyd die tweede een gerook, maar vandat ek weg is, rook sy albei.
Sy praat met my. Ek’s amper seker daarvan. Sy’s nie die tipe mens wat soggens met haarself sit en praat op ’n tuinbank nie. Sy praat met my, ek weet dit. Ek wens ek kon haar antwoord.
“Net vanoggend het die skool my weer gebel. Hulle het glo die onderhoof se foon in die hande gekry. ’n Bedanking na die hoof geSMS. Ook vir die arme man se vrou geSMS, allerhande vulgêre goed. En sy kinders een vir een laat weet hulle is onterf. Om nie te praat van die internasionale oproepe en internettransaksies nie . . . Toe die ou drol – en hy ís ’n ou drol – op hulle afkom, was sy rekening amper deur die dak en sy lewe op die punt van ineenstorting.”
Die seuns is snaaks. Dis lekker om nou te kan glimlag vir Gerda se stories. In die verlede kon ek nie aldag verklap hoe hulle kaskenades my amuseer nie. Gerda kan behoorlik bemoerd raak as mens nie die gewigtigheid van die situasie begryp nie.
“Ek het belowe om met hulle te praat. En te betaal. Nie net die foonrekening nie, maar ook ’n moerse donasie vir die skool se fondsinsamelingskomitee. Anders is die seuns dalk summier gevra om te verkas en die hemel help my, ek glo nie enige ander skool sal hulle vat nie.”
Sy oordryf. Vir al hulle stoutigheid is die seuns akademies baie sterk, en al drie speel in die eerste rugbyspan al is hulle skaars sestien. ’n Ander skool sal hulle maklik vat, maar Gerda hou daarvan om te weet hulle is in ’n baie goeie, baie duur skool. Een wat sy as kind nooit kon droom om by te woon nie.
“Ek gebruik nog steeds dieselfde angle grinder as die dag toe ek my besigheid begin het. Ek breek en plunder nie so ver ek gaan nie . . . waar kom die seuns aan hulle fokken ondankbare vernielsugtigheid? Ek kan mos nie nóg drie mans met sulke houdings die wêreld instuur nie!”
Gerda druk haar eerste sigaret dood en steek die tweede een aan. Myne.
“Dalk moet hulle ’n slag werk? Karre was en help in die fabriek. Hulle kan begin gras sny.”
As sy die seuns sover kan kry om hulle eie kosblikke te pak, sal dit my gat se deksel wees.
“Marijolein is ’n maklike kind in vergelyking met hulle, maar sy pla my deesdae ook. Sy’s so stil! Jy sal dit nie glo nie. Heeltyd in haar kamer vasgekluister met ’n boek. Ek’s bang sy gebruik dalk dwelms. Of dalk het sy ’n lover gevat?”
Ek glo nie Gerda besef aldag hoe mooi haar dogter is nie. Die appel val reg onder die boom. Ek dink Marijolein hét ’n lover gevat – in daardie geval val die appel natuurlik ’n kilometer weg van die boom.
“Die eerste dag toe ek jou ontmoet het, het jy vir my ’n ding gesê: ‘Daai New Age-nonsens van ’n naughty corner is sommer kak, jy moet hulle moer!’ Ek onthou dit soos gister. Jy was reg, ek gaan hulle begin pak slae gee!” Gerda boor die tweede sigaret in ’n sandkol langs die tuinbank.
“Die eerste dag” was sewe jaar terug, toe die seuns nege was. Hulle is vandag amper drie maal so groot soos Gerda, al slaan sy hulle met ’n plank sal hulle dit nie voel nie. Ek glo in ieder geval nie vir ’n oomblik sy sal hulle slaan nie. Daarvoor is sy heeltemal te lief vir hulle en is hulle heeltemal te charming. Aard seker so reg na hulle pa, want charm is die een ding waarvan niemand ooit vir Gerda kan beskuldig nie. 
Teenoor háár gedra die seuns hulle die meeste van die tyd. Hulle behandel haar soos goud en dit help natuurlik om haar ferm op haar plek om hul pinkies gedraai te hou.
Gerda is die enigste van my vriendinne wat nie ’n conspiracy theory oor Karien het nie. Gerda het bloot gesê sy hou nie van Karien nie. Want Karien is creepy.
“In my lewe het ek nog nooit so ’n vreemde vrou kon optower nie, nie eers in my verbeelding nie.”
Dit was makliker om te hoor en te aanvaar as van die goed wat Madie en Sonja te sê gehad het.
Karien was die liefde van my lewe. Al het ek haar net ses maande lank geken.



Karien
Karien
Die dag toe die dokter my terminaal verklaar het, het ’n doodse vrees oor my toegesak. Dit het gevoel asof ek nie kon asem kry nie, asof ek net daar sou omkap. Toe hoor ek van Karien van Zyl en haar jogaklasse wat glo vreeslik kalmerend is.
Ek het ondersoek ingestel oor die vrou en uitgevind sy is ook ’n fortune teller. Dit het my laat glimlag. Iemand moet ernstige dryfkrag hê om so ’n elaborate scam te laat werk!
Ek het besluit om by die jogaklas in te val. Ek was die hele dag oukei, maar toe die laatmiddagklas begin, was ek glad nie lekker nie. My hart het weer woes geklop en ek was sweterig en lighoofdig van angs.
Op my jogamat sien ek toe uit die hoek van my oog vir die eerste keer hoe lyk Karien van Zyl. Alles aan haar herinner my aan water. Haar groot borste en haar breë heupe en al haar ander sagte kurwes lyk of hulle perfek inmekaarvloei. Haar hare val om haar skouers soos die see om ’n mens se enkels spoel en haar oë is so ’n ligte blou dat dit amper deurskynend is, nes water.
Ek wou dadelik aan haar raak. Ek wou haar voel om seker te maak sy bestaan. G’n mens kan tog met toe oë deur ’n vertrek vol mense wat op die vloer lê loop sonder om een maal iemand raak te trap nie?
Ek kon my oë nie van haar af wegskeur as my lewe daarvan afgehang het nie. Ek was bang as ek vir ’n oomblik wegkyk, mis ek iets waarvoor ek ’n leeftyd al wag.
Sy het net tussen die mense deurgesweef en saggies instruksies gegee. Voor dit behoorlik by my geregistreer het, was dit ’n uur later en die klas verby. Almal het huis toe gegaan en ek het bly sit. Om net te kan bly, om vas te hou, soos Madie in haar man se studeerkamer.
“Jy’s te siek om hier te wees,” was Karien se eerste woorde aan my.
Later het sy vir my gesê sy kon my angstigheid soos ’n spinnekop oor haar voel klim. Haar hartklop het aangepas by myne en dit het gevoel asof haar lyf besig was om te breek. Gelukkig kon haar oë dieper kyk as my foutiewe weefsel, verby die goue drade en blou linte wat sy sê my siel versier. Sy kon mý sien. So lief soos ek vir my ander vriendinne is, het ek nooit gedink iemand sou my so goed ken soos wat Karien my dadelik geken het nie.
“Ek is bang,” het ek later daardie aand vir haar gesê.
Sy het voor my kom sit en al twee my hande in hare geneem. Haar deurskynende oë het vir amper ’n halfuur regdeur my gekyk en nog steeds was daar niks. 
“Ek is jammer. Dit het nog nooit met my gebeur nie,” het sy haarself verwyt toe sy uiteindelik opstaan en wegloop.
“Dis oukei!” het ek agter haar aangeroep. Ek wou nie hê sy moes wegloop van my af nie.
“Nee,” het sy gesê, “dis beslis nie oukei nie. My hele lewe ploeter ek in al wat leef en beef se toekoms rond, maar nou voel dit asof ek deur ’n bril vol modder kyk.”
Sy kon niks oor my toekoms wys word nie. My verlede en my gedagtes was glo ’n oop boek, maar oor dinge wat nog nie gebeur het nie, was sy so onkundig soos ek self.
Ek kan nie soggens die wil bymekaarskraap om op te staan nie, skryf Karien in haar boekie.
Dis ’n pienk dagboekie soos ’n dogtertjie sal hê. Karien het nog nooit in haar lewe enigiets in ’n dagboek geskryf nie. Toe gaan ek dood.
Ek vertrou nie die pienk boekie nie, om nie te praat van die dinge wat sy daarin skryf nie. Ek is doodbang dit loop uit op ’n helse lang suicide note eerder as ’n dagboek.
Die spreekwoordelike skoen is nou aan die ander voet – myne. En dis ’n 15 cm-stiletto. Ek weet so baie, maar ek weet nie of Karien oukei gaan wees nie. Sy móét oukei wees, dis nie onderhandelbaar nie. Ek kan nie dink . . .
Ek kan my nie ’n lewe indink sonder daai aura van haar nie. Ek wil nie ’n dag deurmaak waarin ek nie die blou linte en silwer drade wat om haar draai, kan sien nie. My enkel voel leeg sonder haar lint wat daaraan vas was. Daar is niks vir my oor nie en ek kan nie . . . Dit het nooit gevoel asof sy op pad uit is nie. Eerder asof sy op pad in is, om te bly, en ek kan nie . . . 
Sy hou op skryf en laat sak haar kop tot teen die pienk bladsy. “Ek kan nie,” fluister sy vir die naat van die boek wat nie kan antwoord nie.
Sy ruk en snik nie, maar sy huil en ál wat ek wil doen, is om weer by haar te wees. Soms dink ek ek kan deur tyd en plek breek tot sy my weer kan sien, tot ek weer aan haar kan raak, maar ek kan nie.
Al wat ek kan doen, is wegraak, na ’n plek waar ek nie eers weet of ek ís nie.
Nóú is dit al wat ek kan doen, maar ek het ’n plan gemaak toe ek nog regte dinge kon doen. Die plan beter werk. As dit nie werk nie, is alles dalk verlore – ek inkluis. 
Want een ding weet ek vir seker: Ek sal nie tot ruste kan kom terwyl my geliefdes so probeer aansukkel nie. 



Die testament
Die testament
Toe ek vanoggend opstaan, was dit met ’n vet lip. Asof ek ’n Fight Club op die tiende vloer begin het. Dis nie net my lip nie, maar ook my linkerwysvinger en -pinkie en my kleintoontjie – aan die linkervoet.
Toe ek gisteraand in die bed klim, was alles nog oukei wat lippe, tone en vingers betref. Selfs toe ek tweeuur opgestaan het vir water en Bovril toast was alles reg.
So wat presies deur die nag gebeur het, weet die hemel alleen. Ek’t gehoor die deursneemens sluk tydens sy leeftyd ses spinnekoppe in terwyl hy slaap. Dalk was gisteraand my spinnekopaand. Dalk was die spinnekop ’n fighter wat so hap-hap van my tone tot my lip gevorder het op sy pad in.
Ek het geen kosallergieë nie en hel, ek kan hulle nie nou wil ontwikkel nie – hoe sal ek werk? Ek dink in elk geval dis buitengewoon om allergies te wees vir Bovril en brood. Dis omtrent sover as wat cuisine in my kombuis gaan: Bovril, brood en aan die begin van die maand swartolywe, gherkins en kaas op Provitas.
Dis goedkoop en vinnig en maklik. Al wat ek nodig het ná twee maaltye by die restaurant en heeldag staan en kook. Ek hou darem bestanddele aan om vir my ma te bak voor ek gaan kuier. Sy hou van shortbread en koeksisters. Haar vriendinne ook. Ek vat altyd genoeg vir almal. Hulle laat my soos ’n regte hero voel as ek daar opdaag met ’n bierboks vol eetgoed. En dis eintlik so ’n eenvoudige gebaar, enigiemand kan dit doen.
Ek wens ek was nou eerder daar as hier. Ek wens my lip was eerder normaal as vet. As dit nog oral vet was, soos met collagen, sou ek dalk anders voel, want gewoonlik dink ek my lippe is effens dun. Maar vandag, met my mond net so aan die linkerkant geswel, lyk hulle sieklik. 
As ek in die laaste vyf jaar met enigiemand geslaap of gevry het, sou ek wonder of dit herpes is, maar ek’s seker dis nie ’n koorsblaar nie.
Ek sug vir die twaalfde keer in twaalf minute. Dis al wat ek kan doen: sug. Ek wil nie tienuur op ’n Dinsdagoggend in ’n prokureur se kantoor sit met ’n vet lip nie. En ek wil baie beslis nie in Madie, Gerda en Karien se geselskap wees nie.
Ek wil nie, maar ek is . . . ek móét – story of my life.
Janine was goed bevriend met hulle almal, maar ek kan nie glo sy het gevra ons moet almal om dieselfde tafel gaan sit ná haar dood nie.
Sug.
Daar is soveel spasies in my lewe waar sy hoort. Soms, wanneer ek iets snaaks lees of hoor, gryp ek nog steeds na my foon om haar te bel. Dis wanneer my hand in die lug vries en ek tot die besef kom dat my hart die seerste raak. Dit voel of sy nog hier is, by my. Maar sy is weg en ek hou nie daarvan om nié te weet waarheen sy gegaan het nie.
Êrens ís sy nog, daarvan is ek oortuig. Ek wens net ek het geweet wáár. Waar sy is en wat sy doen en hoe sy voel, en meer as enigiets anders: of sy oukei is. As sy net van iewers uit die great beyond vir my kon laat weet dat sy oukei is, sou alles anders ook oukei wees. Dinge sou in plek val, en al het dit nie in die regte plek geval nie, sou dit darem nie meer voel asof alles in die lug hang nie. Ek sou kon begin uitsorteer daaraan.
As ek vir seker en beslis kan weet Janine is oukei, sal ek nie verder vrae vra nie. Of ten minste nie aandring op antwoorde nie.
Janine se ander vriendinne is anders as ek. Hulle het almal hulle huise en kinders of honde of besighede. Van ’n afstand lyk dit asof die lewe hulle so mooi hanteer. Asof alles so netjies pas in die handgekerfde eikehoutboksies waaruit hulle lewens bestaan.
Ek is seker nie een van hulle moes al ooit vir ’n week in kerslig of donkerte leef nie. Onder geen omstandighede is daar nog iemand in hierdie vertrek met ’n ma in ’n psigiatriese inrigting nie. Of rekeninge wat só in ’n posbus ophoop dat die junk mail-mense maar verbyhou nie.
Hierdie drie gee my ’n minderwaardigheidskompleks. Hulle steel die laaste bietjie energie wat ek so koester, omdat ek by hulle ekstra hard moet probeer om tog net nie uit te staan nie. Dit voel asof geen rafel hier misgekyk word nie. En diep binne glo ek ek is gemaak uit rafels, toiings en goed wat maklik uitmekaarval.
Gerda is so miniatuur, ek kan my verkyk aan haar. In platforms haal sy dálk een en ’n halwe meter, en sy kan nie ’n kilogram oor veertig weeg nie. Vandag is sy darem skoon aangetrek. Iemand wat haar nie ken nie, sal dink sy het nog nooit haar hande vuil gemaak nie, dat sy ’n huisvroutjie is, met ’n baba of twee. Sy lyk besonder goed vir ’n geskeide, veertigjarige welder wat vier kinders aan die ander kant van vyftien het.
Gerda was eerste hier, toe kom ek. Ek lyk seker ekstra kak langs haar. Toe ek vanoggend opstaan, het ek onderlaag oorweeg, dalk blush ook. Om tog net minder gevrek te lyk. Toe besluit ek daarteen.
Ná my het die hoogheilige Madie Dreyer hier uitgeslaan. Haar snyerspakkies weet om nie te kreukel nie, haar hare en naels durf nie enigiets minder as perfek wees nie en sy is altyd, maar altyd reg – maak nie saak wat nie.
Janine het ’n paar keer snaakse idees in haar kop gekry. Sy wou alewig op die ingewing van die oomblik larger-than-life-avonture aanmekaarslaan. Ons was al in ’n boot die Nyl op en met ’n lugballon oor Italië, sy’t my arm gedraai om die karnaval in Rio by te woon en om ons chakras te gaan balanseer in die Ooste. Ons was al teen soveel berge op en langs soveel kuslyne af dat ek hulle nie kan noem nie.
Ek weet nie hoekom Janine my altyd as haar partner in crime gekies het nie. Dis seker makliker om iemand soos ek te oortuig. Ek vra nie te veel vrae nie en ek het nie mense om voor te antwoord nie; daar is nie diere wat gevoer moet word of iemand wat my saans sal mis nie. Voor ek by die restaurant begin werk het, was dit maklik om vir ’n week of twee te verdwyn. Ons sou ’n paar skoon panties, ’n tandeborsel en ’n ekstra stel klere in ’n oorgroot handsak druk en die pad vat.
Madie het niks in die lewe meer verpes nie. Ek is altyd uitgemaak as die slegte invloed, en as Janine tog net kon ophou om met my te assosieer, sou Madie sekerlik (perfekte) kaalgatwawiele in Langstraat af doen.
Soms het ek gewonder of sy verwag Janine moet doodstil sit en probeer om ’n paar minute lewe by te koop waarmee sy niks mag doen nie. Nou . . . ag, ek weet nie, dalk was Madie reg. Dalk moes ek ook vir Janine in watte probeer toedraai het, dalk sou sy dan vandag nog hier gewees het.
Sug, sug, sug.
My kop voel dof van die allergiemedisyne wat die ou tannie in die woonstel langsaan vir my gevoer het. Ek vermoed daai botteltjie stroop van haar kom uit die 1970’s, want dit het skaars my maag getref of ek wou slaap.
Ek vee oor my lip en dit voel tog so ’n fraksie beter. Die lip kon nie ’n kakker dag gekies het om op te swel nie, en my toon is vuurwarm en klop in my skoen. Ten minste is ek nie by die werk nie . . . As ek nie my vingers sou afsny van moegheid nie, sou Pierre Vorster-Swart dalk weghardloop vir my vet lip. Ek’s nooit seker in watter rigting ek wil hê hy moet hardloop nie.
Laaste, amper ’n halfuur laat, het Karien van Zyl opgedaag. ’n Regte pyn in die gat, asof ons normale mense nie beter goed het om te doen as wag vir haar nie. Al het ek nie tyd vir Karien nie, voel ek sleg vir haar part. Sy lyk selfs slegter as ek. Toe Janine nog geleef het, was Karien meer menslik. Nie meer nie.
Dis haar oë wat my die ergste hoendervleis gee. Hulle is so lig, mens kan amper nie uitmaak of hulle meer van ’n groen of ’n blou skynsel het nie. In die regte lig is dit dalk geel.
Karien is net vier-en-twintig, die jongste, maar haar borste en heupe is die grootste van almal. En ek vermoed sy is kleurblind. Sy het ’n helderoranje romp, ’n lemmetjiegroen hemp en rooi krale aan. En pantoffels. Pienkes met wat lyk soos vark-ore en ’n snoet.
Die prokureur skraap sy keel. “Ek is bly julle is almal hier,” begin hy uiteindelik.
My maag kry ’n naar kol. Ek sidder om te dink waarom Janine instruksies gelos het dat ons vier saam haar testament moet aanhoor.
“Janine Hunt het ’n paar buitengewone versoeke gehad wat sy wou hê ek met julle moet deel.”
Hét. Gehád. Kak woorde.
Die prokureur maak ’n koevert oop, trek ’n vel papier uit en begin saaklik voorlees.
“As hierdie brief vir julle voorgelees word, beteken dit my hart het uiteindelik gebreek. Gebreek vir hierdie wêreld wat my nie wil hê nie en hierdie lewe wat ek nie wil laat gaan nie. Hoe is dit vir melodrama, Karien?
“Ek is bly julle was deel van my lewe. Om die beurt het julle my andersins doodgewone dae en dade in fantastiese avonture verander. Ek is so lief vir julle, ek het nog altyd geweet daar is geen ander manier om ons verhoudings te beëindig nie. Net die dood sou ons skei. Dit wil in elk geval lyk of die noodlot van my lewe ’n tragedie moes maak.”
Madie se oë blink, maar sy sluk hard aan daai trane. Gerda lyk verpletter, asof die hartseer tot in haar murg trek. Karien staar net verby die prokureur, deur die mure van sy kantoor – asof sy nie deel van die lewendes is nie.
“Voor ek tot die punt kom, wil ek julle almal bedank omdat julle opgedaag het om te hoor wat ek wil sê. Ek glo en vertrou al vier van julle is teenwoordig.
“Ek weet dit was seker nie maklik nie. Julle dring tog so daarop aan om nie oor die weg te kom nie. Gerda dink Madie en Sonja is kinderagtig wanneer hulle begin hap na mekaar. Almal dink Karien is weird, en Karien voel almal anders is vlak omdat hulle stry oor stront. Die ding is: Ek dink nie julle het al genoeg tyd saam deurgebring om so oortuig te kan wees van julle opinies nie.”
Janine het altyd die vermoë gehad om dinge so te simplify . . . ’n Mens voel half onnosel omdat iets jou ooit gekwel het, maar dan besef jy hoekom jy in die eerste plek so voel. Ons is nie almal enlightened genoeg om te kan skree “A plague on both your houses!” nie. Ek dink dit gebeur eers as die dood jou in die gesig staar.
“Daar is iets wat ek nog altyd wou hê en nooit in die lewe kon regkry nie, en nou hoop ek om vanuit die graf meer geluk te hê. Dis so morbied dat dit snaaks is, ek hoop regtig ten minste een van julle lag.”
Ek kyk onderlangs na die ander. Niemand lag nie.
“Ek het altyd gehoop ons kon saam op vakansie gaan, net die vyf van ons, maar julle wou julle nie laat ompraat nie.”
Nou kreun almal.
“Dit bring my tot die punt. Ek is veras, soos julle weet. My prokureur het tans my as en ek wil hom nie met human remains in ’n lelike houer opsaal nie. As ek ander familie gehad het, sou hulle seker daarmee gesit het, maar ek het nie. Ek het net vir julle en dus word dit julle plig om my as te strooi.”
Dit klink asof Janine “plig” in hoofletters geskryf, geonderstreep en omsirkel het. Nou het ek ’n plig. Nóg ’n plig. 
“Dit sou baie eenvoudig wees om nou en hier te sê waar ek my as die wind wil laat invaar, maar dit sal geen pret wees nie. En vir julle, vriendinne, wil ek los met ’n bietjie pret. ’n Tydjie saam in mekaar se geselskap en ’n kort vakansie.”
Die skok is voelbaar in die vertrek. Die prokureur bly stil en kyk oor die brief na ons.
Langs my wil-wil Karien se mondhoeke lig. Dis die eerste teken van lewe wat sy toon vandat sy by die kantoor ingestap het.
“Wat?” vra ek.
Haar ligte oë kom in fokus en rus op my.
“Niks,” antwoord sy.
Dis nie niks nie, ek wéét dis nie niks nie.
“Ag tog,” sê sy verveeld asof sy my gedagtes kon lees, “Janine het vir hom gesê julle sal instem op haar voorwaardes omdat ék sal – en julle sal nie soos minderwaardige vriendinne wil lyk nie.”
Ek kyk na die prokureur. Hy kyk ongemaklik terug en haal sy skouers op. “Sy het.”
Sug. Cheap trick. Janine het seker vir Karien daarvan vertel.
“My tricks is baie dinge, maar cheap is beslis nie een van hulle nie,” sê Karien. Dan verloor haar oë weer fokus en sy staar in die niet asof die res van ons nie bestaan nie.
My vel word hoendervleis onder my verrekte groen trui.
“Ek het ’n stel leidrade gemaak, hierdie brief is die eerste een. Die leidrade sal julle ná ’n week saam neem na die plek waar julle my as moet strooi. Dit sal die avontuur wees wat ek nooit saam met julle kon hê nie. En julle het niks nodig nie, ek het voorsiening gemaak vir alles: geld, verblyf en vervoer.
“Vertrou my net en doen hierdie een laaste ding vir my. As julle besluit julle is almal in, wil ek hê julle moet die hele week bymekaar bly. Julle moet saam van hier af gaan en reëlings tref by julle huise en werke en dan terugkom hierheen. Al wat julle nodig het, is ’n tassie klere elk.
“Ek besef dis irriterend en julle gaan almal eers moet kak en kerm oor hoe ek julle lewens omvergooi, maar julle oordryf. Dis nie so erg nie. Gerda het haar eie besigheid en haar kinders is groot genoeg om vir hulleself te sorg vir ’n week. Madie doen in ieder geval niks by die werk nie en Willem sal nie die horries kry as sy vir ’n week weggaan nie. Sonja kan haar baas vra om vir haar ’n lyk weg te steek en hy sal dit doen met ’n huppel in sy stap. En Karien is vir niemand verantwoordelik behalwe haarself en ’n paar jogastudente nie. Teoreties kan julle dit almal doen. Ek hoop regtig julle wíl. Dit sal vir my baie beteken.
“Ek weet nie wat ná die dood gebeur nie, maar as daar enige deel van my voortleef, wéét ek dit sal by julle spook en nooit tot ruste kom nie as julle hardegat is hieroor.
“Al my liefde, Janine.”
Die prokureur lyk gedaan. Die wit bladsy word toegevou en teruggesit in die koevert. 
Gerda praat eerste.
“Jy spot seker?” 
“Nee, ek spot glad nie. Janine het ’n paar weke gelede na my gekom met die idee en afskrifte van al die briewe. Sy was oortuig julle sal haar versoek uitvoer.”
“Sy sit heeltemal te veel vertroue in ons,” sê Gerda sarkasties. “As jy afskrifte van al die briewe het, hoekom gee jy dit nie vir ons nie? Dan hoef ons darem nie ’n week lank te soek na die plek nie.”
Karien se oë flits woedend in Gerda se rigting.
Die prokureur skud sy kop. “Ek kan dit nie doen nie. Dis nie hoe sy dit wou hê nie.”
Gerda maak ’n gebaar asof sy oorgee. Ek is seker dis net omdat sy Karien se vuil kyk gesien het. Ek kan nie besluit wie sal wen in ’n geveg tussen hulle twee nie. Ek vermoed albei sal baklei tot die dood, uit blote onvermoë om in te gee.
My eie ingeevermoë voel asof dit met een voet oor ’n krans staan en enige oomblik vorentoe kan val, maar ek hou myself terug, net-net en met ’n leeftyd se aangeleerde balans. My hele lyf voel lam. Dit voel asof niks makliker sal wees as om op die prokureur se sagte mat te gaan lê en slaap nie. 
“Wel, ék kan nie,” kla Madie. “Ek kan nie net vir ’n week gaan rondrits nie. En ek hou nie graag my lyf Indiana Jones nie.” Sy kyk uitdagend na my.
“Wat ’n verrassing,” mompel ek.
Madie Dreyer bring die ergste in my uit. Dis natuurlik omdat sy dink ek is die duiwel self. Ook omdat sy oordryf oor die dinge wat ek en Janine saam gedoen het. Ek weet self nie hoekom ons van die goed gedoen het nie, maar mens doen seker maar snaakse dinge as jy probeer weghardloop van jou realiteit af.
“Janine het vermoed een of twee van julle sal dalk nie haar laaste wens kan vervul nie,” sê die prokureur versigtig. “Niemand hoef te gaan wat nie wíl gaan nie. Julle moet dink daaroor en besluit wat julle wil doen. Ek los julle nou vir ’n halfuur alleen. Wanneer ek terugkom, sal ek praat met diegene wat kans sien.”
Hy verlaat die kantoor in diskrete stilte.
“Janine het niks van dié aard gesê nie,” sê Karien toe die deur agter hom toegaan. “Sy was uit die staanspoor oortuig ons sal almal inval by haar plan. Ék sal dit doen.”
Haar verklaring laat my intens ongemaklik voel. Die ander twee lyk ook nie juis gevul met zen nie.
Janine was reg: Ons sal almal vou omdat ons nie wil afsteek by haar fortuinverteller-lover nie. Ek wil in elk geval nie leef met die wete dat ek nie gedoen het wat sy so graag wou hê nie. Laaste wense is laaste wense en dis dit.
“Sy sal my nie vergewe as ek dit nié doen nie. Ek’s in,” sê ek.
Jis, ek gaan haar mis. Ek assosieer haar outomaties met alles buitengewoon. As ek dink aan Janine, dink ek aan roasted eel dragon rolls en mqomboti en toffieappels. Sy het ’n lag gehad wat op die wind kon dra en haar ingebore goedheid eggo nog steeds deur my dae. Ek mis haar nou, maar ek weet dit gaan net erger en erger word, tot dit voel asof ek ’n deel van myself verloor het. Alles herinner my aan haar en dus herinner dit my sy is vir goed weg.
“Ek kan seker doen met ’n vakansie. Daai bliksemse kinders dryf my teen die mure uit,” mompel Gerda.
Madie se mond bly op ’n vasbeslote streep. 
“Wel, ék is beslis nie in nie. Ek kan nie bekostig om nou vir ’n week die pad te vat nie,” sê sy uiteindelik en tel haar handsak op.
Toe sy uitstap, bly die res van ons in stilte sit. 
Ek weet nie hoe die ander daaroor voel nie, maar vir my is dit asof ’n emmer koue water oor my kop gegooi is. Selfs my lip en my toon het ophou klop. Hoe kón Madie? Sy ken Janine nou al amper haar hele lewe.
Die prokureur moes die deur dopgehou het, want hy kom binne met nog ’n koevert in sy hand. “Almal in?” vra hy.
Toe ons knik, gaan sit hy weer agter sy lessenaar. 
“Julle is in vir ’n ding,” glimlag hy oor sy bril en hou die koevert op. Voorop staan Dag 1 in Janine se vloeiende handskrif.
Ek is omgekrap omdat Madie nie wil saamgaan nie. Dit sal beter vir my gemoedstoestand wees as sy nie by is nie, maar Janine se hart sou seer wees. En die hemel help my, daar is min dinge wat ek nie sal verdra vir daai vrou se hart nie.
Dalk is dit net nie vir Madie so maklik soos vir my om ’n tas te pak en te verdwyn nie. Hoewel, ek het nie meer aldag die wil om te verdwyn nie. Die groter kruis waarmee ek my opgesaal het, is om ’n plek te kry waar ek eerder sal bly. Ek hou van waar ek nou is en dit maak my bang.
Die prokureur plaas die koevert mooi haaks voor hom op die lessenaar. “Ek kan nog nie hierdie brief vir julle gee nie. Eers moet julle gaan reëlings tref en pak. Wanneer julle terugkom, sal ek die brief oorhandig.”
Met dié word die kantoordeur oopgeruk. Madie Dreyer staan uitasem daar en gluur ons aan.
“Nou maar goed,” hyg sy, “ek’s in.”
Dadelik besef ek dat ek bly is sy kom saam. Ek hou nie van haar nie. Ek kan haar nie voor my aangesig verduur nie, maar ek is bly sy’s in. Ek weet sy was lief vir Janine en Janine was lief vir haar. Ons is almal hier vir Janine, soos dit hoort.



Dinsdag, dag 1
Dinsdag, dag 1
In die parkeerarea voor die prokureur se kantoor bly ons verdwaas staan. Ons is veronderstel om bymekaar te bly, maar hoe de hel moet ons dit regkry? 
Ek moet ’n tas gaan pak en vir Pierre gaan sien. Die ander drie het ook stoppe wat gemaak moet word. Daar is baie om te doen en min tyd – en die prokureur het ons die dood voor oë gesweer as ons nie vyfuur terug is nie.
Verbeel jou, om ons so te hiet en gebied. En Janine ook. Sy sal haar wat verbeel. Sy beter nie dink sy stuur my te voet op so ’n ekspedisie nie. Dis waar ek die streep sal trek. Ek kyk nie eers Survivor of Amazing Race nie.
“Wel, wie bly waar?” vra Madie met haar competent sakevroustem. “Ons moet mekaar volg en karre aflaai soos ons aangaan. Ons kan ’n taxi van die laaste huis af kry.” 
Asof sý die een is wat in beheer is. Die alpha female. Asof haar woord wet is en dié wat nie saamstem nie, kan gerus maar in hulle moer vlieg. Eers wil sy nie saamgaan nie, nou wil sy sommer baas van die plaas wees. Lekker bederf. Altyd die gasvrou by die teepartytjie.
Almal praat gelyk. Karien bly die naaste, dan ek, dan Gerda en laaste Madie.
“Ek moet by die restaurant aangaan. Ek voel te sleg om oor die foon te vra vir verlof,” sê ek, maar dit klink eerder of ek vra.
Madie knik haar kop asof om te sê dit dra haar goedkeuring weg en daar trek sommer opnuut ’n streep hel deur my.
“Ek sal net bel,” sê sy. “Ons maak jou restaurant ons laaste stop, op pad terug. Dis hier naby.”
“Ek sal ook net bel,” sê Karien.
“Ek moet die kinders sien voor ek gaan. Hulle gaan hulle om die beurt bekak,” sug Gerda.
En so begin dit: Janine se laaste plannetjie. 
Madie ry voor en sy bestuur régtig sleg. Sy ry te vinnig, sy briek te hard, en ek glo nie sy weet waar haar flikkerligte sit nie. Ek wil waarlik nie vir ’n week in ’n kar wees met haar agter die stuur nie. Só leef ek dalk nie lank genoeg om my varkies te verloor nie.
Karien se woonstel is nie vol kristalle of wierook nie. Dis eintlik mooi binne.
Sy het ’n duisternis boeke wat die hele gang af op boekrakke staan. Sou sy hulle al almal gelees het? Ek wonder baie oor mense se boeke, maar hierdie boekrakke lyk nie so pretensieus soos ander wat ek al gesien het nie. Ek vermoed sy hét almal gelees, of ten minste die meeste daarvan. 
“Sit, ek maak tee,” sê Karien toe ons by die kombuis instap.
Ons sit gedwee, selfs Madie. 
Ek weet nie veel van Karien nie. Eintlik net wat Janine my vertel het, en dit was nie veel nie. Hulle het hulle persoonlike dinge baie privaat gekokon. Wat tussen hulle gebeur het, was net tussen hulle. 
Dis hoe ek dink die ideale verhouding moet wees. Wanneer jy nie nodig het om jou vriendinne te vertel wat aangaan en elke detail oor die laaste geveg of die bottermes wat gegooi is nie. Ek vermoed dit gaan goed met ’n verhouding as mense se privaat dinge privaat bly. Baie goed of dalk baie sleg, maar in Karien en Janine se geval is ek seker dit was baie goed. Janine het gelukkiger as ooit gelyk vandat Karien in haar lewe gekom het. 
Persoonlik kon ek nog nooit vir Karien vertrou nie. Ek dink tot vandag toe sy’s ’n scam artist. Ek wonder of sy nie gehoor het van Janine se erfenis en gehoop het om ’n klein fortuin op te tel nie.
Hier en daar het ek al ’n storie of twee oor Karien aan die gatkant opgetel. Vir al wat ek weet, kan sy my vervloek. Natuurlik glo ek nie in vervloekings nie, nie regtig nie, maar mense vertel allerhande bonatuurlike stories oor haar. Dat sy die toekoms kan voorspel, gedagtes kan lees, dinge laat rondbeweeg met haar brein en muti’s en strope maak wat allerhande dinge kan genees.
Karien lag waar sy by die ketel staan en ons almal kyk op.
“Dis net vyftig persent akkuraat,” sê sy oor haar skouer vir my voordat sy die kookwater in ’n teepot gooi.
Dis nou ’n snaakse uitlating om te maak as sy nié my gedagtes kan lees nie, maar ek glo nie in mense wat gedagtes . . . 
Dit voel asof ek my hare uit my kop wil trek. Janine, hoe kán jy dit aan my doen? Ek hou nie eers van doodnormale vaalmuismense nie, wat nog te sê van mense wat gedagtes lees en wat ook al nog! Moes jy my nou hier inmoer tussen die perfekte, die weirdo en die workaholic? Moet ek nou heeltyd vervloeking vrees?
Dalk is dit juis dié vrees wat selfs vir Madie Dreyer stil hou. Iewers in haar kop is daar sekerlik ’n hoofmeisiestemmetjie wat skree: Nee, nee, nee! Daar’s nie tyd vir tee nie!
Karien sit die teepot en koppies in ’n ouderwetse skinkbordjie op die kombuistafel neer en draai deur se kant toe.
“Ek gaan pak. Ek sal nie lank wees nie.”
Gerda bekyk die teepot agterdogtig, tel dit op en skink. Sy vat ’n klein slukkie wat haar gesig op ’n plooi laat trek. Sy laat sak die koppie en staar na die inhoud. Madie tel hare op en snuif-snuif voor sy ’n sluk vat wat haar ook haar gesig ’n bietjie laat trek. 
Hulle lyk al twee verbouereerd, maar ek weier om soos ’n banggat te lyk oor ’n koppie tee. Ek pluk myne nader en vat ’n groot sluk. Dit laat my hoes. Moer, dis sterk.
“Gemmertee,” kry ek dit met ’n piepstemmetjie uit. “Bietjie sterk, maar lekker.”
Daarna vat ek meer ladylike slukkies – om die gevoel te voorkom van vurige vlamme uit die hel wat in my keelgat afgaan.
“Sy’s anderster,” knik Gerda haar kop in die rigting van die deur waar Karien verdwyn het. “Meer anderster as toe ek haar laas gesien het. Haar oë is . . .”
“Dit lyk of sy nie ’n hel omgee wat om haar aangaan nie,” fluister Madie. “Of sy nie eintlik hier is nie.” 
Ek vat nog ’n sluk tee. Die gemmer se brand raak nou eintlik lekker.
“Jis, ons moet net relax. Janine het nie gedink sy’s gevaarlik nie,” fluister ek ook.
Eintlik probeer ek myself troos. Eintlik freak Karien my heeltemal uit. Dis waar wat Gerda gesê het: Sy lyk nou weirder as wat sy ooit by Janine gelyk het. Soos ’n lewende dooie met daai glasoë van haar. Oë wat blykbaar tot in ’n mens se siel kan kyk.
“Ek behoort teen volgende Woensdag terug te wees,” hoor ons Karien se stem êrens in die klein woonstel. “Tot dan kan jy die jogaklasse waarneem, en skuif al die lesings na volgende week . . . Ek gee nie om wát sy te sê het nie. As sy nie wil wag nie, kan sy gerus iemand anders vra wat die toekoms vir haar inhou. Ek is nie verleë oor haar geld nie. Voorspoed, en moet my nie onnodig bel nie.”
Sy klink heel saaklik. Asof sy op vier-en-twintig al baie maal vir mense die leviete moes voorlees. Haar voetstappe kom al nader, tot sy by die kombuis instap met ’n klein groen tas en ’n besem.
Madie se oë rek so groot, ek kan amper haar brein sien. Gerda stamp haar teekoppie om.
“Dink julle daar sal plek wees vir my besem?” vra Karien.
Gerda se mond beweeg asof sy wil praat, maar niks kom uit nie. Madie sit versteen, en ek probeer hard om nie enige gedagtes te dink nie.
Daar verskyn ’n skewe glimlag om Karien se mond. “Julle is wragtig laf,” grinnik sy. 
“Wat?” vra Madie.
“Die huishulp het die besem in my slaapkamer vergeet,” sê Karien en bêre dit in ’n kas. “Ek vlieg nie snags om middernag daarop verby die maan nie. Sou pret wees as ek kon!”
“Ek het nie vir ’n oomblik gedink jy gaan op die besem vlieg nie!” lieg Madie.
Dalk, net dálk sal ek haar later waarsku oor die gedagtes-lees-trick.
“Ek gaan saam met Gerda ry,” sê Karien toe ons uitstap. 
Ek is duidelik nie die enigste een wat gelet het op Madie se bestuursvernuf nie. 
Ek sidder om te dink dat drie vreemdelinge in my woonstel gaan inkom. Daar’s naby aan niks nie, en wat daar wel is, is so oud en verweer dat ek skaam kry daarvoor. Ek hou nie daarvan om so te voel nie. Ek het nie tyd vir hierdie mense nie.
Al my goed, al is dit hoe oud en verweer, herinner my aan vrouens wat ek op een of ander manier moes verloor. Ouma se goed en Ma se goed en Janine se goed. Die meeste van die goed in my woonstel was geskenke of is geërf, ek het min self aangekoop. En die goed wat ek wel gekoop het, kan nie dieselfde beteken as die oudste laken met gate in of donsies op nie . . . Selfs al kon ek dit bekostig om hulle te vervang, sou ek nie. ’n Mens moet vashou aan wat die lewe jou toelaat. Al is dit net ’n herinnering.
Toe ons almal voor my woonstel stop, spring ek vinnig uit my kar en gaan praat gou by Gerda s’n. “Wag hier buite, ek sal gou wees!” Ek draf na die sekuriteitshek, sluit oop en laat dit agter my toeslaan.
“Wel, ek wag maar in my kar. Sy kan saam met julle ry,” hoor ek Madie onnodig hard agter my praat. 
Sy dink seker my woonstel is vuil of ek kweek dagga of iets, dié dat ek hulle nie innooi nie. Ek is te dankbaar oor ek hulle uit my armoedige woonstel kon hou om die hel in te raak. Dis erg genoeg om te weet dat Pierre al in die uitgewaste gordyntjies moes vaskyk en sou let op die afwesigheid van enigiets soos ’n stoof of ’n musieksentrum.
Die waarheid is: Ek staan op die rand van finansiële ineenstorting. Ek weet nie hoe lank ek meer my ma in die inrigting sal kan hou nie. Ook nie wat om te doen as ek dit nié meer kan bekostig nie. Sy kan nie terugkom na my toe nie, dis te gevaarlik om haar alleen by die huis te los terwyl ek werk. En werk moet ek werk.
“Dit was baie vinnig! Het jy alles?” vra Gerda toe ek ’n paar minute later agter in haar kar klim.
“Wat ek nie het nie, moet bly,” antwoord ek met ’n glimlag wat vanself kom.
Ek is gewoond aan vinnig pak. Met Janine se impulsiewe besluite was daar nooit tyd nie. Alles behalwe panties en ’n tandeborsel is ’n bonus.
Gerda skakel die kar aan en trek weg. Madie ry weer voor. Ons almal weet Gerda se huis is reg langs Janine s’n en ’n gewig kom lê op my bors. Ek het nie gedink ek sal daai huis so gou weer sien nie.
“Hoe het jy nié geweet sy gaan doodgaan nie? As jy so alwetend is, sou mens dink jy kon vroegtydig iets vir haar doen?” vra Gerda vir Karien.
Karien blaas haar asem uit. Selfs haar kleinste gebaar is omgewe van soveel misterie dat dit reusagtig lyk. Asof die asem uit haar lyf ’n storm kan begin. Een wat tsunami’s en siklone baar en verwoesting saai oor oseane en vastelande.
“Ek hét nie geweet nie en ek is nié alwetend nie.”
Sy sou niks kon doen nie, al het sy geweet. Janine was te hardegat om aansoek te doen vir ’n oorplanting. Het gesê dis te onnatuurlik om iemand anders se hart in haar borskas te sit sodat sy ’n lewe kan leef wat haar nie wil hê nie. Teen die einde het soveel van haar organe opgepak . . . Niks sou haar kon red nie.
Vir al die ander kak dinge wat ek al oor Karien van Zyl gedink het, het ek nog nooit gedink sy’s ’n doos omdat sy nie vir Janine kon red nie. Janine was verby die punt waar enige soort redding haar sou kon help. Sy het vrede gemaak daarmee dat haar lyf moed opgegee het. En teen die einde het sy besef daar is net een groot avontuur oor.
Ek wonder wat dit eintlik is wat Karien kan doen. Ek wil weet wát presies dit is wat haar so spesiaal maak. Wat is dit wat mense soos motte na haar toe aantrek? Bye om ’n jakarandaboom.
Fok weet, as ék die dag dinge begin sien of hoor, is daar kak, maar Karien van Zyl doen dit en mense val oor hulle voete om haar te spreek.
Wat maak dit so wonderlik? Ek wil nie in ander mense se koppe kan inkyk nie. Daar is te veel perverts en stupid mense in die wêreld.
Teoreties is dit seker wonderlik om gedagtes te kan lees en voorspellings te maak, buitengewoon, if nothing else. Mense betaal Karien om hulle toekoms te voorspel . . . 
Ek sal om die dood nie vra nie. Ek weier om beïndruk te klink met haar.
Gerda se huis is massief. Ek het dit al honderde kere gesien van Janine se huis af, maar vandag besef ek eers behoorlik hoe groot dit is en hoe mooi versorg alles is. Van buite lyk dit soos ’n droomhuis, van binne erger as my ma se malhuis. Oral staan daar sporttoerusting, boeke, skooltasse en kosblikke rond. Om nie te praat van glase, koppies en borde nie – selfs in die voorportaal.
Die geraas is om van te vrek. Televisies en radio’s basuin van alle kante verskillende klanke uit en ons kan mekaar skaars hoor praat.
Gerda stap doelgerig in ’n gang af en ons almal volg maar. Sy stop voor die kragboks en sit die hele huis se krag af. ’n Stilte daal oor die plek.
“Kom sitkamer toe!” roep sy met ’n harde ma-stem die trappe op.
“Hoekom?” skree ’n seunstem terug.
“Vir wat nou weer?” skree nog een.
“Ek’s besig om aan te trek,” skree ’n derde.
“Ek kom!” skree ’n meisiekind.
“Hemel, hoeveel van hulle is daar?” vra ek.
Gerda gee my net ’n kyk en beduie vir ons om haar te volg. Dit klink of ’n trop beeste by die trappe afgestorm kom. Ek wens ek kon iewers in ’n hoekie gaan sit en wieg.
Die vier kinders kyk agterdogtig na ons toe hulle inkom. Die seuns is reuse, mens kan skaars glo hulle is deur Gerda gebaar. Die meisiekind trek meer na haar ma. Sy is absoluut pragtig en ten minste twee koppe korter as die seuns, maar nog steeds langer as Gerda.
“Hulle is groot!” sê Madie geskok. “Is jy oud genoeg om hulle ma te wees? Watse velprodukte gebruik jy?”
Gerda gee vir Madie ook net ’n kyk en begin almal voorstel.
“Dis Sonja en dis Madie en dis Karien. Dis Riaan, Bennie en Stefan en Marijolein, my kinders.” 
Toe tel sy ’n skryfblok en ’n pen van ’n tafeltjie af op en begin skryf.
“Wat gaan aan?” vra Riaan, Bennie of Stefan.
“Ek gaan vir ’n week weg saam met hulle. Julle gaan alleen wees en ek soek niks kak nie. Vrydag moet julle vir Alfred en Nomsie betaal. Ek los genoeg geld daarvoor en vir brood, melk, DVD’s oor die naweek en een keer se takeaways, maar dis al.”
“Wat? Ek kan nie vir ’n week alleen gelos word met hulle nie!” protesteer Marijolein.
“Asof óns vir ’n week met jou opgesaal wil wees,” neul een van die seuns. “Sy gaan nie vir ons kos maak nie!”
“Jy gaan fine wees,” sê Gerda vir haar dogter. “Jy kan bestuur en jy hoef nie vir hulle kos te maak nie. Hulle is groot genoeg om vir hulleself te sorg.”
“Mammie, wie gaan ons kosblikke pak?” vra nog ’n seun.
“Pak jou eie kosblik. Dit sal jou nie doodmaak om peanut butter op ’n stuk brood te smeer en dit in ’n kosblik te sit nie. En Marijolein is die oudste, so julle luister vir haar. Die hel sal los wees as ek terugkom en hoor julle het haar ’n millimeter se moeilikheid gegee. Alles sal oukei wees. Dis net vir ’n week.”
“Maar waarheen gaan Ma?” vra die derde seun.
Gerda kyk na my en Madie en Karien. Een na die ander haal ons ons skouers op. Who knows? As ons maar net geweet het, sou dit ons nie ’n hele week gevat het om daar uit te kom nie.
“Ek’s nie seker nie. Dis iets wat tannie Janine wou hê ons moet doen. Ons gaan haar as uitstrooi. Sy’t nie gesê waar dit moet wees nie, net leidrade gelos wat ons nou gaan volg. Ek sal my selfoon heeltyd aanhê, bel as julle iets nodig het.”
“Dis heavy lame,” sê die grootste van die drie seuns. Ek dink dis Bennie.
“Whatever, dikgat,” sê Marijolein. 
Dis nogal ’n skok om so ’n woord uit haar mond te hoor, sy lyk so onskuldig. 
“En wat gaan Ma kan doen as ons ’n probleem het? Vir al wat ons weet, sit Ma in die boendoes wanneer die welsyn hier opdaag.”
Ek meen persoonlik dat die welsyn nie waaghalsig genoeg sal wees om hierdie klomp te kom optel nie. Ék sal dit beslis nie waag nie . . . Het ek Madie nou net haar koekie sien krap? Ek kyk vinnig weer, maar sy staan soos ’n wasbeeld: stil en foutloos. Beslis nié besig om haar koekie te krap nie. Sou ek nou dinge begin sien wat nie bestaan nie? 
“Ek twyfel bitter sterk of die welsyn vir my wag om my gat te draai sodat hulle julle kan kom haal. Hou op om paranoïes te wees. Rook jy dagga?” vra Gerda en kyk stip na die seun, wat skielik verbouereerd sy gewig van die een voet na die ander verskuif.
“Nee! Regtig, ek doen nie. Hulle kan enige tyd toets by die skool, Ma weet mos.”
Hy protesteer dalk ’n bietjie te ywerig. Ek was in Mechelen toe ek laas dagga gerook het.
Gerda sug. “Ek vra maar net. Luister nou! Die huis het allerhande panic buttons en goed. Marijolein het ’n kar. Ek los vir julle geld. Julle is mos oukei?”
Die kinders kyk af na haar en begin hulle koppe knik.
“Ja, seker.”
“Ons sal oukei wees.”
“Onthou net Ma se fooncharger.”
“Kan ons ekstra geld kry vir noodgevalle?”
Gerda glimlag en gooi haar kort armpies so wyd as wat sy kan om haar vier kinders te druk. Hulle probeer hulleself klein maak sodat sy almal op een slag kan omhels, maar dit werk nie.
“Julle het spaargeld vir noodgevalle. Julle mag nie drink, rook, drugs gebruik of seks hê nie. As julle dan nou moet seks hê, gebruik tog om liefdeswil kondome.”
Die kinders rol hulle oë.
“Ek’s lief vir julle. Ek sal elke aand bel. Gaan trek nou aan, anders is julle laat vir sport.” 
Sy staan terug en soos die kinders uit die vertrek stap, stop hulle een vir een langs haar om haar ’n soen op die wang te gee. Amper soos die Mafia op TV.
“Oulik,” glimlag Madie.
“Net omdat hier mense is – ’n gehoor. Gewoonlik kan ek niks reg doen nie,” sê Gerda en draai na Karien. “Gaan hulle oukei wees?” 
Ons almal weet dis nie ’n retoriese vraag nie. Gerda verwag ’n antwoord. Van Karien af. ’n Regte een.
Ek en Madie kyk na Karien. Ek weet nie waarvoor ek wag nie, dalk om te sien of sy eers in ’n trance moet gaan voor sy die toekoms voorspel, maar daar’s niks. 
“Ja,” sê Karien. “Jy moet vir hulle sê hulle moenie saans uitgaan nie.” 
“Julle gaan nie na donker uit hierdie huis uit nie!” skree Gerda vir die trappe.
“Ag, jislaaik, Ma!” skree een van die seuns terug.
“Hoekom sê jy so? Kan jy een of ander kak sien gebeur?” vra Gerda bekommerd.
“Nee. My ma het dit altyd gesê as sy weggaan.” 
Karien se stem is so rustig dat dit bydra tot die vreemdheid wat om haar hang.
Toe Gerda ’n rukkie later terugkom met haar tas, nadat sy nog ’n keer haar kinders gaan groet het, besef ek ons is nou almal gedwing om in Madie se kar te ry. 
Almal gryp dadelik ’n sitplekgordel toe ons inklim. Ek glo nie Madie kom dit agter nie. Sy dra altyd haar sitplekgordel. Sy’t seker besef sy gaan óf die seat belt moet dra óf uitfigure waar die flikkerligte sit.
Toe ons voor haar paleis stop, is die kar se enjin nog nie eers af nie toe is ons almal uit. Tasse en al. Dankbaar om nog te leef.
Salig onbewus daarvan stap Madie Dreyer voor ons uit. Toe sy so drie treë weg van die voordeur is, maak haar huishulp dit van binne oop. Ons word na die sitkamer geneem en “mevrou Dreyer” gaan pak haar tas.
“Tee, dames,” sê die huishulp nadat ons omtrent veertig sekondes lank na die mooi goed in die sitkamer gestaar het. “Mevrou Dreyer waarsku julle moet vinnig sluk. Daar’s nie baie tyd nie.”
Daar is nie ’n sweem van ’n vraag in die huishulp se stem nie. Dis seker hoe dit werk as mens so pynlik netjies en georganiseerd soos Madie is. Dinge verloop vlot – altyd.
Haar huis is verreweg die mooiste, soos dit ’n huis in Bishopscourt betaam. Buite is alles perfek versorg, dit kan netsowel ’n filmster se woning wees. Die gras lyk asof dit nie groei nie en die bome en struike asof dit nie blare verloor nie. Binne is alles silwerskoon en peperduur. Jy kan dit sommer sien aan die stikwerk op die kussings en voel aan die dikte van die mat onder jou voete.
Dit moet lekker wees om nie te worry oor geld nie. Ek dink ek sou só dankbaar wees as ek Madie se lewe gehad het. Huis toe kom na werk en my skoene uitskop by die voordeur soos in die Ooste, net sodat ek die sagte matte en die gladde teëls kan voel. Dan sal ek iets uit die yskas kry, iets lekkers wat ek nie self gemaak het nie. Dalk ’n klein platter saamstel met kaas, be-skuitjies, vye, biltong, oesters . . . En ’n glas wyn skink. Dan sal ek op een van hierdie sagte banke wat groter is as die meeste kinders se beddens kom lê met my boek. Ek sal boeklees en heerlike happies eet en wyn drink en kyk na alles wat mooi is buite hierdie vensters. 
En ek sal nooit, ooit weer my selfoon gryp asof dit ’n bom is wanneer daar ’n SMS van die bank af deurkom nie. Ek sal nooit weer sommetjies in my kop maak oor die hoeveelheid geld wat oor moet wees sodat my debietorders kan afgaan nie. Nooit weer uitwerk of ek kan bekostig om nuwe vests of kouse te koop nie. 
“Wat doen haar man?” vra Gerda toe die huishulp uit is. “Hy’s mos ’n dokter, of hoe?”
“Breinchirurg,” antwoord ek. “Sy moet gou maak. Ek wil nog vir Pierre gaan sien.”
Ons hoor hoe Madie op en af stap in die gang. Op die foon, seker besig om reëlings te tref by haar werk. Sy praat met haar competent stem. Ek hoop nie sy praat só met haar man nie. As ek ’n man was en my vrou het so met my gepraat, sou ek nie ’n ereksie kon kry nie.
Toe haar voetstappe in ons rigting beweeg, besef ek my blaas is op breekpunt.
“Ek gaan gou pee.”
Gelukkig het ek ’n badkamer in ’n gang af gesien toe ons inkom. Anders moes ek dalk iemand bel om my te kom soek as ek wegraak in dié kasarm van ’n huis.
Toe ek die deur agter my toemaak, sien ek die nota op die badkamerspieël geplak.
Ek gaan weg vir ’n week. Wanneer ek terugkom, moet ons praat. Is jy weer besig om ’n affair te hê?
’n Naarheid slaan my op die krop van my maag. Ek moes dit seker nie gesien het nie. Madie, capable Madel Dreyer, moes nie so ’n donnerse nota op ’n badkamerspieël geplak het nie! Wie doen dit? Daar is sekerlik ’n en suite iewers wat meer gepas sou wees vir so ’n nota?
Ek het dit nie gesien nie, besluit ek. Misgekyk, heeltemal. Ek sal net glad nie daarna verwys nie, en as sý daarna verwys, weet ek nie waarvan sy praat nie. Arme Madie . . .
Ek pee en toe ek klaar is, blaas ek my neus. Ek weet nie hoekom ek dit doen nie, maar as daar toiletpapier in sig is, moet ek my neus blaas. Toe ek die netjiese asdrommetjie se deksel oplig om die makeshift tissue weg te gooi, vloek ek myself weer. Hoekom kon ek dit nie eerder net flush nie?
Nog ’n nota. Ek is vreeslik lief vir jou. Moet my nie los vir daai vrou nie.
Arme fokken Madie.
Skielik weet ek nie meer of ek haar haar lewe met die baie geld en die dik matte beny nie. Ek dink nie die inhoud van jou yskas of huis kan opmaak vir sulke dinge nie. Nie eers die onnodig groot banke lyk meer na ’n eerste prys nie.
All that glitters ain’t gold, onthou ek die ou liedjie, en dit laat my allerhande goed dink wat eerder kon gebly het. Soos dat dit baie van Madie Dreyer verklaar . . . van ons almal seker. Ons beheer die dinge wat ons kán beheer so goed, omdat ons weet dat ons niks kan doen aan die dinge wat buite ons beheer is nie. Ons kan nie ’n eggenoot keer om affairs te hê nie, maar ons kan gym en hare doen en naels doen sodat dit tog net nie lyk asof dit ons skuld is nie. Ons kan nie keer dat ’n ma mal word nie, maar ons kan stilbly en wegkruipertjie speel in ’n flat in Woodstock, sodat niemand genoeg omgee om te worry as ons snaaks raak nie. Ons kan nie help ons het arm grootgeword nie, maar ons kan werk tot ons vingertjies bloei sodat ons kinders dit nooit hoef te sê nie. Ons kan nie help om te sien wat tussen mense se ore aangaan nie, maar ons kan dit vir onsself hou omdat dit hulle saak is, al dra ons amper net so swaar daaraan.
Elke vrou is dieselfde – amper elke vrou. Vrouens wat ander vrouens se mans verlei en vrouens wat hulle kinders seermaak of toekyk hoe hulle seergemaak word, is nie soos ’n vrou moet wees nie.
Soveel mense het al baklei vir vrouens. In konsentrasiekampe, oor die Drakensberge, in die hof, op straat. Ons het ’n ver pad gestap van agter die stoof tot in die kantoor en ek haat dit as die vroulike geslag mekaar se lewens opfok en nie omgee vir hulle kinders nie. Ek vermoed hulle kort ’n geen wat die res van ons meestal met swaarkry dra: die wil om vir ouma en oeroumagrootjie trots te maak. 
Ék onthou tuisgemaakte koekies en truie en skoon huise met groentetuine en dis waaraan ek myself meet, al is dit soms hoe moeilik. En ek wens ek kon die vrou wat met Madie se man slaap in die gesig gaan moer. Madie is ’n pyn in die gat, maar nie eers ’n pyn in die gat verdien ’n man wat dink hy kan sy voël enige plek indruk nie.
Ek ruk myself reg en probeer uit die badkamer loop asof ek van níks weet nie, maar net buite die deur staan Madie. Sy kyk na my met daardie perfek geplukte wenkbroue van haar amper halfpad teen haar voorkop op.
“Wat? Jis, mag ek nie gaan pee nie?”
Sy hou net aan kyk. Haar oë word sulke skrefies en dit voel of sy ’n gat in my voorkop wil brand om te sien wat in my brein aangaan.
“Hét jy gaan pee?” vra sy wantrouig.
“Wel, dit was nie ’n nommer twee nie!” sê ek onbeskof en druk verby haar. 
Dit gaan nou moeiliker wees om nié van haar te hou nie. Ek het ’n sagte plek vir ’n vrou wat hartseer is, ’n hond met ’n af been of ’n kind wat nie sweets kry nie. “Jy gaan ’n moeilike lewe hê as jy oralster in die gutters gaan soek vir iets om te red.” Dit was my ma daai, op ’n slegte dag. ’n Vrou van min woorde, maar wanneer sy praat, bly die letsel lank sit – veral wanneer sy nie besef jy’s haar dogter nie.
“Kom. Ons taxi is hier,” sê Madie agter my in die gang.
Pierre lyk so gelukkig toe hy my sien. Sy oë blink en hy glimlag breed met daai pragtige reguit tande van hom. Ek het amper nie die hart om vir hom te sê ek gaan verdwyn vir ’n week nie.
Hy maak so staat op my. Die dinge wat hy doen en sê, laat my soms dink hy sal verlore wees sonder my. Op ’n heel digterlike wyse laat hy my voel asof ek sy anker is. Ek weet dit klink soos iets wat uit ’n morbiede sprokiesverhaal gegooi is, maar dis waar. Ek voel soos Pierre Vorster-Swart se anker. En ek hou daarvan om te weet dat ek vir iemand soos hy iets beteken.
Ek gaan hom teleurstel en ek gaan hom mis.
Toe Janine se prokureur gebel het om te sê sy’s dood was ek net hier, in die VS se kombuis. Ek het teen die muur langs die telefoon neergesak en Pierre Vorster-Swart het my kom red. Ek het nie besef dit sal vir my so verskriklik moeilik wees om van daai vloer af op te staan tot ek gaan sit het nie. Ek het tog lankal geweet Janine se tyd is min, maar dit was so ’n oorweldigende skok dat ek vir ’n goeie twaalf ure semi-katatonies was. Ek kon nie ’n woord oor my lippe kry nie en my oë kon op niks fokus nie. Ek was doof, stom, blind. 
Al het dit gevoel soos ure, was ek glo skaars vyf minute op die teëls toe Pierre my kom optel het. Optel, nogal. In my lewe het geen man my al ooit opgetel nie. Ek het nog altyd gedink ek stuur net nie daai romantiese “kom tel my op”-signals nie.
Pierre het my opgetel, in sy kar gelaai en na my woonstel gery. Ek het nie eers geweet hy weet waar ek bly nie. Hy het my ingedra, op die bed neergesit en die duvet oor my getrek. En daar het hy op die vloer langs my bed gesit terwyl ek na die plafon gestaar het. En hy het blý sit.
Ek het aan die slaap geraak en toe ek wakker word, was hy nog steeds daar. Hy het koffie en toast gemaak en toe is hy weg. Net ná drie die nag.
Van toe af is dinge anders tussen ons. Niks het eintlik verander nie, maar alles het verander. En ek weet nie of ek daarvan hou nie. Ek weet nie of ek wil staatmaak op hom nie. En ek wil beslis nie hê hy moet staatmaak op mý nie.
Sodra ek terug by die huis is, moet ek dalk ’n ander werk soek. Afstand sit tussen my en die versoeking. Die plan was nog altyd om alleen en kinderloos dood te gaan. Ek dink dis ’n baie goeie plan, vir my én almal om my.
“Ek het ’n week vakansie nodig.”
Ek klink so stupid. Snaaks en skaam en bang. Ek wens alles wat met hom te doen het was nie altyd so moeilik nie. Soms wil mens net jou bek kan oopmaak sonder om te voel soos die lompste lummel wat leef. My lip voel darem weer plat.
“Ek dink ook so, dis ’n goeie idee. Jy moet my net so twee weke kennis gee. Ek sal self oorneem vir ’n tydjie.”
Sy stem is sterk en gaaf en altyd in beheer. My hero.
“Nee, jy verstaan nie . . . Die ding is . . . ek moet vandag gaan, nóú. Dis iets wat Janine wou hê ons moet doen.”
Ek val al weer oor my woorde. Pierre kyk so stip na my soos Madie vroeër, maar vir hom wil ek my brein oopskeur, my hart ook, en alles wys. Sodat daar niks is wat hy nie weet nie, geen vingers wat in die toekoms na my sal wys nie. Niks meer geheimpies en skaamstories nie.
“Wie is óns?” vra hy.
Hy klink jaloers en ’n warm gloed trek deur my bors. Ruk jou reg, Sonja!
“Ek en Madie Dreyer en Gerda Malan en Karien van Zyl. Janine wil hê ons moet haar as gaan strooi. Maar ons moet ’n klomp leidrade volg om by die plek uit te kom. Dit gaan glo ’n week vat.”
Die hele storie klink skielik so ongelooflik verregaande en kinderagtig. Ek weet nie of ek moet lag of huil nie.
Pierre weet blykbaar. Hy lag kliphard. Reg uit sy maag uit.
“Dis nou nes daai merrie om vanuit die graf haar laaste lag te kry. Ja wat, ek sal die pot aan die kook hou terwyl jy gaan skattejag speel,” sê hy met ’n groot glimlag. “Julle moet net versigtig wees. En hou jou selfoon aan, vir ingeval.”
“Ek sal. Baie, baie dankie. Ek skuld jou,” glimlag ek.
’n Mens kan nie help om te glimlag as ’n goeie, mooi man vir jou glimlag nie. Dis instink.
“Jy skuld my beslis. Wanneer jy terugkom, wil ek aandete saam met jou hê. Iets wat nie een van ons self gekook het nie?” 
“Dalk . . . Ek weet nie . . . Ons sal maar sien,” stotter ek en staan op om uit te stap. Weg te hardloop.
“Sonja, wag.”
“Ja?”
“Is dit Karien van Zyl . . . dié Karien van Zyl? Die siener?”
Ek rol my oë. Everyone loves the inexplicable, selfs my hero.
“Ja.”
“Vra haar bietjie of ek dit gaan regkry om jou op ’n date te vat. Dan SMS jy my,” sê hy met ’n knipoog voordat hy afkyk om kamtig verder sy koerant te lees.
Ek draai om en loop uit. As Karien regtig kan doen wat mense sê sy kan, is daar baie wat ek haar moet vra.
Die ander sit soos sardiens in die taxi en almal lyk so suur, ek is seker mense wat verbystap dink iemand is dood.
Iemand ís dood.
Ek glimlag. Pierre is reg. Janine kry beslis haar laaste lag.
“Julle is laat,” sê die prokureur toe hy halfses self die kantoordeur vir ons oopmaak.
Ou drol. As ek net naastenby soos die ander drie lyk, kan hy ons gerus maar ’n bietjie jammer kry. Ons staan soos vuil, windverwaaide weeskinders met ons tassies op sy stoep. En persoonlik voel ek ons het die Kaap in rekordtyd platgery.
Op die tafel in die voorportaal is daar ’n kleinerige boks met bruinpapier toegedraai. Bo-op lê ’n padkaart en karsleutels aan ’n baie lelike, harerige pienk sleutelhouer. Dit lyk of die ding op ’n tyd lewendig kon wees. Madie se oog rus ’n bietjie langer as wat nodig is op die sleutelhouer, maar ek kan nie haar uitdrukking peil nie.
“Janine wou hê julle moet die rit hiermee begin,” beduie die prokureur na die hopie goed. “Sy wou nie vir julle enige onkostes bring met die uitstappie nie en het ruim voorsiening gemaak vir kontant, verblyf en so aan.”
Goddank, dink ek.
“Wat van onvoorsiene omstandighede?” vra Madie.
Behoed ons as haar maskara dalk opraak! Nee, nou is ek kinderagtig. Ek sal ’n punt daarvan maak om te probeer om nie ’n doos te wees nie.
“Deel van die avontuur?” sê die prokureur droogweg. “Volg my, asseblief.” 
“Ek kan nie my beursie agterlaat nie,” fluister Madie.
Ek moet hard stry teen die irritasie. My eie beursie bevat ’n somtotaal van vyftig rand en my bankrekening is oortrokke. My salaris is gister inbetaal.
Ons stap agter die prokureur aan, deur deure en gange tot hy ’n deur oopsluit wat na ’n parkeergarage lei.
“Janine wou hê julle moet hiermee ry,” knik hy sy kop in die rigting van een van twee karre wat in die leë parkeergarage staan – die minder begeerlike een.
“Jy spot,” sê Gerda en haar neus kreukel dat dit ’n paar jaar by haar mooi gesig las.
Karien lag en ek wonder of sy dit kon voorspel.
“Nee,” sê sy tussen die lag deur. “Kon nog nooit nie, al wou ek. As dit my direk aangaan, is dit altyd ’n verrassing.”
Al weer! Die vrou begin my ál meer uitfreak.
“Nee!” skree Madie desperaat.
“Jy onthou dalk hierdie kar uit Janine se jeug?” vra die prokureur.
“Ek haat hierdie Volksie,” blaas Madie. “Ek het nog altyd. Dit laat mens pal in die steek en dis piénk!” 
Sy stap na die kar en vryf met haar hand oor die helderpienk neus.
“Ek haat hierdie kar,” fluister sy, en net vir ’n oomblik lyk dit asof haar onderlip bewe. Asof die kar iets in haar roer wat die buitewêreld nooit sien nie. 
Die prokureur glimlag. “Ek is seker, ja. Janine het my vertel hoe die kar met julle gaan staan het toe julle jonger was. Maar sy het die hele enjin laat oordoen en ek voorspel geen probleme nie. Kom kry nou die pakkie en dan kan julle vertrek. Julle eerste bestemming is Anita’s Cabins op Priaalbaai. Sy verwag julle.”
Toe al die tasse uiteindelik in die kattebak is, onthou ek skielik ’n muis wat ek as kind onder my kopkussing aangetref het – ná ’n nag se slaap op die karkas. Die arme ding was so plat soos ’n pannekoek. Ek het weke daarna nog gegril.
Nie eers daai plat muis sou saam met ons tasse in die Volksie pas nie.
Ek klim op die agtersitplek in, langs Karien. Gerda gryp blitsvinnig die karsleutels van die bonnet af en skuif agter die stuurwiel in.
Dankie tog, voor Madie dit in haar kop kon kry om te wil bestuur. Avontuur is een ding, maar imminent death is ’n ander.
“Ek wou bestuur,” mompel Madie in ieder geval toe sy aan die passasierskant inklim.
“Oor my dooie, reeds ontbindende liggaam,” sê Gerda.
Ek onderdruk ’n glimlag. Ten minste kan mens op haar staatmaak om eerlik te wees. Eintlik dink ek Gerda is oor die algemeen ’n staatmaker. Sy lyk soos iemand wat nie skrik vir die hel of die diep blou see nie, en sy sal jou in albei kom haal as sy agterkom jy wil nie daar wees nie.
Ek is tog opgewonde om te sien wat Janine vir ons uitgedink het. Ek wens sy was hier, in die kar saam met ons. Sommer op die agtersitplek tussen my en Karien. 
Nee, sy sou by ’n venster wou wees. Ons het pal gestry oor wie die venster kry wanneer die vraag opkom. Ek het haar altyd laat wen.
Ons sit ingedruk in die Volksie, maar nie eers dit of die verwarmer bied veel beskerming teen die ysige koue wat om die kar neerslaan toe ons die stad verlaat nie. Gerda het die radio aangesit en dit blêr die een Afrikaanse liedjie na die ander. Madie bestudeer die padkaart by haar selfoon se lig en gee aanwysings.
Ek sit tjoepstil op die agtersitplek. Ek het omtrent drie minute terug besef dat ek nie my ma se inrigting laat weet het ek gaan weg nie. Hulle sal nie weet hulle kan my net op my selfoon kontak nie. Wat as hulle die werk bel en daardie dowwe meisie by ontvangs lig hulle nie in nie? Wat as sy net ’n boodskap vat en dit op die donnerse kennisgewingbord plak, vir eendag wanneer ek terugkom? Wat as iets vreesliks in die volgende paar uur gebeur en hulle kan my nie in die hande kry nie? Ek moet hulle kontak sodra ons stop. 
Langs my staar Karien ingedagte by die venster uit. Dalk moet ek tel hoeveel woorde sy in die volgende week uiter. Ek is seker ek sal meer as genoeg vingers hê om telling te hou. 
Hoe lank nog voor Priaalbaai? Ek moet bel!
“Ek dink jy het die afdraai gemis,” sê Madie vir Gerda.
“Ek het nie,” antwoord Gerda.
“Jy het! Kyk!” Madie wys woes vinger na die padkaart.
“Ek het nie.”
“As ons in Zimbabwe opeindig omdat jý nie wil luister nie, moet niemand na mý kyk nie,” sê Madie oor die geblêr van die musiek.
“Niemand verwag van jou om die GPS te wees nie,” glip die woorde oor my lippe. 
Ai tog, moet ek nou so bitchy wees? Old habits die hard. Want ek dink ook Gerda het die afdraai gemis. Ek is amper seker daarvan.
“Ek ken die pad!” sê Gerda aansienlik harder as wat nodig is.
“Trek die kar van die pad af,” sê Karien.
“Hoekom?” vra Gerda en kyk in die truspieëltjie na haar.
Ek kyk ook. Karien is bleek en daar is ’n ligte sweetlagie oor haar gesig. 
Gerda trek die kar van die pad af. Karien klim uit, stap na ’n boom en buk oor.
“Is sy naar?” vra Madie.
Gerda trek haar skouers op en haal ’n pakkie twintigs uit haar handsak. Sy bied vir ons aan. Madie sê nee. Ek skaam my vir die gretigheid waarmee ek een gryp.
“Lyk of sy haar longe uitkots,” sê Gerda ná haar eerste diep teug aan die sigaret.
“Dalk iets wat sy geëet het?” vra ek toe ek die aansteker teruggee.
Ek het weke laas gerook. Dit laat my kop draai, heerlik, heerlik.
“Fok weet. As dit iets is wat sy geëet het, het sy dit seker baie vroeg vanoggend geëet. Ons het amper nie nat of droog oor ons lippe gehad vandag nie.”
“Sy’t nog nie opgehou nie. Ons is ver van ’n hospitaal af,” sê Madie.
Ons sigarette is klaar toe Karien uiteindelik terugstap na die kar. Ons wag buite in die koue vir haar. Sy lyk boos. Gewoonlik lyk sy so rustig dat dit my vel laat kriewel, maar nou lyk sy behoorlik boos.
“Jý en jý en jý,” wys sy om die beurt vinger na ons. 
“Gerda, jy was nog net een keer op Priaalbaai, toe jy nege was, so luister as Madie jou probeer help, want jy ry verkeerd. En Madie, hou op om te dink dit sal jou skuld wees as iets verkeerd loop. Alles in die lewe is nie áltyd jou skuld nie.” 
Sy draai na my. “Tel nou dadelik jou foon op, bél die mense en kalmeer tog.” 
Drie monde hang wawyd oop, ek sweer. Karien is nog nie klaar nie.
“Al die negatiewe vibrasies wat uit julle uit lek, maak my naar. En daai verdomde musiek is genoeg om iemand met perfek gebalanseerde chakras te laat skree! Ek sal vrek daarvan. Dan kan julle gerus my tassie saam met my lyk net hier los en voortfok. Oukei? Oukei?”
Sy klim terug in die kar en die res van ons staar verdwaas na mekaar. Ons weet nou baie beslis beter wat Karien van Zyl kán en nie kan doen nie. ’n Geheim is definitief nie meer ’n geheim as jy saam met haar in ’n kar klim nie. Ek is oortuig – vir die eerste keer in my lewe – dat daar dinge daar buite aangaan waarvan ek nooit niks sal weet nie.
Gerda glimlag eerste. “Sjoe, sy kan maar lekker befok raak, nè?” fluister sy.
“Sy’s reg. Ek moet gou ’n oproep maak,” sê ek en stap ’n entjie weg voor ek my selfoon uithaal. Karien was gaaf genoeg om nie besonderhede te gee nie en ek is dankbaar daaroor.
Agter my hoor ek Gerda sê: “Gee daai padkaart, laat ek kyk.”
Die tannie by die inrigting klink half verveeld oor my week se afwesigheid uit die stad. “Natuurlik, dis geen probleem nie. Solank ons jou net kan bereik as dit nodig sou wees.”
Het ek dalk die hele ding in my gedagtes opgeblaas en my onnodig soveel bekommer? Story of my life. Alle situasies kry altyd, onder álle omstandighede, te veel gewigtigheid by my.
Ontspan, het Janine gesê. Ontspan. Asem in, asem uit. Die lewe sal altyd aangaan, tot dit nie meer aangaan nie, en daar is niks wat ons daaromtrent kan doen nie. Ontspan.
Sy’t my vertel van die samurai wat oor die dood moes mediteer voor hulle in gevegte kon ingaan. 
“Ons moet verstaan ons gaan doodgaan, almal van ons, en daar is niks wat ons kan doen om dit te keer nie. Wanneer ons dít eers verstaan, moet ons verstaan ons sal nooit weet hoe ons sal doodgaan nie. Eers as die samurai met die dood kon vrede maak, kon hulle gaan veg. Hulle kon nie vrees na die geveg neem nie, dit sou hulle swak maak.”
Vandat ek dit gehoor het, dink ek baie daaroor. As ek kan vrede maak met daardie dinge, sal my lewe seker ook makliker wees. Ek sal nie meer vrees oor hoeveel jare van waansin dalk voorlê voor ek doodgaan nie. Ek sal my nie meer bekommer oor die mense wat na my sal moet omsien nie. Ek sal nie meer skuldig voel nie en nie meer bang wees nie. 
Vir al wat ek weet, gebeur iets noodlottigs met my lank voor ek van my trollie af raak. Dan sal al hierdie bekommernis net ’n vermorsing wees van wat goeie lewensjare kon wees. Al die geworry vandat ek ’n tiener was, kan net ’n mors van tyd wees.
Toe ek terugstap na die kar, staan Gerda en Madie die padkaart en bestudeer. Nou met die lig van twee selfone teen die Volksie se deur.
“Gaaf, jy was reg. Ek vra nederig om verskoning,” sê Gerda, maar sy klink nie baie nederig en verskonend nie. Eerder asof sy die padkaart wil oprol en rook.
“Dankie,” antwoord Madie.
Toe ons omdraai om terug in die kar te klim, waai ek my vinger waarskuwend vir die ander twee. “As daai vrou naar word in die kar, kots ek saam met haar. So ons kan nou almal gerus die kakhappery staak tot sy nader aan ’n emmer is.” 
Ek’s nogal trots op myself toe ek in my sitplek inskuif. Gewoonlik is ék die een wat vassit met Madie.
“Jammer daaroor,” sê Karien ná ons, volgens die padbordjies, al amper dertig kilometer afgelê het. Sy lyk moeg. 
Ek ís moeg. Ek kan nie besluit of ek haar jammer kry en of sy my irriteer nie. 
Wat sou sy alles van my weet sonder dat ek ’n woord daaroor sê? Sekere dinge wil mens net nie deel met iemand wat jy nie ken nie.
“Glo my, ek wil ook nie weet nie,” sê Karien langs my.
Voor ek kan keer, begin ek histeries lag. Madie draai in haar sitplek om om te sien wat aangaan en ek kan uit die hoek van my oog sien Gerda hou ons in die truspieëltjie dop.
“Stop dit!” kerm ek, maar ek kan nie ophou lag nie. Die mens is glo die enigste soogdier wat sy tande wys wanneer hy gelukkig is, onthou ek iets wat ek iewers gelees het. Ek wonder of dit waar is.
Ek voel verleë oor hoe reusagtig die ervaring vir my voel. Karien is seker al so gewoond daaraan dat dit vervelig is vir haar, maar vir my . . . Ek kan dit nie glo nie.
“Ek doen dit nie aspris nie. Jy sit amper bo-op my en ek ken nie jou energie nie. So dis moeilik om myself daarvan te distansieer. Oor so ’n uur of wat sal ek kan ‘ophou’,” verduidelik sy met wat lyk soos die hele wêreld se geduld.
Ek dink as die lewe ander kaarte aan haar uitgedeel het, sou sy ’n wonderlike laerskoolonderwyseres of kindersielkundige wees. Vir al haar weirdheid is daar iets aan haar wat mens veilig laat voel. Nie ’n aardse veiligheid nie, maar iets verhewe bo asem en vel en been. Sy het ’n ingebore iets wat jou laat voel dat sy na jou sal kan omsien in die great beyond. Asof sy jou hand sal vat en jou veilig sal kry waar jy moet wees.
“Ek verkies dit eintlik om niks te hoor of te sien nie. Dis vir my net so traumaties – gedagtes is onbeheerbaar en dus pynlik eerlik. En ek glo nie in daai ander goed nie.” Sy knipoog vir my voor sy weer teen die sitplek terugleun en haar oë toemaak.
Ek wens ek het alles van Karien geweet wat Janine geweet het. Nou nie álles alles nie, niks eroties nie. Ek wonder of hulle ooit saamgeslaap het. Janine was so swak die laaste paar maande. 
Nee wag, ek kan nie nou daaraan dink nie. As Karien my “hoor”, skaam ek my morsdood.
Ek leun oor na Madie. “Hoe lank nog voor ons daar is?” 
“Nog so twee ure en sewentien minute.” 
Madie Dreyer rond nie eers af tot die naaste tien nie. En die ongelooflike ding is: Ek is seker sy is reg. As haar raaiskoot uit is, sal dit hoogstens met ’n minuut of twee wees. Behalwe as Gerda aspris vinniger of stadiger begin ry. Maar as daar nie intervention van een of ander aard is nie, sal Madie reg wees.
’n Stilte sak oor die kar toe. Die musiek is af en niemand is tjommies genoeg om oor ditjies of datjies te gesels nie, so ons bly maar stil. Dit lyk of Karien slaap. 
’n Uur later stop Gerda iewers tussen Hawston en Hermanus om te pee. Madie verdwyn by ’n winkeltjie in. Ek gaan pee ook maar. Vir die wis en die onwis.
Karien bly in die kar.
Toe ons terugkom by die Volksie, het Madie vir almal koffie gekoop.
“Jy red my lewe,” glimlag Gerda. “Ek het al begin wonder of een van julle jonger dames nie dalk die laaste ent moet ry nie. Nie jy nie, Madie, dalk Sonja?”
Gerda is fabulously mooi, veral as sy glimlag. Madie dink seker dieselfde ding, want uit die bloute vra sy hoe oud Gerda is.
“Veertig,” kom die antwoord.
“Véértig!” skree ek en Madie tegelyk.
“Daar’s natuurlik niks fout met veertig nie, my man is amper veertig, maar hel . . .” begin Madie.
“Jy lyk nie ’n dag ouer as dertig nie,” eindig ek.
“Ek het nie op twaalf begin kinders baar nie. Marijolein is agttien.”
“En jy rook,” neul Madie. “Dis eintlik net verkeerd. Ek dink ek lyk ouer as jy, en ek probeer so hard. Dalk is dit omdat jy so bitterlik klein is? Dalk neem die brein vanselfsprekend aan klein mense is jonk?”
Gerda gee vir Madie ’n kyk, en genadiglik besef mevrou Dreyer sy moet eerder stilbly. 
Ek sou nooit so iets kon kwytraak nie. My lewe deur tel ek woorde en oorweeg ek dade – om tog net normaal te lyk. Om te blend. Sodat die samelewing nie voortydig moet dink ek is ’n nutcase nie. Daar sal meer as genoeg tyd daarvoor wees.
Ek bly onder die radar. As daar toeskouers in my lewe sou wees, sou daar ook toeskouers wees wanneer alles skouspelagtig inmekaarstort. En wie ook al dan kyk, sal my jammer kry, silwer vlerke en al. Ek wil tog nie jammer gekry word nie.
Janine het my gewoonweg vaalgrys lewe anders gemaak. Sy het my ekstra spesiaal en opwindend laat voel. En dit was oukei. Met haar aan my sy was dit oukei as mense kyk. As sy langs my was, was ek bang vir niks. Die lewe kon my maar sien en ek kon terugkyk. Vir die klompie jare wat ons mekaar geken het, was dit oukei om nie onder die radar te wees nie.
Nou voel dit weer asof ek tog net gemiddeld wil wees.
Iewers het ek aan die slaap geraak, want toe ek wakker word, is ons op Priaalbaai. Besig om te soek na die gastehuis waarheen ons gepos is.
“Naand! Ek het begin wonder of ek moet bel om te hoor waar julle is,” groet ’n kort, blinkvet vroutjie toe ons uiteindelik by die ontvangsarea instap.
Groete en bekendstellings word deur Madie behartig, maar selfs sy is te moeg om veel moeite te doen. Gelukkig lyk dit of die gasvrou nie veel getraak is nie.
“Kom, kom! Ek vat julle na julle plekkie,” sê sy.
Ons volg met swaar voete.
Dis mooi hier. Oral struike en blomme en poeletjies en dammetjies en groot bome.
“Die lewe is te kort vir dodge verblyf en kak koffie,” het Janine altyd gesê. Koffie, verblyf en ’n paar ander dinge was vir haar makliker as vir die meeste mense, maar dit was klein in vergelyking met die laste wat sy moes dra.
Die vroutjie kom voor ’n rondawel tot stilstand en gee ’n bos sleutels en ’n toegedraaide boks vir Madie.
Leader of the pack, vroom, vroom, begin die Grease song uit die bloute deur my kop draai. Dalk projekteer Madie op een of ander manier ’n alpha femaleness wat die res van ons nie het nie. Feromone of iets.
“Ek het ’n vuur in die braaiarea laat aansteek, die kole behoort reg te wees. Daar is vleis en slaaie in die yskas en ek het twee bottels wyn op die kombuistoonbank gelos. Ek sal julle môre so negeuur verwag vir ontbyt. Daarna moet ek vir julle ’n brief gee en julle moet dadelik verkas, anders haal die tyd julle weer in. Lekker slaap!” groet die vrou voor sy met die tuinpaadjie af verdwyn.
“Ek wonder hoeveel mense weet van Janine se komplot,” sê Madie terwyl sy die deur oopsluit.
“Ek bad eerste,” sê Gerda en pyl op die badkamer af.
“Ek vries!” grom Madie.
Gerda draai om, stoot haar bors uit en vat ’n tree in Madie se rigting. Sy is aansienlik korter en kleiner as Madie, maar daar is ’n kyk in haar oë wat vergoed daarvoor. Dié kyk sê: “Ek sal jou te lyf gaan om eerste te bad en ek sal wen.”
“Nou goed dan, gaan bad,” gee Madie bes. “Ek’s in elk geval meer honger as wat ek koud is. Gaan ons braai?”
“Ons moet,” sê Karien. “Ek sal ’n perd kan eet terwyl dit probeer weghardloop. Ek sal help.” 
“Ek bad ná butch, maar terwyl ek wag, sal ek met graagte my sorge langs ’n vuur verdrink,” sê ek. “Ek hoop dis rooiwyn wat op die toonbank wag.”
Karien trek ’n gesig. “Witwyn is teen my morele waardes.”
“Julle spot so, netnou is dit pienk!” rek Madie haar oë dramaties terwyl sy kombuis toe loop.
“Dis rooi, ontspan!” roep sy terug.
“Droog?” vra Karien. 
Dit lyk asof ons nog iets gemeen het. Ek volg haar kombuis toe.
“Ja, maar ek kry nie ’n kurktrekker nie,” sê Madie terwyl sy in die laaie grawe.
“Ek weet hoe om ’n kurk met my tekkie uit te kry.” Karien begin haar linkervoet se veters losmaak.
Madie lag. “Kalmeer, MacGyver, ek het dit gekry. Jou tékkie, nogal?”
Ek is verbaas dat Karien braaivleis eet en wyn drink. Mens sou dink sy eet net vars, rou groente en drink appelsap en fonteinwater. Dank vader sy’s nie ’n geheelonthouer-vegan nie. Ek is bly sy hou van vleis en drank, ek kan identifiseer daarmee.
Toe almal skoon en die kos gereed is, bring Madie die toegedraaide boks en sit dit op die tafel neer. Asof almal se afwagting lewe daarin geblaas het, sit die boks soos ’n vyfde gas in ons midde en wag. 
Iemand moet dit oopmaak. 
Ons kyk na mekaar, na die boks, en dan vat Gerda haar mes en vurk en begin eet. Ek volg haar voorbeeld. ’n Mens kan nie te veel skokke op ’n leë maag kry nie, en Pandora se boks steek dalk geweldig af by Janine s’n.
“Ek is só lief vir kos. Dis ’n wonder ek’s nie dikker as wat ek is nie,” sê Karien toe sy ’n derde skep aartappelslaai op haar bord sit en nog ’n stuk wors afsny.
“Jy’s nie vet nie,” sê Gerda en vat vir haarself ook ’n ekstra stuk wors.
“In vergelyking met julle is ek enorm.” 
Madie kyk na Gerda en wil-wil haar mond oopmaak.
“Ek gaan jou donner as jy weer ’n midget-grap maak,” sê Gerda met haar oë op skrefies getrek.
Karien glimlag. “Julle maak my glad nie meer naar nie. Die atmosfeer is baie beter.”
Madie is die een wat die boks uiteindelik oopmaak. Sy lees eers die nota voor:
“Die vier musketeers!
“Julle het dag 1 oorleef. Ek hoop dit was nie te moeilik nie, veral nie vir jou nie, Karien. Dit kon nie lekker gewees het nie en ek is jammer, maar binnekort sal alles beter wees. Die regte pret begin eers môre. Ek hoop die goed wat ek vir julle ingepak het, help julle op die pad.
“Weer eens baie dankie! Ek is baie lief vir julle. Meer as wat julle weet. Janine.
“PS: Freak hierdie boodskappe van duskant die graf julle nie ’n bietjie uit nie? Dis baie cool om dit te skryf.”
Madie skeur sonder enige seremonie die bruinpapier af en maak die boks oop.
’n Bottel sjerrie, ’n beursie met ’n paar note en ’n verdere briefie wat sê die geld gaan alle petrol, verblyf en kos vir die volgende dag moet dek.
Madie het beslis ekstra geld saamgebring; sy sou sekerlik nie net mooi gevra het vir die koffie vroeër by die garage nie. Ek het self my noodgeval-R50 in my broeksak gedruk voor ons uit die Kaap weg is. Aangesien ons nou op ’n budget is.
Die boks lewer ook ’n pakkie twintigs op, van die sigarette wat ek en Gerda rook, en ’n koevert met Karien se naam voorop.
“Ek kan nie glo sy het gedink ons gaan régtig ons beursies tuis los nie,” sê Madie terwyl sy die vuil borde opmekaarstapel. 
“Jy kan net jou miljoene gebruik as ons régtig nie uitkom met die geld wat sy gegee het nie, anders is dit kroek,” antwoord ek.
Ek wil mý vyftig rand spaar vir brood en krag. As ek kan. En as Madie eers begin geld rondgooi, gaan ek te skuldig voel om te maak asof ek dit nie het nie.
Gerda steek ’n sigaret aan en gee vir my ook een. Madie skink vir ons nog wyn en almal kyk na Karien.
“Ek gaan dit nie hardop lees nie,” sê sy sonder om op te kyk terwyl sy die koevert oopskeur.
Ek wens ek het geweet wat in die brief staan. 
Karien lees, vou die bladsy op en sit dit op die tafel neer voordat sy opstaan. “Ek gaan slaap.”
Toe die kamerdeur agter haar toegaan, kan ek myself nie keer nie. Ek weet dis verkeerd, en ek weet die ander gaan dink ek is onvergeeflik nuuskierig. Ek weet ek sou nie wou hê hulle moet my brief lees as ek een sou kry nie. Ek weet dit alles, maar meer as enigiets wil ek weet wat op daardie wit bladsy staan. En Karien wéét ek wil weet. Sy sou dit nie hier gelos het as ek dit nie mag lees nie.
Ek vat die brief en vou dit oop. Madie en Gerda kyk met groot oë na my. Sou hulle wonder of Karien my gaan vervloek? Ek glo nie sy gaan nie.
Waar ook al ek is, ek weet ek mis jou. En as ek glad nie meer is nie, weet ek ek was lief vir jou.
Ek weet Janine was lief vir ons almal, maar ek besef die liefde waarna sy hier verwys, is iets anderster: soos wanneer water en grond meng. Ek het dit gesien gebeur met hulle twee. As Janine die grond was en Karien die water, het hulle gemeng om klei te word. Wanneer hulle saam was, kon ek nie meer die duidelike grense sien wat hulle twee mense maak nie.
Dis asof hulle onder mekaar se velle was. Die een het altyd geweet wat die ander wou sê of doen. Hulle was so in tune, ek dink hulle harte het met dieselfde ritme geklop.
Ek sou nooit die gevoelens met Janine kon deel wat Karien met haar gedeel het nie, maar ek was groen van jaloesie oor wat tussen hulle aangegaan het. Karien het ’n plek in Janine opgevul wat ek nooit kon nie. Niémand voor haar kon nie.

Ek gly soos botter van ’n warm mes af om die kromme en draaie in die pad. Ons volgende bestemming is ’n kleinerige kusdorp omtrent 230 kilometer weg.
“Jy moet ophou kook en begin deelneem aan drag races, jy’s vernuftig!” sê Gerda uit die passasiersitplek.
Ek antwoord nie, skiet net verby ’n Molshoop 50 km-teken. Ek’s nog steeds te bemoerd. Pierre kan in sy moer vlieg. 
Ek sien heeltyd uit die hoek van my oog hoe Gerda na my kyk. Dit help beslis nie om so aangegaap te word nie.
Die Volksie vlieg oor ’n slaggat en vir ’n oomblik is ek seker al vier wiele is in die lug.
“Gaan ons lewendig op daai plaasdorp aankom? Wéét jy?” fluister Madie op die agtersitplek vir Karien toe die wiele weer grondvat.
“Nee,” antwoord Karien.
“Wat!” gil Madie.
Gerda vlieg om. “Hoe nou?”
Ek hou Karien in die truspieëltjie dop. Sy kyk met ’n spotlaggie van Madie na Gerda.
“Nee, ek bedoel, ek kan nie sê nie. Ek’s betrokke in die situasie, so ek kan niks sien nie.”
“Dis nogal sleg . . . vir jou,” sê Madie. 
Toe leun sy vooroor dat haar gesig amper langs myne is. “ ’n Mens weet nooit wanneer jy ’n verkeerskonstabel kan probeer omkoop en wanneer hulle jou sommer sal arresteer nie. Asseblief, ry stadiger? Netnou slaap ons in die tronk. Ek sal dit nooit oorleef nie, ek’s te mooi.”
Haar stemtoon klink heel anders as gewoonlik wanneer sy my aanspreek. Sy kry my natuurlik jammer omdat ek so duidelik ontsteld was oor Pierre se oproep met ontbyt. Ek haat dit hoe hy my kan omkrap. Ek hou niks daarvan as my gesig uitlap wat agter my ribbes aangaan nie.
Is dit geneties in vrouens ingebou om mekaar jammer te kry wanneer kak-met-mans ’n rol speel?
Ek laat die kar se spoed geleidelik daal tot ’n veilige 120 km/h.
“Ek kan nie glo hierdie kar kan so vinnig ry nie,” sê Gerda terwyl sy met die verwarmer peuter. “Janine het seker ’n hele nuwe enjin laat insit. Ek moet die mechanic se naam by daai prokureur kry.” 
“Is jy en jou baas lovers, Sonja?” vra Gerda toe sy terugsit.
“Nee.”
“Maar?” druk sy vir meer inligting.
“Maar niks. Ek werk vir hom en dis al.”
En dit sal ook nie lank hou nie. Ek werk eerder enige ander plek as vir daai buffel. Die drol. 
“Met al die oppervlakkige leef wat jy al geleef het, sit jy nie ’n emosionele voet verkeerd nie. Jy’t ’n kuns daarvan gemaak om jouself af te sonder.” Janine.
Wat Pierre betref, sit ek beslis ’n voet verkeerd . . . Al die voete wat ek het, is verkeerd as hulle in sy rigting gedraai is. Dit voorspel net die aakligste aaklige kak.
Janine het nogal ’n manier gehad van dinge raak opsom. Sy het haar jare terug al tussen my ore tuisgemaak en ek het vrede gemaak daarmee, maar Pierre het my onkant betrap. Ek het hom nie sien kom nie en nou groei hy in my soos ’n kanker wat ek nie kan keer nie.
En ék sit met die gebakte pere. Hy bel my om my uit te kak omdat hy nie ’n eierklitser kan kry nie en ek . . . ék raak sommer hartseer daaroor. As dit enigiemand anders was, het ek hom mooi vertel waar om die klitser in te druk wanneer hy hom kry, maar nee.
Pierre Vorster-Swart wemel só in my kop dat my lippe onwillekeurig bewe daarvan. En my hart pyn as hy my skel. Ek kan dit nie verduur nie, dis ’n marteling wat ek nie sterk genoeg is om te oorleef nie.
Ek het amper my foon afgesit. As dit nie vir my ma was nie, sou ek. Ek gee nie ’n hel om of daardie onhandige sous chef Rattex in die vissop gooi nie. Die plek kan afbrand terwyl Pierre onder ’n berg kastrolle lê. Ek gee nie ’n hel om nie.
“Stadig,” raas Gerda.
“Dis dié verdomde kar! Dis onheilig vir ’n Volksie om so te kan ry.” Ek lig my voet van die petrolpedaal en laat die spoed weer daal.
“Wie gaan vanaand die waaghals wees?” vra Madie opgewonde.
Janine se eerste taak steek nie veel af by vuur steel van die gode nie. In die dorpie waarheen ons op pad is, is daar glo ’n ou skool. Die skool het ’n kloktoring en in die toring is ons volgende leidraad versteek. Daar is net een manier om daarby uit te kom: van buite af op. 
Janine was darem gaaf genoeg om ons in haar brief te waarsku oor die wagte wat saans die skoolgronde patrolleer.
“Beslis nie jý nie,” antwoord Karien vir Madie.
Dis nogal buitengewoon vir haar om vanself so iets te sê. Ek kyk weer na haar gesig in die truspieëltjie. Daai oë van haar begin my minder uitcreep. Hulle is eintlik nogal mooi.
“En hoekom nie?” vra Madie. “Ek’s nie so ’n bleeksiel soos jy dink nie. Ek sien kans daarvoor, en ek is sterker as wat ek lyk. Ek gym elke dag. Ek sal maklik ’n toring kan uitklim.”
Dis óók buitengewoon. Ek wonder of Madie besluit het om te probeer inhaal vir ’n leeftyd se pret wat sy misgeloop het. As sy wil klim, kan sy gerus klim. Ék wil regtig nie daardie opdrag uitvoer nie.
“Dis nie omdat ek dink dit sit nie in jou broek nie,” antwoord Karien geduldig. “Ek het gesien jou bloed gaan vloei vanaand.”
Stilte heers in die Volksie. 
Oë op die pad, moet ek myself herinner toe ek besef ek kyk te lank na Karien. Ek probeer iets in haar gesigsuitdrukking sien om my gerus te stel. ’n Teken van ’n grap, maar daar’s niks nie.
Ek wil nie hê bloed moet vloei nie, al is dit nou Madie s’n.
“Hoe gaan my bloed vloei?” vra Madie uiteindelik. Haar stem is ’n hele oktaaf hoër as gewoonlik.
“Ek weet nie álles nie. Dis ’n wonder ek het enigiets gesien. Ek gaan ook daar wees, onthou. In elk geval, ek sou my nie te veel bekommer nie. Ek glo nie dis ’n katastrofe nie, maar veiligheidshalwe moet jy dalk nie teen daardie kloktoring opklim nie.”
“Dalk is dit net jou period wat gaan begin,” sê ek, dik van die lag vir my eie grap.
“Ek kan nie gló jy spot daaroor nie. My bloed gaan vloei!” roep Madie dramaties uit. “Bloed!”
“Ten minste is dit nie jou kop wat gaan rol nie,” lag Gerda langs my terwyl sy op haar selfoon doenig is. Haar kinders SMS haar om die beurt elke twintig minute. 
Gerda sit die foon op haar skoot neer. Ná ’n tydjie lag sy so hard dat ek wonder of ek die kar van die pad moet aftrek. Dalk is daar fout.
“Wat gaan aan?”
“SMS van Marijolein. Sy sê die ninjaspermman wil weet of hulle volgende vakansie vir ’n week Johannesburg toe wil gaan,” antwoord Gerda toe haar lagbui bedaar. “Dis baie snaaks.”
“Die ninjaspermman?” vra Madie.
“Hulle pa,” verduidelik Gerda. “Kort ná Pieter my gelos het, het hy weer getrou – met iemand wat beter inpas by sy ma se sosiale kring. Die drieling was toe nog baie klein. Hy en sy nuwe vrou het vyf kinders, so . . .”
“Hy het nége kinders?” vra ek geskok.
“Waarvan ons weet,” lag Gerda.
Ek wil vra, maar ek hou my in. Tot ek té nuuskierig raak.
“Wat bedoel jy met die nuwe vrou en sy ma se sosiale kring?”
“Ek het Pieter ontmoet toe ek nog kersblakers by ’n mark verkoop het. Hy’t seker maklik drie dosyn van die goed by my gekoop voor hy my gevra het om saam met hom te gaan fliek. Ek kon dit nie weerstaan nie, ek moes hom vra of hy dan nie krag by die huis het met al die kersblakers wat hy so nodig het nie. Ons is net ná my twintigste verjaarsdag getroud. Teen daai tyd het ek die boetiek al vir amper ’n jaar gehad en ek dink sy ma het gehoop ek sal die deure toemaak wanneer Pieter eers sy fokken oeroumagrootjie se diamant op my linkerhand geplak het. Ek kon mos nie?” 
Gerda bly stil en vroetel weer met die kar se verwarmer voor sy aangaan.
“Op ’n dag het sy seker besef my overalls en welder is daar om te bly, of ék moet gaan. Toe raak ek swanger en dinge gaan beter. Sy kon dit nie oor haar hart kry om te glo ek sou aangaan met my werk sodra ek ’n kind gebaar het nie. Natuurlik was sy verkeerd – toe meer as ooit. Met ’n kind van my eie sou ek beslis nie staatmaak op die Malan-geld nie. Dis nie myne nie en ek wou my eie hê, genoeg daarvan ook. Marijolein is toe gebore en met haar is my geleende tyd in die Malan-familie verleng. Sy’s tot vandag toe haar ouma se oogappel, en dit sê baie as jy in ag neem daar’s nege om van te kies.”
Gerda stop weer om lekkergoed uit haar handsak te haal.
“Gaan aan, praat en eet gelyk,” sê Madie van agter af.
“Kalmeer,” mompel Gerda. “Anyway, toe was ek twee jaar later weer op die paal. Dié keer was dit baie moeiliker en ek moes amper dadelik minder begin werk. Gelukkig kon ek dit bekostig. Die besigheid was groter en daar was ander mense wat die werk kon doen in my afwesigheid. Kort ná die drieling gebore is, het Pieter begin praat oor nog kinders. Ek was nie seker of ek gif moes drink en of ek hom herhaaldelik in die eiers moes steek met ’n bottermes nie.”
Ek knik simpatiek. Dit moet vreeslik wees, so ’n klein vroutjie wat amper as bakoond misbruik is. As dit nóg ’n drieling was, sou sy vandag die ma van sewe wees.
“Pieter se ma begin kry toe ál meer redes vir hom om Johannesburg toe te moet gaan – vir besigheid. Hy’t altyd by haar vriendin oorgebly met hierdie uitstappies, en dis juis dié vriendin se dogter wat toe mevrou Malan die tweede geword het. Vandag ma van vyf. Daai tyd was sy ’n skoonheidsterapeut wat daarna uitgesien het om ’n huisvrou te word.”
“Shame, dis sad,” sê Madie.
“Sy of ek?” vra Gerda.
“Jy,” antwoord Madie.
“Nee wat, die huwelik was nie wat ek verwag het dit gaan wees nie. Pieter ook nie. Hy was en is nog steeds dieselfde lamsak wat nie sonder ’n hupstoot die moed bymekaar kon skraap om my uit te vra nie. Daar was in elk geval nie tyd om myself jammer te kry nie. Ek was ’n enkelma van vier kinders onder vyf jaar. Ek moes harder werk as ooit. En die kinders was ’n verrassing. Hulle is goed vir my. Die spiritual mense sê mos kinders se siele kies hulle ouers reeds voor geboorte, omdat hulle weet hulle kan iets by hulle ouers leer. As dit die geval is, is ek bly my vier het mý gekies. Ek hou van hulle,” glimlag Gerda.
Genugtig, wat ’n gedagte. As die spiritual mense reg is, beteken dit my ongebore siel het my ma gekies. Ek sou nie vandag ’n ander ma kies nie, nie vir ’n oomblik nie, ten spyte van al die kak en swaarkry. 
Maar ek wonder wat dit is wat die lewe my gaan leer – besig is om te leer – deur haar wat so moet sukkel. Dis onnodig. Dan leer ek eerder nie die les nie. Ek sal eerder vir ewig vassit op hierdie spiritual plain as om iemand anders te moet laat suffer sodat ek wyser kan word en aanbeweeg. Aanbeweeg waarheen, in elk geval?
Halftien die aand staan ons almal in ’n netjiese rytjie op die sypaadjie voor die skool se kloktoring.
As iemand ons sou raakloop en uitvra oor wie ons is en waar ons vandaan kom, sou dit seker glamorous klink. Asof elkeen van ons ’n talent gegee is waarin ons so goed geword het dat mense weet daarvan. Mense weet daarvan en hulle praat daaroor en elkeen van ons kan al lek-lek aan faam.
Madie beheer ’n aansienlike deel van die land se geld. Gerda tower ystergoed op wat verkoop vir amper soveel soos goud. Mense kom van heinde en verre om Karien se lesings te hoor en my kos te eet. Ons almal was al in tydskrifte en koerante; die onderhoude is gevoer en die publisiteit was goed.
Mense wat die ander goed regkry – die gesinne en die lovers, die huwelike, kinders, honde, katte en goudvisse – ek wonder of hulle dink ons is wonderlik. As hulle dan nou nie dink ons is wonderlik nie, wonder ek of hulle dink ons léwens is wonderlik . . .
Want ék dink nie dit is nie. Ek het nog nooit. Ek dink ons tipe probeer met ambisie vergoed vir geluk en dit sal nooit werk nie. Die ander mense wat die ander goed regkry, het nie soveel ambisie soos ons nie, want hulle het dit nie nodig nie. Hulle het geluk, en geluk is alles.
Dis die enigste ding wat die hele mensdom deel: the constant craving for happiness. Almal van noord na suid, van oos na wes: die families in suburbia, babas wat huil, ou mense wat brug speel, bloeddorstige reeksmoordenaars, sadiste, masochiste en saints. Al wat elke mens wil hê, is geluk.
Ons tipe, ons wérk. Ons word die beste in wat ons doen, want ons wil geluk proe eerder as faam, hartseer of die sweet van stres wat op jou bolip uitslaan.
En die kak kom wanneer jy besef jy is presies waar jy nog altyd wou wees. Hier en daar kan jy nog jou kuns verfyn, maar wat die groter prentjie betref, het jy dit gemaak. Dis gewoonlik êrens tussen dit bereik en besef jy hét dit bereik dat jy agterkom die enorme gat in jou pens is nog daar. Dis amper groter as ooit, want jou plan om dit te vul, het nie gewerk nie.
Jy soek méér. Dalk is dit die hond of die kat of die goudvis. Dalk is dit ’n man of ’n kind. You want someone to love you above all others.
Ons vier hier, op die pavement buite die skool, ons is dalk goed in wat ons doen. Daar is mense wat soos ons wil wees, mense wat ons talente vir hulleself wil hê; daar is werkaanbiedings en bewondering en afguns. Maar niemand is lief vir ons omdat ons ’n fancy bord kos aanmekaar kan slaan of geld kan maak of ysters in kuns kan verander of die toekoms kan voorspel nie.
Daar is nie liefde betrokke nie – die lewe is ’n transaksie. ’n Bate wat uitgeruil word vir ’n ander bate. En wanneer jou werkdag verby is, weet jy niemand sal vergaan as jy summier doodgaan nie. Die lewe vir almal anders sal aangaan, want daar is altyd iemand anders wat bereid is om net so hard soos jy te werk. Daar is altyd iemand wat jou kan vervang.
Al stry ek so hard daarteen, wil ek vir iemand wees wat Janine vir my was: onvervangbaar.
Langs my krink Madie haar nek dat ek dit amper kan hoor.
“Dis gróót,” sê sy.
Haar paranoia loop hoog vandat sy gehoor het van haar toekomstige bloedverlies.
“Die gebou is reg op die straat, vir die hele wêreld om te sien,” sê ek.
“En daar’s floodlights. Madie sal dalk wel vanaand ’n tronksel moet probeer oorleef,” sê Gerda. “Dalk gaan jou bloed daar vloei? In die tronk?”
“Mens spot nie oor sulke goed nie,” sis Madie.
Shame, sy’s ’n onaangename skakering van groen. Amper soos Karien gisteraand.
“Die rankplant is gelukkig baie stewig, soos boomtakke,” sê Karien.
Ek vermoed sy wil die res van ons die lig aan die einde van die tonnel laat sien. Al wat ek sien, is floodlights, rubber bullets en ’n cellmate met die naam Patrys.
“Dink julle sy het iemand by die skool geken?” vra Gerda. “Sy moes die pakkie op een of ander manier in die toring gekry het. Dalk moet ons die skoolhoof probeer kontak?” 
Selfs Madie se neus trek op, en ek is seker ek praat vir ons almal toe ek sê: “Dit sal kroek wees!”
“Ja, ons kan nie kroek nie. Wie gaan opklim?” vra Karien. “Dit kan nie ék wees nie. Ek is dikker as julle. Ons het al hieroor gepraat.”
Arme Karien se waterogies lyk of hulle deur sewe leeftye probeer kyk. Ek dink sy probeer sien wat van ons gaan word, al het sy seker al ’n honderd keer gesê sy kan nie “sien” as sy self betrokke is nie.
“Wel, dit kan beslis ook nie ek wees nie. My bloed gaan vloei vanaand,” sê Madie.
Die vloeibewegings wat sy met haar hande maak, laat dit lyk of sy eerder ’n tsunami verwag as haar period.
Sy kyk na my. “Sonja is uitgeteer, daai rank sal haar kan hou.”
“Ek lyk baie maerder as wat ek eintlik is,” sê ek terwyl ek my maag uitstoot. Hoe verder ek wegbly van hoë geboue, hoe beter.
“Ek’s baie ligter as julle almal, selfs Sonja. Hier, hou my handsak vas,” sê Gerda en druk haar handsak in Karien se arms. “Ek’s in elk geval honger. Ons kan nie heelaand hier staan en kak en kerm nie.”
“Sy’t ’n tamaai eetlus vir so ’n klein mensie,” merk Madie op terwyl ons kyk hoe Gerda die kloktoring bekruip. Hoekom sy sluip, weet die vader alleen. Die plek is so goed belig, die man op die maan kan seker haar pantyline sien.
Gerda kom tot stilstand onder die toring. Sy ruk-ruk so ’n bietjie aan die rank, seker om te kyk of dit stewig genoeg is, en dan begin sy klim.
“Sy lyk te posh vir ’n krimineel,” sê Madie.
“Dink julle ons moet naderstaan?” vra ek. “Sy het vier kinders.”
“Gaan ons haar vang as sy val?” probeer Madie grap, maar haar stem is dun van spanning.
Gerda klim vinnig. Toe sy uiteindelik die toring bereik en in die venstertjie gaan sit, glimlag sy breed en waai vir ons. Met haar selfoon se flits aangeskakel verdwyn sy deur die venstertjie na binne.
“Ons is medepligtiges,” sê Madie.
“Ek is vreeslik honger,” sê Karien. “As ons tronk toe gaan, kry ons dalk iets om te eet.”
“Kyk, kyk! Sy’s uit!” roep Madie opgewonde en wys na die toring.
Ek sug verlig. Daar’s ’n pienk rugsak op Gerda se rug, dis seker die pakkie. Pienk nogal, soos die Volksie. Dis nou tipies Janine.
Langs my lyk dit asof Karien vir Gerda met wilskrag veilig van die toring af probeer kry. Madie sê niks, en uit die hoek van my oog sien ek hoe haar kop draai.
“O griet!” skree sy en skiet soos ’n koeël uit ’n roer langs my weg.
Dadelik sien ek en Karien ook die wag. 
Sy hand verdwyn onder sy baadjie in, maar voordat hy sy vuurwapen kan uithaal, duik Madie hom. Sy het blitsvinnig die honderd meter of so tussen ons en die wag afgelê en hom behoorlik van sy voete af geduik. Hulle land op ’n hoop in die teerpad.
Madie worstel met die wag en voor ek my kan keer, spring ek ook op hom. Hoe ek so vinnig daar gekom het, weet ek nie. ’n Paar oomblikke later is Karien bo-op al drie van ons.
“Dis nie ’n geweer nie,” kreun Madie van iewers uit die hoop. “Dis ’n walkie talkie!”
“Wat de moer doen julle?” skree Gerda van ver af.
“Dis die wag! Ons het hom oorval! Bring die kar!” skree Madie terug.
Ek kyk oor my skouer en sien hoe Gerda met die pienk rugsakkie na die Volksie hardloop. Die wag probeer om hulp skree, maar Madie se hand is oor sy mond geslaan en net ’n gemompel kom uit. 
Bo my kekkel Karien van die lag. Ek het nog nooit gehoor hoe sy klink as sy lag nie. Dis aansteeklik en ek wil ook lag.
Teen die tyd dat Gerda langs ons stop, is ons almal aan die lag. Die arme wag het al ophou worstel en lê net stil onder ons gewig.
“Klim, klim, klim!” gil Gerda en gooi die Volksie se deur van binne oop.
Karien hardloop, toe ek en laaste Madie, nog steeds met die walkie talkie in haar hand.
In die kar is dit histeries. Almal praat en wys en verduidelik tegelyk terwyl Gerda vet gee.
“Ek weet nie of ons vanaand op hierdie dorp moet oorbly nie,” sê Madie terwyl sy die trane van haar wange afvee.
Ek kan nie ophou lag nie. “Ek ook nie! Daai ou gaan die Volksie rapporteer,” kry ek dit tussen die lagbuie uit.
“Darem gaan dit hom langer vat sonder sy walkie talkie,” sê Karien nog steeds uitasem.
Gerda draai skerp links en parkeer in ’n donker systraat. “Heel eerste gaan ons kos kry. Hier’s ’n kroeg, ek’t vroeër na die specials-bordjie gekyk.”
In die kroeg bestel ons almal vis en chips. En wyn. Dankie tog vir wyn. Gerda bestel ’n pak sigarette. 
Vis en chips op ’n Woensdagaand. By die VS is daar vanaand die wonderlikste spread; dis een van my gunstelingaande van die week. Op ’n Woensdagaand maak ek gewoonlik vir my ’n lamsboudtoebroodjie om huis toe te vat, dan eet ek dit in die bad terwyl ek my boek lees. ’n Mens moet die Bovril afwissel.
“Wat as daar nie geld in die sak is nie?” vra Karien.
“Ek sal my lyf verkoop,” mompel Gerda deur ’n mond vol vis. “Of jy kan die mense vermaak met jou magic tricks.”
Ek trek die sak nader en maak dit oop. Daar is ’n brief en ’n koevert in met aansienlik meer geld as die vorige dag.
Ek waai die stapel note deur die lug. “Problem solved.”
“Ek sien nie kans vir daai brief voor ek nie ’n bietjie geslaap het nie,” sê Madie en drink haar wynglas leeg.
Ek knik my kop. “Waar gaan ons slaap?”
Ek’s gedaan. Dis nie aldag dat ek die lang arm van die gereg met my knie teen ’n teerpad platdruk nie.
“Op die volgende dorp. Dis naby, omtrent veertig kilometer,” antwoord Gerda.
“Ek hoop dis in die regte rigting,” sê ek, maar eintlik gee ek nie ’n hel om nie. As ons moet terugdraai, sal ek my môre daaroor vererg.
Madie klap haar hand oor haar mond en wys na haar broekspype onder die tafel. Ons kyk en ’n nuwe lagbui oorval ons.
Madie het haar knieë nerfaf geval toe sy die wag geduik het. Die bloed is darem al droog en die skade min, maar Madie Dreyer se bloed het gevloei. Nes Karien voorspel het.
“Kom jy dit nou eers agter? Is dit nie seer nie?” vra ek.
“Dis baie seer, maar ek was seker te vol adrenalien vroeër. Ek moet by ’n bad uitkom sodat ek die grond uit die wonde kan was voor ek infeksie kry. Dink julle dit sal merke los?”
Madie lyk duidelik trots op haar oorlogswonde. 
“Nee wat, ek het al veel erger gesien,” antwoord Gerda.
“Maar daai linkerknie gaan beslis nooit weer dieselfde wees nie,” voeg sy vinnig by toe sy sien hoe afgehaal Madie lyk.
Madie glimlag breed en ek kan net my kop skud. Ma’s weet altyd wat om te sê. Ma’s weet van cope. Die meeste ma’s.
“Moenie so vir my kyk nie,” sê Madie skielik vir Karien. “Daai doos by die huis kyk so vir my, en ek het nie nodig vir enigiemand anders om ook so na my te kyk nie.”
“Hoe? Waarvan praat jy?” vra Gerda.
“Willem. Willem Dreyer. Hy kyk alewig na my asof ek ’n dom kind is wat vir die duisendste keer ’n rympie opsê. Dan raak hy iets kwyt soos ‘Natuurlik, skat’ of ‘Ek sal nooit nie, skat’. Ek haat dit as hy my ‘skat’ wanneer ek nie seker is waar sy voël laas was nie.”
Nou toe nou, en dit uit die ordentlike Madie se mond.
Gerda skink vir haar die laaste van die wyn in en ons almal gee haar uitlating die oomblik van stilte wat dit verdien.
“Dis maar kak,” sê Gerda en kyk met mening na Karien.
Selfs ek kan sien wat daai kyk beteken: “Sê iets, voorspel iets wat haar beter gaan laat voel.”
Karien swyg.

Janine maak my nou net die moer in. Régtig, dink ek vererg toe ons die grondpad tref.
Ons is glo op pad na waar die wêreld eindig. Dalk oordryf ek nou so ietwat, maar die hemel alleen weet waar ons vandag gaan opeindig. Nie een van ons het al ooit gehoor van die plek nie: Miskloof.
Madie vroetel die hoeveelste keer met die brief. “Wel, ons gaan vir ’n volle 108 kilometer op hierdie grondpad wees. So julle kan gerus ophou om te neul. Spaar dit vir ná die 80 kilometer-merk.” 
As jy lewend was, sou jy nie so maklik hiermee weggekom het nie en jy weet dit, praat ek in my gedagtes met Janine. Asof sy gedagtes kan lees soos Karien, daar waar sy ook al is . . .
Ek wonder of sy die mense daar mal maak. Balhorig is, soos sy hier op aarde was?
Janine Hunt was die enigste kind van twee enigste kinders. Die oumas en oupas is oorlede voor haar geboorte en as daar enige verlangse familie was, het sy nie geweet van hulle nie. Toe word haar ouers vermoor. Sy was so alleen in die wêreld soos kan kom toe ek haar ontmoet. Behalwe vir Madie, Madie was altyd in haar lewe.
Janine se pa en Madie se pa en ’n ander ou was almal eienaars van dieselfde hotelgroep en het glo geld soos bossies gehad. Nog meer vir Janine ná haar ouers se dood. Ryk mense verseker hulleself darem regtig behoorlik, het ek eers besef toe Janine op ’n dag oor haar erfgeld praat.
“Erfgeld is swerfgeld, jy weet mos,” het sy geglimlag.
In haar geval was dit inderdaad so.
Sy het ’n slim kop gehad, selfs op twintig, en het elke laaste sent en nog ’n paar ekstra gekry vir haar pa se aandele in die hotelgroep. En as mens kan glo wat jy van Madie se pa hoor, is dit ’n wonderwerk. Hy klink na ’n vername vent.
“Vir wat wil ek sit met ’n moerse bankbalans as ek die dag doodgaan?” het Janine meermale gesê. “Om dit vir die DBV te los? Ek sit sonder kind of kraai en al wat ek nog ooit wou doen, is alles. Wat beter dan as om alles te probeer doen met die cash wat ek het? Ek wil alles sélf sien, ek wil nie hoor van torings en geboue en watervalle nie. Ek wil dáár wees, op hulle of onder hulle. Ek wil self sien en hoor hoe praat die mense. Hulle kos proe, al gee dit my maagwerkings. En ek wil weet hoe dit voel om op ’n kameel se rug te ry of ’n lift in ’n taxi te kry. Verstaan jy?”
Ek het verstaan. Wil almal nie maar nie? het ek meermale gewonder.
Dit was eers toe sy my begin saamsleep het op haar avonture dat ek besef het wie Janine Hunt is. Wie sy régtig is.
Ons laaste taak by elke bestemming was om behoeftiges te kry. Of dit nou ’n kinderhuis of ’n malhuis of ’n rehab was. Eenmaal was daar ’n vrou by ’n till wat nie genoeg geld vir haar inkopies gehad het nie, en op ’n ander keer ’n ou man met flenters onpaar skoene. Daar was baie, baie mense. Meer as wat ek kan onthou. Dan sou Janine ’n kontanttjek uitskryf, dit oorhandig en haar vinnig uit die voete maak.
Ek het daarvan gehou om terug te kyk. Die bedrae was so belaglik dat mense aanvanklik sou dink dis ’n grap – tot hulle besef dis ’n bankgewaarborgde tjek. Dis ’n groot ding, om geld so verniet te kry as jy sukkel. En ek glo nie Janine het aldag besef hoe dankbaar mense was vir haar vrygewigheid nie. As jy so vinnig wegloop soos sy het, het mense nie tyd om dankie te sê nie.
“Ek’s altyd bang ek gee vir iemand iets en hulle doen iets slegs daarmee, koop drank en gaan slaan hulle vrou of iets. Maar dis ’n kans wat ek bereid is om te vat, omdat ek verkies om te glo hulle gaan koop kos of betaal ’n rekening of koop winterjasse vir hulle kinders. Geld is niks, dit maak niks reg nie, maar ek is seker ’n tekort daaraan bring groot ellende, so ek help waar ek kan. Dis nie asof dit myne is nie. Ek het nie ’n dag van my lewe gewerk vir ’n enkele rand in my rekening nie.”
Die Volksie ruk-ruk stadig oor die grondpad en soos ’n kind wil ek vir die hoeveelste keer vra: “Hoe lank nog?” Dit voel asof my binnegoed gaan loskom van al die skud.
“Wil julle weet hoe ek haar ontmoet het?” vra Gerda van agter die stuurwiel.
Dis onverwags. Sy praat natuurlik van Janine, maar ek wonder waar die vraag so skielik vandaan gekom het.
“Vertel, laat ons hoor,” sê Madie.
“Dit was so sewe jaar terug. Ek was besig om my werkswinkel vir die dag toe te sluit, die een by die huis. Ek sal nooit vergeet hoe Janine daai dag gelyk het nie. Sy’t ’n pienk kamerjas aangehad en ’n stortkappie met vye of iets op. Behalwe vir dit het sy die hele drieling op een of ander manier aan die oor beetgehad. Al drie van hulle, met net twee hande.”
Ek glimlag. Dis nes Janine om die onmoontlike te vermag. Sewe jaar terug was daardie outjies seker omtrent nege jaar oud. Dit moes ’n helse storie gewees het om hulle in die hande te kry.
“Ek weet tot vandag toe nie hoe sy dit reggekry het om hulle almal so agter haar aan te sleep nie,” vertel Gerda verder. “Sy’t vir Stefan in die een hand gehad en vir Riaan en Bennie in die ander. Hulle gesigte was so inmekaargedruk, ek kon nie uitmaak hoe sy hulle al twee vashou nie. Sy’t my trompop geloop en gevra: ‘Is hulle joune?’ Ek het gevra wat hulle nou weer gesondig het. ‘Hulle het my afgeloer in die stort!’ ” 
Gerda aap Janine se stem so goed na dat ons almal uitbars van die lag. Selfs Karien, wat van vanoggend al lyk of sy in ’n behoorlike bui is.
“Sy’t glo die drie agies by die venster sien koekeloer toe sy uit die stort klim. Net die vorige naweek langsaan ingetrek en klaar het sy drie stalkers van onder tien. ‘Toe probeer hulle boonop nog weghardloop vir my,’ het sy gesê. ‘As die vet enetjie nie geval het nie, sou ek hulle nooit ingehaal het om uit te vind waar ek hulle ma in die hande kan kry nie.’ 
“Agter haar rug hoor ek toe hoe Riaan vir Bennie koggel met ‘dikgat’ en dit was dit. Ek was meer die moer in vir hulle as wat ek al ooit was. Kwaad omdat hulle mense afloer en links en regs poetse bak en omdat ek niks met hulle kan regkry nie. Omdat Riaan nie wou ophou om sy boetie ’n dikgat te noem nie en omdat Bennie net ál dikker en dikker geraak het, maak nie saak hoeveel wortels ek in repies opgesny het vir sy kosblik nie. En de bliksem in omdat Stefan, wat gewoonlik van beter weet, met die ander twee saamspeel. 
“‘Ek gaan julle só hard donner dat julle nie sal kan skool toe gaan nie,’ het ek gesê. Dit was een van daai TV-oomblikke, waar mens boser klink as die hele ANC-jeugliga by ’n AWB-fondsinsameling vir blikkieskos.
“‘Mammie, ons het nie bedoel om die tannie kaal te sien nie,’ het Stefan begin verduidelik. Hy is altyd die regprater, vandag nog. Dis omdat hy so glad met sy bek is en omdat hy so maklik deur sy tande kan lieg. Ek het hom stilgemaak en gesê hulle moet gaan bad en in die bed klim. Ek sou hulle tog nie kon slaan nie. Om kos van hulle te weerhou was op daardie stadium die ergste straf wat ek kon uitdeel. Arme Bennie sou doodgaan. Hulle het al drie saam erg begin protesteer, toe skree Janine: ‘Luister na julle ma!’ en gee hulle elkeen ’n taai klap op die boud. Met dié is hulle almal soos bliksoldaatjies die huis in. Ek was nogal geskok, ’n mens weet nie juis wat om te doen as ’n wildvreemdeling jou kinders ’n pak slae gee nie. Ek het nie geweet of ek haar moet skel of bedank nie, toe lag ek maar. Dit was so snaaks.”
Ek wens ek was daar. Ek wens ek het nie soveel van Janine se lewe gemis omdat ek ’n doos was nie. Die drie vrouens in die Volksie saam met my is beslis nie die ergste ding wat met my kon gebeur nie. Ons kon lankal oor die weg probeer kom het. Dan kon Janine dalk hierdie verdomde road trip meegemaak het. As dit ’n bietjie vroeër gebeur het . . .
“Ek’t vir haar gesê hulle maak my mal, hulle maak álmal mal, en ek’s ’n kak ma omdat ek hulle nooit pak gee nie. Sy’t gesê hulle is vet, blink en gelukkig en ek moet hulle net moer, dis al. Dit sal hulle uitsort. Ek het haar genooi vir ete, gevra of sy wyn drink. Sy het gesê: ‘By die liters.’ En dit was dit. Dis hoe ek haar ontmoet het.”
“Jy’t haar verwelkom in die buurt en gesê sy moenie brandende pakkies op haar voorstoep met haar voet dooddruk nie, want dis die drieling se gunstelingpoets. Julle het drie bottels merlot gedrink daai aand en nachos geëet tot haar maag wou bars. Toe jy haar later aan Marijolein voorstel, kon sy nie glo jy het soveel kinders nie . . . Dit was een van haar beste herinneringe,” sê Karien.
Sy lyk aansienlik minder nors terwyl sy praat, maar toe die woorde uit is, trek daar weer ’n donderwolk oor haar gesig.
Gerda glimlag vir haar, maar dit eindig in ’n sug. Ek wil vir haar sê ek mis ook vir Janine. Ek wil ook van haar praat, dinge deel wat eintlik nou in die argiewe hoort. Ek wil, maar ek kan nie.
Dis stil in die motor. Ek is bly Gerda bestuur. Eerder sy as ek op hierdie verdomde grondpad. Dit voel asof ons al ’n ewigheid ry en nêrens kom nie.
Die Volksie ruk net allerhande beroue in my los wat eerder kon gebly het. Ons het ons soos lastige kinders gedra in Janine se lewe. Al die redes wat ek gehad het om te weier om saam met haar ander vriendinne te kuier, lyk nou simpel.
En ek vóél simpel.
“Ek weet nie of ek sewe tequilas kan drink nie. Dit maak my naar,” sê Gerda.
Janine se brief. Nadat ons verblyf gekry het (wat nié gereël is nie), moet ons bad en rus. Vanaand moet ons die nedersetting se enigste kroeg besoek. Wanneer ons daar aankom, moet ons elkeen ’n bottel wyn en sewe tequilas bestel. Eers ná ons al die drank baasgeraak het, sal die volgende leidraad na ons toe kom. Kan dit nou meer kripties raak?
“Ek sal jou help as niemand kyk nie. Sy was ons darem genadig. ’n Bietjie suip en eet in ’n kroeg klink soos ’n droom ná gisteraand se opdrag,” lag Madie halfhartig. 
Sy het vanoggend gekla dat haar knieë vrek seer is.
“Ons mag mekaar nie help nie,” sê Karien.
“Wat’s jy so dikbek?” vra ek. 
Dit voel asof my pankreas uitmekaargeruk word soos die kar oor die grondpad aanploeter. Dis nog mistig en reënerig ook. As ons vandag hier in ’n slaggat moet vassit . . .
“Dikbek? Ék?” sê Karien sarkasties.
Madie se wenkbroue lig ál hoër. Dis pret om na haar te kyk; sy sit vandag vir die eerste keer langs my op die agtersitplek. Haar gesigsuitdrukking gee amper woord vir woord weg wat tussen haar ore aangaan.
“Ja, jy,” sê Gerda met haar ma-stem terwyl sy die Volksie teen omtrent drie kilometer per uur deur ’n donga stuur.
“Ek’s nie dikbek nie,” sug Karien. “Julle maak my al weer naar.”
“Ons?” koor ek, Gerda en Madie.
“Ja, julle,” grom Karien terwyl sy haar serp nog ’n keer om haar nek draai. 
Vir ’n oomblik kry ek haar weer jammer oor haar talente as psychic. Iemand soos sy sou seker die brandstapel of galgtou moes trotseer in die tyd toe die mensdom nog nie genoeg omgegee het om te probeer verstaan wat hulle nie ken nie.
“Wat doen ons nou weer?” waag Madie dit eerste.
“Ek wil nie sê nie.”
“Sê!” sê ek en Gerda.
Karien laat nie op haar wag nie.
“Gerda mis haar kinders en sy kan nie ophou dink aan al die werk wat nog wag in haar werkswinkel nie. Asof dit nie genoeg is nie, bekommer sy haar tydig en ontydig oor die nasionalisering van die myne. Don’t ask, I don’t know. Madie wonder, op die mees grafiese wyse moontlik, wat haar man besig is om te doen met daardie vroumens. En wanneer sy ’n tydjie daarvan afvat, dink sy aan rokpatrone en haar pa. ’n Man van wie ek nie hou nie, maar dis nou net ek.” 
Karien stop om asem te skep en ek wil amper my hand oor haar mond klap voor sy met my kan begin, maar ek is nie vinnig genoeg nie. 
“En jy, Sonja, jy probeer so hard om nié aan Pierre Vorster-Swart te dink nie, hy duik elke sewe sekondes in jou gedagtes op. En jou ma, jy is nie jou donnerse ma nie! Ook, ons sal moet wasgoed doen. My klere is amper op en dié plek lyk of dit reënerig gaan wees.”
Langs my sit Madie soos ’n wasbeeld. Gerda se gesig doen niks en ek bloos.
“Ek hoop jy voel nou beter, juffroutjie,” sê Gerda uiteindelik. “Ek moet ook klere was. Ons sal ’n plek soek met tuimeldroogfasiliteite.” Sy kyk sydelings na Karien. “Waaraan dink jý?”
“Ek wonder of ek nie moet tou opgooi en gaan kyk wat van Janine geword het nie,” sê Karien asof dit die natuurlikste ding op aarde is om aan te dink.
’n Groot stilte oorval ons, vir ’n lang tyd. Êrens in dié golf van mismoedigheid moes ek aan die slaap geraak het, want dis Madie se opgewonde kreet langs my wat my laat wakker skrik.
“Miskloof! Tien kilometer!”
Gerda skrik só, die Volksie se speedometer beweeg amper verby die 20 km/h-merk.
Dit voel asof ek in die twilight zone wakker geword het. Ek gaap en vryf my regteroog en kyk weer. Ek is in Suid-Afrika, verseker ek myself. Ek verbeel my nié daar is plante en struike groter as die kar om my nie. Dis ook nie my verbeelding dat die bome so hoog en dig is dat ’n mens skaars die hemel kan sien nie.
Ek is nié besig om vroeg mal te word nie.
“Wat gaan hier aan?” vra ek vir Madie. Iemand moet bevestig dat ek nie my varkies kwyt is nie.
“Dis mooi, nè?” glimlag sy. “Alles is so mooi! En die mis, dit maak dit sprokiesagtig.”
Arme Madie. Ek wonder of sy al ooit enige plek besoek het wat nie op die internet bespreek kan word nie. 
“Commercial destinations is vir sissies,” het Janine altyd gesê. Sy’t my eenkeer selfs in die nag van ’n rivierboot laat afspring omdat sy eerder wou sien wat tussen die inboorlinge aangaan as in die stad waarheen die boot op pad was. Mal meisiekind. ’n Gevaar vir haarself en vir ander.
Die eerlikste gevoel wat ek al ooit gehad het, is hoe ek haar mis.
Madie se hand kruip stadig oor die afstand tussen ons en net voor ek dit kan wegklap, druk sy haar wysvinger saggies in my ribbes en knik haar kop in Karien se rigting.
Van die passasiersitplek kyk Karien stip na Gerda. Ek glo nie Gerda kom dit agter nie, of dalk is sy net te moeg om om te gee. Dis ’n snaakse kyk, soos Karien na Madie gekyk het voor sy gesê het haar bloed gaan vloei.
Ek wonder wat “sien” Karien. Ek wens ek kon in haar kop inklim.
“Really, you don’t, juffrou Viljoen,” sug sy en kyk by haar venster uit.
“Jy’s nou net weer besig om weird te wees,” sug ek.
Sy doen dit net met mý. Ek kan nie aan ’n enkele keer dink dat sy een van die ander se gedagtes hardop gelees het nie.
“Ek’s altyd weird. Almal het nie nodig om alles te weet nie. Soms bederf dit net die pret,” glimlag Karien.
“Waarvan de fok praat julle ouens?” kla Gerda, salig onbewus. “Plaas julle my help kyk na die pad, hierdie mistigheid raak nou erg.” 
Karien het iets oor Gerda gesien en ek wil weet wat dit is. Ek hou van Gerda en sy het vier kinders en ek wil nie hê enige ramp moet haar oorval nie.
“Sonja! Ek kots sommer in jou handsak,” raas Karien. “As dit sleg was, sou ek praat. Ek’s nie ’n psigopaat nie!” 
Ek het nie besef ek dink net so hard soos ek worry nie!
Gerda trek die kar van die pad af. Eintlik trek sy net so ’n bietjie links. Die Volksie kan nie veel verder gaan nie, anders sal ons in ’n sloot ingly.
“Ek sal vir julle almal hier laat uitklim, julle maak my mal! Nie ’n verdere woord tot ons moet besluit wie gaan vanaand bedel vir slaapplek nie. Wie gaan vir ons ’n bed gee so op die donnerse nippertjie?”
“Jis, jammer. Kalmeer,” vra ek vir die truspieëltjie om verskoning.
Ons kruie voort.
Uiteindelik neem die grondpad ons na die ander grondpaaie waaruit Miskloof bestaan. Die plek stel beslis nie teleur nie. Die geboue lyk, soos die mense se klere en die plante, asof dit aan ’n ander, meer eksotiese land behoort. ’n Dik mistigheid hang tussen die dakke, en deur amper elke venster kan mens ’n kaggelvuur sien brand.
Die dorp is so klein, ons ry drie maal verby die kroeg waar ons vanaand se opdrag moet uitvoer terwyl ons blyplek soek. Elke keer as ons verbyry, hou ek die geheimsinnige glimlag om Karien se mondhoeke dop. Ek wéns ek het geweet wat sy weet.
Sy draai in haar sitplek om en gluur na my.
“Hoekom doen jy dit?” vra ek, iewers tussen beïndruk en afgehaal.
“Want ek het nog nooit iemand teëgekom wat mý gedagtes wou lees nie. Ek wil hier kom bly. Dit lyk nie asof hierdie mense ’n hel omgee oor wat môre gaan gebeur nie. Ek is seker as daar ’n oorlog uitbreek, sal dit nie hierdie plek haal nie.” 
Die eerste plek waar ons stop, kos ’n fortuin. Nadat die vrou by ontvangs verduidelik het dat Miskloof ’n toeristebestemming is en dat goedkoop verblyf onbekombaar is, beweeg ons pienk Volksie aan.
Drie stoppe later vind ons ’n wit-en-groen geboutjie met ’n klomp kleurvolle blomme in potte aan die voorkant. Madie gaan verneem en kom rapporteer dat dit ons sak sal pas.
Ons dra ons bagasie in. Daar is hout in die kaggel gepak en Gerda steek dadelik die vuur aan.
“Dis moerkoud hier,” sê sy terwyl sy met koerantpapier en stukkies Blitz vroetel.
Ons was ons wasgoed en hang dit oor die eetkamertafel en stoele. Gelukkig is dié ’n glas-en-staalbedryf.
“Hopelik sal die vuur se hitte dit laat droogword,” sê Karien.
“En laat stink,” mompel Madie.
“Dit stink klaar. Vuur-stink is beter as vuil-stink.” Ek hang my wit truitjie oor die laaste oop stoelrug.
Gerda verdwyn in haar kamer en kom terug met ’n handdoek en skoon klere. “Ek gaan bad.” 
“Jy moet jou hare was en skeer,” sê Karien.
Gerda kyk skerp na haar, raak aan haar hare en ruik onder haar arms. Haar oë trek op skrefies. “Dis nie só erg nie, ongeskik!”
Toe die krane in die badkamer oopgaan, draai Madie na Karien waar hulle kruisbeen voor die vuur sit. Sy kyk so stip na Karien dat ek sommer weet sy gaan vra wat ék brand om te vra. Ek gaan sit oorkant hulle – vir die wis en die onwis.
“Wat gaan aan met julle? Hou op om my so aan te gaap.” Karien leun vorentoe en pak nog hout op die vuur.
“Jy weet iets,” fluister Madie met ’n krom vinger wat beskuldigend na Karien wys.
“Ek wil ook weet,” fluister ek en skuif nog nader.
“Dis niks, los dit,” fluister Karien ook.
“Ek sal nie,” sis Madie.
Karien sug. “Oukei tog. Gerda gaan vanaand ’n lover vat.”
“Wat!”
“Hier? Wie?”
“Ek weet nie! En moet niks sê nie. Anders gebeur dit dalk nie en . . .” 
“En wat?” Ek wil bars van nuuskierigheid.
“Gerda het lanklaas . . . ’n lover gevat. Baie lanklaas,” sê Karien met een oog op die toe badkamerdeur.
“Hoe lanklaas?” vra ek.
“Baie lanklaas,” herhaal Karien.
“Vertel!” dring Madie aan.
“Haar man, man! Hel, julle twee kan aanhoudend wees.”
Toe Gerda ’n rukkie later uit die badkamer kom met ’n groot wit handdoek om haar gedraai, kan ek sien dat ons al drie haar dophou, al probeer elkeen hard om nie na haar te staar nie. Sy begin haar hare droogvryf met ’n ander handdoek.
“Jy lyk nie goed nie, ’n bietjie bleek. Sal ek jou make-up doen?” vra ek voor ek my kan keer.
“Ja, regtig, so afgemat!” val Madie ook in. “Ek gaan my straightener haal en jou hare doen. Dalk laat dit jou beter voel?”
Gerda kyk van my na Madie, wat haar bes doen om onskuldig te lyk.
“Fok julle. Daar’s niks fout met hoe ek lyk nie,” antwoord sy, maar sy klink nie oortuig nie.
“Ag toe, ou klakous,” sê Karien. “Ons kan almal ’n bietjie moeite doen en goed lyk wanneer ons by die kroeg instap. Ons gaan beslis nie na veel lyk met die úitstap nie.”
“Ons moet ’n klomp chocolate eet terwyl ons drink, ons bloedsuikervlakke probeer stabiliseer,” onthou ek een van Janine se gelowe. Ek weet nie of dit ooit regtig gewerk het nie.
Terwyl ons doenig is met Gerda, mors ek ’n koppie koffie oor my skoot. Ek swets dadelik soos ’n matroos.
“Dis al half koud, hoekom gaan jy so tekere?” vra Madie.
“Dis my laaste bliksemse droë broek. Ek het die ander gewas en nou het ek niks om aan te trek nie.”
“Jy kan hierdie broek leen. Ek wil my swart pinstripe dra,” bied Madie aan.
Die broek wat sy aanhet, is ook swart. Ek dink sy besit net swart en beige langbroeke. Dis droog en dit sal pas, herinner ek myself.
“Dankie.”
Ek sukkel vandag om nie aan my ouma te dink nie. En my ma. Ouma Anna was nie altyd mal nie. Sy was wonderlik. Sy het elke dag vars brood gebak en vir my dik winterstruie gebrei. En sy kon ure lank stories vertel.
Ek was so lief vir my ouma, ek het met tye gedink daar kan nie ’n erger straf wees as haar agteruitgang nie. Ek was verkeerd. Toe ons haar die dag na die inrigting moes vat, het ek iets in my ma se oë gesien wat ek eerder wou miskyk.
My ma het die stories gehoor van haar grootouma wat alewig dinge aan die brand gesteek het, sy het haar eie ouma heeldag en aldag hoor praat met haarself, en teen die tyd dat sy haar ma aan die waansin moes afstaan, het sy geweet sy sal eendag dieselfde paadjie stap.
Toe ons by die inrigting wegry, op pad huis toe, het my ma die kar halfpad van die pad af getrek. Ek was toe sestien. Net twee jaar en ’n ewigheid voor ek vir Janine ontmoet het.
“Ons kan nie meer na Ouma kyk nie. Die medikasie help nie en die dokters kan niks met haar regkry nie,” het my ma probeer verduidelik.
Dit was nie nodig nie. Ek het lankal besef dat Ouma eerder moes uittrek, maar die vorige dag het sy ’n mes opgetel en haarself omtrent veertien keer in die regtervoet gesteek. Sy wou nie sê hoekom nie. 
Al het ek hoe hard gesoek na ’n rede, kon ek niks vind nie. Dit bly tot vandag toe ’n sinnelose daad wat ek nie kan verstaan nie, al probeer ek hoe hard. Maar in die groter geheel het dit gelei tot my ouma se opname in die hospitaal. En dis dalk die rede – as mens die hele “alles gebeur met ’n doel”-ding in ag neem – maar dit verduidelik nie wat in my ouma se kop aangegaan het nie.
Ek het vir my ma gesê ek weet, dis oukei, dis die beste so.
Sy het my gesmeek dat ek nie eendag sal wag tot ek nie meer na haar kan omsien nie. Met die eerste tekens van versteuring wou sy opgesluit word.
“Sit my dadelik iewers, Sonja. Ek wil nie ’n las wees nie.”
Toe het ek gedink ek sal nooit kan nie. Ek het besef daar was geen ander keuse met ouma Anna nie, maar ek het geglo dinge sou anders wees met my ma. So lief soos ek vir my ouma was, was ek ’n duisend maal liewer vir my ma. Ek sou haar nie op ’n plek kon los en hoop ander mense kyk mooi na haar nie. 
Min het ek toe geweet . . .
My ma het een van haar lang sigarette uitgehaal en dit aangesteek. Sy het teruggeleun in die bestuurdersitplek en haar oë toegemaak. Langs die pad, tussen die malhuis en die middestad, het ek en my ma gesit terwyl sy haar sigaret klaar gerook het.
Toe het sy die stompie by die venster uitgeskiet en na my gedraai.
“Sonja, jy skuld my niks,” het sy gesê voor sy die kar aangeskakel het.
Teen die tyd dat ek vir Janine ontmoet het, het ons meer gemeen gehad as ’n lewe wat nie met maanskyn en rose sou eindig nie. Dit was duidelik dat my ma begin agteruitgaan het en dat die dag van die inrigting naderkom.
Janine se ouers was toe al twee jaar dood. Sy was in matriek weg op ’n netbalkamp, daar was ’n rooftog by hulle huis en haar ma en pa is in hulle slaapkamer vermoor. Janine se enigste troos – nie dat dit veel van ’n troos was nie – was die vinnige manier waarop hulle gesterf het. Elk het een koeël in die kop gehad en die post mortem het geen ander skade aangedui nie.
Janine het dit nooit in soveel woorde gesê nie, maar uit haar praat kon ek aflei sy was dankbaar dat haar ma nie verkrag is nie, so dit was ook ’n troos.
Wat haar eerste hartaanval betref, het sy gesê dit was “gelukkig eers ná hulle dood”. Toe ek haar vra of sy ’n nuwe hart soek, het sy gevra of ek aanbied. Eers toe het ek haar vertel van my ouma en my ma, en sy het gesê: “We are Fate’s fools.”
Fate’s fools, indeed, het ek gedink. Wat het Romeo in ieder geval geweet van Fate’s fool wees? As jy jou só bekommer oor jou familie en vriende ’n probleem het met jou keuse van ’n lover, het jy seker g’n benul van wat ’n ware probleem is nie. 
Wat van mense wat nooit sal weet hoe dit voel om verlief te wees nie? Om nooit daardie hartverskeurende pyn wat in boeke verduidelik word te kan deurgaan as jy ver van jou geliefde is nie? As jy ’n halwe lewe leef waarop jy eendag sal terugkyk en weet jy het nie alles gedoen wat jy kon nie.
Dinge was beter voor die kak die fan gestrike het. Voor ek vir my ma blyplek in ’n inrigting moes soek en voor Janine die een na die ander hartaanval begin kry het. Ek het nie gehou van die manier waarop ons al twee in minder as twee dekades stokoud geword het nie. Ek is nog nie eers dertig nie en sy was skaars dertig, en vir albei van ons het dit al gevoel asof die lewe te veel geword het. Moeg gemaak deur dinge waarvoor ons nooit gevra het nie.
Ek het die delusions of grandeur uit my kinderdae verkies. Daai tyd wanneer ’n mens klein is en jy dink alles is wonderlik en almal is goed. En dat daar niks in hierdie wêreld is waar-teen jou ma jou nie sal kan beskerm nie.
Stiptelik halfagt stap ons Miskloof se kroeg binne. In solidariteit met Gerda het ons almal grimering aangesit en ons hare reguit gemaak. Ek dink ons lyk fabulous, maar Gerda lyk die heel mooiste. 
Dit het natuurlik nie veel moeite gekos nie. Gerda sal mooier as ons almal wees al het sy so pas teen ’n bul geveg met ’n vleisvurk as haar enigste wapen. Dit maak nie saak dat sy skaars veertig kilogram weeg en ten minste tien jaar ouer as ons is nie. Sy is een van daai mense wat maar net stunning is, maak nie saak wat sy doen nie.
Met die intrapslag draai my, Karien en Madie se koppe rond asof ons nekke in spasma gaan. Ek vermoed hulle twee is ook op soek na die man wat Gerda gaan verlei. Ek kyk van die een gesig na die ander om die kroegtoonbank, maar niemand lyk reg nie.
Ek hoop nie Gerda raak getrek en naai iemand walglik nie. Ek sien uit na ’n lekker storie in die kar môre, nie een van afsku en tonge wat geskrop moet word nie.
“Gaan ons by ’n tafel sit of eers by die kroeg?” vra Gerda, heeltemal onbewus van die opwinding wat in ons opbou vir haar onthalwe.
“Ek dink ons moet die goed by die kroeg bestel,” sê sy toe ons besluiteloos na mekaar kyk. “Netnou mis wie ook al die bestelling moet hoor dit en ons suip verniet. Ek sal de moer in wees.” 
Toe ons by die kroeg gaan sit, kom ’n man deur die swaaideure agter die toonbank in en almal van ons se oë rek.
Hy is ’n Griekse god. Groot, gespierd en bruingebrand, met verbleikte hare wat nodig het om geknip te word en ’n steekbaard wat nodig het om geskeer te word.
Hy kyk met ’n vriendelike glimlag na ons terwyl ons skaamteloos staar. Ek merk dat sy oë veel langer as wat nodig is op Gerda rus. Madie moes dit ook gesien het, want haar benerige elmboog tref my ribbes en dit vat selfbeheersing om haar nie van haar stoel af te stamp nie.
“Hallo, ek is Pablo,” glimlag hy vir Gerda, aksent en al.
“Ek is Gerda,” glimlag sy terug terwyl sy oor die toonbank leun. “En dis Sonja, Madie en Karien. Dis Pablo.”
Asof sy hom al vir ewig ken.
Pablo groet die res van ons beleef voor hy weer in Gerda se rigting draai. Hy glimlag so breed dat dit lyk asof hy homself gaan seermaak.
Ek merk Karien kyk heeltemal te aandagtig na dié Pablo-ou. Sy sien iets. Ek kan sién sy sien. Wag maar, ek sal dit later uit die klein feeks kry, al moet ek ’n tang gebruik.
“Ons wil graag elkeen ’n bottel rooiwyn bestel . . . en sewe tequilas. Élk,” sê Madie.
Sy praat hard, stadig en duidelik. Ore wat moet hoor, mág dit nie mis nie.
Ek’s bly Madie het die bestelling geplaas, want dit lyk of Gerda en die kroegman net heelaand vir mekaar gaan glimlag sonder dat ’n woord gesê word.
Pablo skeur sy pragtige ogies weg van Gerda om na Madie te kyk.
“Hoe nou?” vra hy.
Hy lyk sommer half bemoerd.
“Elk ’n bottel droë rooiwyn, asseblief, en sewe tequilas, vir élk van ons,” herhaal Madie terwyl sy haar vingers ophou om die getalle te beklemtoon. Dit klink of sy met ’n kind met leerprobleme praat.
“Ek het gehoop om Janine nog een keer te sien,” sê hy.
Dis hy! Dis sý mooi ore wat moet hoor.
Hy lyk opreg sad, en iets in my is trots. Trots op Janine, want waar sy ook al gegaan het, kon enigiemand met oë sien sy is goed, en enigiemand met ’n hart het lief geword vir haar.
Die kroegman kyk weer na Gerda. “Sy was ’n goeie vriendin,” verduidelik hy.
Hmm, dit beteken hy stel belang in meer as net maatjies wees met Gerda.
“Dit lyk of ons op die regte plek is,” sê ek. “Jy mag glo nie vir ons die volgende pakkie gee voor ons alles gedrink het nie. So as jy nie sal omgee om die drankies vir ons te bring nie, kan ons begin.”
Langs die kaggel het so pas ’n tafel oopgegaan. Met hierdie gevlerkslepery wat aangaan, kom ons dalk nooit aan die drink nie.
“Sekerlik. Gaan sit solank, ek bring dit,” antwoord Pablo.
Ek, Madie en Karien loop na die tafel. Gerda volg onwillig.
“Goeie fok, hy’s beautiful!” hyg sy toe ons gaan sit.
“Ja, aarde, en hy hou beslis baie van jou,” knipoog Madie.
Pablo kom met ’n oorvol skinkbord aangestap. Hy sit die vier bottels wyn op die tafel neer en pak dan versigtig sewe tequilas voor elkeen van ons. ’n Hele bakkie suurlemoenskyfies volg. Daar is sout op die tafel.
“Ek gaan vir julle iets regkry om te eet. Julle kan nooit so baie drink sonder iets in julle mae nie,” straal hy sy glimlag oor ons uit.
Ek en Madie tel ons eerste tequilaglasie op.
“Hoe gaan ons dit doen?” vra Karien paniekerig.
“Vinnig. Toe, begin!” beveel Madie.
Almal gryp na die glasies en begin drink. Die eerste een gaan maar sleg af. Teen die derde gaan dinge beter. Op die sesde moet Gerda ’n paar keer hard sluk om binne te hou wat afgegaan het, en die laaste een gaan met groot fanfare af.
Arme Pablo lyk diep geskok.
“Sjoe, julle vat nie nonsens nie. Ek’t gedink Janine was wreed om so ’n voorwaarde te stel . . .”
“Sy was ’n sadis,” sê Madie, haar gesig nog steeds opgeskroef van gril vir die sterk drank. “Hoe lyk dit met daai kos?”
Pablo lag. “Ek’s ’n one-man show. Sal jy my kom help?” vra hy vir Gerda. “Dit sal gouer gaan met ’n ekstra paar hande.”
Gerda laat haar nie twee maal nooi nie, en binne oomblikke verdwyn sy warm op die kroegman se hakke deur die swaaideure agter die toonbank.
“Ken hom skaars ’n halfuur en hy’t haar klaar agter ’n stoof,” sê Karien.
Ek proes van die lag. “Jy’s goed,” sê ek terwyl ek die kurk uit die eerste wynbottel probeer kry. “Ek moet bieg, ek’t altyd gedink die dinge wat Janine van jou sê is ’n pot snot. Ek dink nie meer so nie, maar ek het twee vrae. Een: Wat het jy netnou gesien toe jy die mannetjie so bekyk het? En twee: Wat presies is dit wat jy doen?”
“Ek het hom uitgecheck, om seker te maak hy’s goed genoeg vir Gerda. Wat my werk betref: Ek lees gedagtes en voorspel die toekoms, maar ek kan nie altyd alles voorspel wat ek sou wou nie.”
“Soos dinge wat jou direk raak?” vra Madie.
“Ja, ek kan glad nie my eie toekoms voorspel nie. Enigiets wat die koers daarvan sal verander, is ook duister. Ek kan ook nie altyd alles sien wat mense wil hê ek moet sien nie. Ek weet nie hoe dit werk nie, ek kon nog nooit ’n patroon identifiseer nie.”
“Pierre, my baas, het gesê ek moet vir jou iets vra. Weet jy wat dit is?” Ek hoop maar net ek gaan nie aan die bloos nie. My hart klop al klaar harder as normaal.
“Ja, dit raak my mos glad nie. Jy kan vir hom sê my antwoord is ja,” glimlag Karien.
“Dis verskriklike nuus,” sê ek en trek die kurk met ’n klapgeluid uit die bottel.
“Wat? Wat?” verbreek Madie haar – verbasende – stilte. “En wat het jy gesien toe jy die sexy barman ondersoek het?”
“Pierre wil weet of Sonja met hom sal uitgaan. Op ’n date.”
Madie kyk geskok na my. “Hoe kan dit verskriklike nuus wees? Jy hou dan so baie van hom!” 
“Is nie.”
“Liegbek,” blaas sy verontwaardig en hou haar wynglas uit sodat ek kan skink.
Karien weet sekerlik klaar van die malhuis waaruit my nagmerries bestaan. Ek kan netsowel vir Madie ook vertel.
“As ek moet opeindig om met hom te trou en kinders te hê, sal dit ’n katastrofe wees,” sê ek en maak haar glas vol.
 “Is hy familie van jou?” skree Madie amper.
“Nee, man! Sjuuuuush!”
“Wel, jou lewensiening en myne lyk heel verskillend. Al wat ek nog ooit wou hê, is ’n gelukkige huwelik en kinders,” antwoord Madie en vat ’n groot sluk van haar wyn.
“My ma en my ouma is mal,” probeer ek verduidelik. “Hulle hoor stemme, sien dinge wat nie bestaan nie en spring van geboue af. Of steek hulleself in die voet. My ouma se ma was ook so. Almal word mal. Ek gaan ook mal word en as ek kinders het, gaan hulle seker ook mal word . . .” 
“Dis kak,” sê Madie en sit haar hand op my skouer.
Ek weet nie of sy bedoel dis kak vir my of ek praat kak nie, maar dit troos op ’n vreemde manier. Reken, dat sy daardie woord oor haar vrome lippies kon kry.
Die eerste van die drie bottels wyn op die tafel is amper leeg en daar is nog geen teken van Gerda, Pablo of die beloofde kos nie. Gelukkig het sy haar wyn saam kombuis toe gevat.
Uiteindelik kom hulle aangestap met skinkborde. Ek is so bly, ek kan al twee van hulle met die tong soen.
“Jy lyk na so ’n gawe ou. Jy gaan seker nie aandring daarop om hierdie bottels leeg te sien voor jy vir ons die pakkie gee nie, of hoe?” pleit Madie by Gerda se toekomstige lover. As hy nie reeds haar vorige lover is nie . . .
“Ek is ’n gawe ou,” glimlag hy. “Daarom sal ek my belofte aan Janine nakom. Geniet dit, dames.”
Hy stap weg en ons almal kyk sy boudjies agterna. Mooi.
“Dames, nogal,” lag Gerda. “Ek het my soos ’n vieslike ou slet gedra in daai kombuis. Eet, eet! Sodat ek hom kan gaan help met die skottelgoed.”
Ek giggel. Ek hou regtig van Gerda.
“Wat het ek gemis?” vra sy terwyl sy wegval aan haar bord kos.
“Ek was op die punt om vir Karien te vra of Sonja mal gaan word,” sê Madie.
Gerda se wenkbroue lig. “Waaroor nogal?” 
“Nee, mal soos in waansinnig. Malhuis-mal.”
“Oukei . . . Gaan sy?” vra Gerda vir Karien.
Ek tel weer die merlot op en wens ek kan dit sommer uit die bottel in my keelgat afgooi. Daar’s ’n rede hoekom ek nog nie sélf daardie vraag gevra het nie.
“Nee,” sê Karien. “Tensy sy haarself mal dink.”
“Daar het jy dit, Sonja!” glimlag Madie. “So kalmeer en gaan op ’n date met jou baas. Jy weet natuurlik hy’s skatryk en baie mooi. Of het jy dit misgekyk?”
Gerda sug. “Dit lyk my ék het baie gemis. Ek sal môre moet inhaal.” 
Ek staar na Karien. Ek voel oorwonne. Kan dit waar wees? Is dit moontlik dat ek – ék wat niks spesiaals is nie – die kruis gespaar gaan word wat die vrouens voor my moes dra? 
Kan Karien van Zyl se nee my genees? Is daar werklik ’n kans dat ek al hierdie jare geworry het oor iets wat nooit gaan gebeur nie?
Van oorkant die tafel kyk Karien se ligblou oë stip na my. “Ek weet jy glo my nog nie, maar met tyd sal jy. Jy sal sien.”
“Julle praat te veel en eet te min, kom nou!” jaag Gerda ons aan.
“Wag nou, ek het ook ’n vraag,” sê Madie. “Gaan ek ooit kinders kry? Ek probeer nou al vandat ek getroud is, twee jaar, en daar’s niks. En . . . ek durf seker nie vra of Willem iemand anders het nie?”
Karien maak haar oë toe en leun terug. Ek’s bly ek is nie sy nie. Dit moet vreeslik wees om vir mense slegte nuus te gee.
Toe sy haar oë oopmaak, bepaal sy haar aandag by haar kos. “Ek kan net ’n beperkte hoeveelheid voorspellings op ’n dag doen. Ons sal môre moet probeer kyk.” 
Ek weet sommer sy lieg. Ek weet nie hoe nie, maar ek weet. En toe sy ’n kort, skerp stil-jy-kyk in my rigting gooi, is ek oortuig.
Madie se mooi gesig vertrek of sy in trane wil uitbars. 
“Jy sal binnekort weet,” sê Karien. “Voor die maan weer opkom.”
Die laaste woorde fluister sy en ek weet nie of Madie dit gehoor het nie, maar ék het beslis. So ’n weird ding om te sê. Wat is nou fout met “voor môreaand”? Wat kan binne die volgende 24 uur gebeur wat so aardskuddend kan wees?
“Dit moet seker moeilik wees om jou werk te hê,” sê Madie uiteindelik. 
Ek wil eintlik lag, al is haar gesig so ernstig. Dit komende van die vrou wat die finansiële bestuurder van een van die rykste families in Suid-Afrika is.
Karien knik. “Dis nie altyd lekker nie.” 
Toe ons laataand uit die kroeg strompel, bly Gerda by Pablo agter. Ek is seker hy het gehelp drink aan haar wyn, want sy’s nie naastenby so getrek soos die res van ons nie. Ons is heeltemal te vrot om te bestuur en Pablo neem ons met sy viertrek huis toe. 
Soos ek van Gerda verstaan het, het hy haar saamgenooi na sy huis agter die kroeg. En sy is reg om die kaarte te speel wat vir haar uitgedeel is.

Ons opstaan is ’n treurmare. Ná ons onsself vir ’n lang tyd jammer gekry het, sleep ons ons bagasie én Gerda s’n buitentoe. 
Natuurlik is daar geen teken van haar of die Volksie nie – dié staan nog steeds voor die kroeg. Dan moet ons maar soontoe piekel. Deur die aanhoudende misreën wat die dorpie treiter, is dit nie ’n maklike uitstappie nie. Ek slaan ’n paar keer amper gesig eerste op die grondpad neer.
Gisteraand was ons drie te dronk om van die pakkie te onthou. En Gerda het net oë vir die beautiful barman gehad.
“Ek hoop sy’s darem al gebad en reg om die pad te vat,” sê Karien.
Haar woorde is skaars koud toe ons vir Gerda en Pablo deur die kroegvenster sien.
“Genadiglik nie meer in die bed nie,” mompel Madie terwyl sy nat slierte hare uit haar gesig vee. “Dit sou nou die kersie op die koek sit.”
Pablo glimlag breed toe hy die deur oopsluit. “Ek het vir julle ontbyt gemaak.” 
“Môre, maatjies,” groet Gerda. Sy lyk verbasend goed.
“Seker wat ’n lover aan ’n mens doen,” kla Madie toe die twee kombuis toe verdwyn. “Willem lyk ook seker vandag soos ’n nuwe mens, met die Bali-naweek amper op dreef.”
Niemand antwoord haar nie; niemand kyk eers vir haar nie.
Ek kry haar jammer. Enige man kan ’n bliksem wees. Dit maak nie saak of die vrou in sy lewe slim of ryk of mooi is nie. ’n Ou kêrel van Janine het eenkeer gesê: “Next to every beautiful woman there’s a man who is tired of fucking her.”
As ek so kyk na wat om my aangaan, wonder ek of enige vrou ooit genoeg sal wees om ’n man vir ewig getrou te hou. As die perfekte, mooi Madie nie genoeg is nie, sal niemand ooit vir Willem Dreyer getrou kan hou nie.
Ek’s so dankbaar toe ek die boks kopseerpoeiers op die tafel sien dat ek sommer dadelik twee gryp. Ek sluk dit af met lemoensap en dit laat my maag van voor af draai. Madie vat ook ’n poeiertjie, en Karien bekyk ons asof ons ’n heroïennaald deel.
Gerda en Pablo bring twee groot skinkborde met kos. Sy kom sit by ons toe hy weer deur die swaaideure kombuis toe verdwyn.
“Lekker aand gehad, mevrou?” vra Madie.
“Wat praat jy! Gisteraand het die gode opgemaak vir al die kak seks wat ek al ooit in my lewe gehad het. Hy’t my nommer gevat, maar al hoor ek nooit weer ’n woord van hom nie, was hierdie road trip die moeite werd,” sê Gerda terwyl sy haar bord volskep. “Ek is sommer so half in pyn so lekker was dit.”
Ek het so lanklaas seks gehad, ek het al vergeet of dit my beïndruk. Darem nie so lanklaas soos arme Gerda nie.
Pablo kom teruggestap met ’n boks in sy hande en skuif langs Gerda in. Hy hou dit soos ’n soenoffer na haar uit. Die boks is groter as enige van die ander wat ons al gekry het. 
Gerda vat dit en maak dit stadig, dramaties oop. Uit die boks trek sy vier swart rokke. Pragtige rokke met fyn kant en stikwerk en borduurwerk. 
Gerda hou die rokke een vir een in die lug sodat almal daarna kan kyk. Ons oe en aa, maar Madie is doodstil en haar wange gloei soos rooi ligte.
Die rokke word gebêre en Gerda haal die koevert met die geld vir die dag en ’n nota uit. Sy gee die nota vir Karien en draai terug na haar bord kos. 
“Lees jy, ek’s rasend.”
Karien vou die nota oop en begin lees.
“Julle het al ver gekom. Ek is trots op julle en ek glo en vertrou niemand het al ’n bleskol van hare wat uitgetrek is nie. Ek hoop julle het die aand op Miskloof geniet. Pablo is ’n ou vriend van my en hy het belowe om vir julle ’n heilsame ontbyt te gee voor julle weer die pad vat.
“In vandag se boks het ek vir elkeen van julle ’n rok gesit wat ek spesiaal laat maak het. Dit was nie ’n maklike projek nie. Ek het nie perfekte mates vir die rokmaker gehad nie, maar sy het ongelooflike talent. Ek probeer haar al jare lank oortuig om haar pa in sy moer te stuur sodat sy permanent klere kan maak. Dankie, Madie! Ek is seker julle dames sal die rokke nog baie kan gebruik.”
Karien hou op lees omdat ek en Gerda te veel lawaai maak.
“Jy?”
“Wow, Madie!”
“Janine is reg,” sê ek met ’n mond vol roereier en beduie na die nota in Karien se hand. “Jy moet dit voltyds doen.”
“Julle praat twak! Stil, ek wil hoor wat ons vandag moet doen,” gooi Madie wal, maar sy lyk so gelukkig. Vir die eerste keer in die laaste vier dae lyk sy regtig gelukkig.
Karien lees verder.
“Ek is seker julle voel almal ’n bietjie mismoedig vandag, so die taak is nie fisiek vermoeiend nie, maar julle sal moontlik lank en aandagtig daaroor moet dink. Ek wil hê julle moet deurry na Miekiesraai toe – Pablo sal vir julle die rigting beduie. Die dorpie is taamlik naby aan Miskloof, omtrent tagtig kilometer ná julle weer die teerpad getref het.”
Gerda kreun kliphard. “Daai grondpad sal my dood wees!”
Karien sug. Gerda slaan haar hand oor haar mond en Karien lees verder.
“Op Miekiesraai moet julle heel eerste verblyf kry. Daarna moet julle die rokke aantrek en na Groenboslaan nommer 107 gaan. As julle daar aankom, moet julle vir Ragel Hendrika Malherbe vra. By haar sal julle die volgende leidraad kry, al gee sy vir julle niks. Ás sy vir julle iets gee, is dit sommer net ietsie ekstra van my af vir julle.
“Daar is genoeg geld in die koevert om julle tot by die volgende pakkie te kry. Dié sal te vinde wees by die plek waarna Ragel Malherbe julle sal verwys. Voorspoed, vriendinne, julle is al meer as halfpad! Janine.”
“Jis, sy’s ’n pyn in die gat,” sug ek.
“Dis te kripties vir my brein vandag. Ons sal ’n bietjie later weer moet lees. Hou dit byderhand,” sê Gerda en skep nog kos in.
Ná ontbyt moet ons amper ’n halfuur in die Volksie wag vir Gerda en Pablo om klaar te groet. Toe sy uiteindelik inklim, is niemand vreeslik spraaksaam nie. Ook nie terwyl sy die kar kreunend en steunend oor die grondpad stuur nie.
Maar toe ons die teer tref, wil almal dadelik alles weet van die fantastiese Pablo. “Die Miskloof-man”, soos Madie hom gedoop het.
Gerda is net op dreef met ’n grafiese voorstelling van wat agter toe deure gebeur het toe haar selfoon lui. Sy trek die kar dadelik van die pad af. Al SMS haar kinders tydig en ontydig, het haar foon nog nie een maal gelui vandat ons uit die Kaap weg is nie. 
“Hallo?” vra sy toe sy die foon oopskuif.
“Gerda! Hoekom is julle fone af?” bulder Janine se prokureur só hard dat ek hom van die passasiersitplek af kan hoor.
 “Met wie dink jy praat jy? Dis jý wat ons na die gatkant van die wêreld gestuur het. Die donnerse fone het nie ontvangs op Miskloof nie. Lui die naam dalk ’n klokkie?” 
Gerda lyk behoorlik beduiweld. Ek wil beslis nie aan haar verkeerde kant kom nie. As ’n mens so na dié klein vroutjie kyk, is dit maklik om te vergeet wie sy is en waartoe sy in staat is. 
“Jammer, Gerda,” sê die prokureur met sy normale stemtoon, wat ons almal nou kan hoor omdat sy die foon op speaker gesit het. “Die ding is, ek sit nou hier met Pierre Vorster-Swart. Hy weier om my kantoor te verlaat. Hy plak al van agtuur vanoggend hier en hy weier volstrek om te gaan voordat hy weet wat van Sonja geword het. Ek is nou al gedreig met alles van die polisie tot sy ma, ene Dalena Vorster-Swart. Dit was beslis nie deel van my ooreenkoms met Janine Hunt om met julle liefdeslewens opgeskeep te wees nie!” 
“Ek hét nie ’n liefdeslewe nie,” sê ek hard genoeg dat die prokureur en enige ander luisteraars kan hoor. “En ás ek een gehad het, sou dit nie met daai buffel wees nie.” Ek het Pierre nog glad nie vergewe oor hy so ongeskik was oor die verdomde klitser nie. 
“Dankie, Sonja. In daardie geval moet jy dalk die Vorster-Swarte inlig jy stel nie belang nie. In een oggend het twee onderwysers, ’n advokaat en ’n afgetrede verpleegster my al gebel om te probeer uitvind waar jy is. Ken jy al dié mense?” 
“Ek het al hier en daar een by die restaurant ontmoet,” sê ek en probeer so argeloos as moontlik klink. Ek kan nie glo al Pierre se mense soek na my nie. Ek voel so . . . gevlei?
Gerda draai skuins in haar sitplek en rol haar oë vir my. “Praat met die donnerse man en kry klaar. Ons moet ry.”
Die laaste ding waarvoor ek lus is, is ’n uitkakparade. My kop is seer en my mond is droog, maar ek steek my hand uit en vat die foon. Ek haal dit van speaker af.
“Nou toe. Wat het jy vir jouself te sê?” vra ek met ’n stem wat hopelik hardgebak en saaklik klink.
“Sonja! Ek was doodbekommerd,” begin Pierre.
“Wie is by die restaurant as jy by die prokureur se kantoor uitkamp?” 
“Die restaurant kan afbrand vir al wat ek omgee. Ek was bekommerd! Ek’s jammer oor nou die oggend, ek voel soos ’n hond.”
Hy klink so ongelukkig, ek wens ek kon iemand aansê om vir hom ’n flan te maak. Dit beur hom altyd op, elke keer.
“Ja, ja. Jy’s vergewe,” mompel ek. “Maar as jy weer so met my praat, gaan ek ’n baie klein welder kry om jou te kom donner.”
“Nooit weer nie, ek belowe. Vorder julle goed? Gaan jy nog steeds Dinsdag terug wees?”
“Dit lyk so. Alles verloop sover goed . . . Dit is toe die Karien van Zyl wat jy gedink het dit is, en ek het haar gevra wat jy wou hê ek moet vra,” sê ek voor ek my kan keer.
“En?” vra Pierre.
Ek kan sy glimlag oor die selfoonnetwerk hoor. Hy is so windgat. Hy dink natuurlik ek sal sonder twyfel met hom uitgaan. Vir ’n oomblik oorweeg ek ’n leuen. Nee, te veel getuies.
“Haar antwoord is ja. Maar laat ek nou dadelik vir jou sê daar’s baie dinge waaroor ons sal moet onderhandel voor so iets kan gebeur. So moet maar nie te opgewonde raak nie.”
“Oukei, ek sal nie te opgewonde raak nie. Maar die oomblik wanneer jy terug is, begin die onderhandelinge. So berei jouself goed voor, juffrou Viljoen,” lag hy en die foon gaan dood.
Ek gee dit terug vir Gerda.
“Al hierdie romantiese kak op my nugter maag,” snork dié toe sy weer die Volksie aanskakel.
“Dit van die vrou wat gisteraand ’n los gelukkie gekry het op Miskloof!” lag Madie van die agtersitplek af.
“En jou maag is beslis nie nugter ná die hoeveelheid kos wat jy vanoggend ingepak het nie,” las Karien by.
Gerda gluur net na hulle en verander die onderwerp. Sy begin vir Madie uitvra oor haar werk.
“Ek werk vir my pa en Jakob Roos. Janine se pa, Kevin Hunt, het ook saam met hulle gewerk voor sy dood. Janine het ná die eerste paar hartaanvalle haar aandele verkoop. Ek dink sy het in elk geval net gewag tot sy oud genoeg was om dit te doen. Ek is die Roos-Burger Hotelgroep se finansiële bestuurder. Ek sit heeldag en doen niks. Ek kyk eintlik net na die dokumentasie wat op my lessenaar beland en ek maak vir die duisendste keer seker daar is nie fout nie. Dan teken ek dit en roep iemand om dit te kom wegvat. Almal om my weet ek doen niks. Niemand sal dit natuurlik ooit durf sê nie, maar hulle dink ek het die werk gekry omdat ek my pa se dogter is.” Madie haal diep asem. “Hulle kan nie meer verkeerd wees nie. My pa is ’n enorme . . . hy is ’n baie moeilike mens. As ek nie die beste keuse was nie, sou hy my nie aangestel het nie. Ek’s eintlik nogal slim.”
“En wat van die rokke?” vra Gerda.
“Ek wou nog altyd ’n boetiek hê. Rokke maak. Vandat ek klein was en klere gemaak het vir poppe waarmee ek nie gespeel het nie, wou ek ’n boetiek hê. Aandrokke, trourokke, alles. Ek voel net so rustig terwyl ek aan ’n rok werk. Ek wil só graag alles opskop en my eie besigheid begin. Ek weet ek kan, maar . . . ek kon nog nooit vir my pa nee sê nie. Niemand kan nie. Ek kon dit nie doen toe hy besluit het wat ek moet gaan swot nie en ook nie toe hy en Jakob Roos vir my die pos aangebied het nie. Ek is maar ’n lafaard. Dis sleg as mens net nie die moed bymekaar kan skraap nie. Ek blameer vir Janine.”
“Hoe?” koor al drie van ons.
“Ek het te veel staatgemaak op haar. Sy was altyd daar om my gevegte vir my te veg. Ons was klein toe ek haar ontmoet het, sy het ’n kind in die gesig geslaan omdat hy sout in my gravy gegooi het. Dit maak nie logies sin om te baklei as jy ’n champion het wat sal seker maak jy kom heel anderkant uit nie. Maar wat word van die swakkeres wanneer die sterkes siek word en doodgaan? Ek mis haar. Ek verwag darem nie meer my foon gaan lui en sy gaan aan die ander kant begin praat nie, verduidelik hoe sy haar eie dood ongedaan gemaak het om my lewe te kom vergemaklik.”
Janine was my champion. Ek’s seker sy was Gerda en Karien s’n ook. Net op ander maniere.
“Ek dink jy moet die rokke maak,” sê Karien. “Ek sal graag meer van jou rokke wil hê.”
“Ek ook,” sê ek.
Nie asof ek rokke kan bekostig nie, maar dalk as ek niere begin skenk of iets?
“Ja wat, stuur jou pa in sy moer. Hy klink na ’n drol,” las Gerda by.
“Hy is,” mompel Karien.
Die gesprek draai na mans – die goeie soort. Die Volksie gons oor Pablo en Pierre. 
Maar Madie noem nie een maal Willem se naam nie, en vir die eerste keer besef ek regtig dat Karien se lover dood is. Karien se lewe het gedraai om my vriendin en nou is Janine weg. G’n wonder Karien dink aan doodgaan nie. Sy skryf darem minder in daai boekie van haar, maar met tye hoor ek nog steeds die gekrap van haar pen oor daai pienk velle papier. Ek wonder wat skryf sy daarin.
Die Volksie gee ’n hik en ’n sluk en begin gor-gor. Dan gor-gor dit weer, voor dit vrek.
“O hemel, wat nou?” vra Madie.
Gerda kry daai bose-feetjie-kyk van haar, asof sy nie weet wie om eerste te bliksem nie.
“Die petrol, die fokken petrol!”
Genugtig, hoe kon ons vergeet het? Al vier van ons. 
Ek kom agter ons kyk vir ’n verandering nie dadelik na Karien asof ons haar wil slaan met die spaarwiel nie. Iewers het dit uiteindelik deurgedring dat sy nie kan “sien” wanneer sy betrokke is nie.
My koekie jeuk sommer van die stres en ek probeer onopsigtelik krap.
“Wat nou?” vra Madie vir my.
Ek wonder of sy gesien het hoe ek my koekie krap. Maar aangesien ek amper doodseker is dat ek haar gister dieselfde sien doen het, voel ek nie te skaam daaroor nie.
“Haak jou kop vas? Ons sal moet petrol kry,” sê Gerda.
“Ek’s ’n lid van die AA,” glimlag Madie en begin in haar handsak rondgrawe.
Dankie tog vir mense wat versekering het. ’n Ander spesie daai. Persoonlik sorg ek net dat my kar nie genoeg petrol inhet om ver te kom as iemand dit sou steel nie. Dalk is hierdie karma?
Madie begin wild en wakker goed uit haar handsak gooi. Duisende notatjies en pilhouers en penne, potlode, mace, ’n skroewedraaier, tampons . . .
“Dis in my kar, ek dink dis alles in my kar. My kaart en my nommers, alles,” sê sy ná ’n rukkie.
“Dis in elk geval nie asof ons behoorlike ontvangs het en of hulle die plek binne ’n redelike tyd sal kry nie. Ons sal moet loop,” sê Gerda terwyl sy deur die Volksie se agterruit kyk. “Miskloof is nou baie ver, maar ek dink Miekiesraai is minder as tien kilometer daai kant toe. Iemand sal ons ’n lift gee, ek’s seker daarvan.”
“Ons kan nie almal gaan nie. Madie en Sonja moet loop – alleen,” sê Karien.
As iemand soos Karien iets met soveel finality sê, vra jy nie vrae nie. Jy kreun maar net jou kreun en kry jou gat in rat om in die pad af te stap. Selfs Madie het net een of twee vuil kyke uitgedeel voor sy haar dik baadjie aangetrek en uitgeklim het.
“Dink jy nie dis nou ’n . . . ’n cheek nie?” vra sy toe ons omtrent ’n kilometer weg van die Volksie af is.
Ek trek my skouers op. “Dis seker nie die ergste wat kon gebeur nie.”
Sy mompel net iets oor vandag wat nou seker die dag sal wees waarop daar nie ’n enkele kar op hierdie godverlate pad sal ry nie.
Ek kom gou agter sy loop nie met haar gewone Madie-flair nie, en dit voel asof sy met tye aspris stadiger loop sodat sy agter my kan wees. Toe ek ’n slag omkyk, vang ek haar wéér krap aan haar koekie.
“Jammer!” skree sy amper.
Sy lyk so skaam daaroor, asof sy wil begin huil.
“Moenie worry nie. Ek’t ’n helse crotch itch gehad in die kar netnou.”
Madie stop in haar spore. Sy kyk na my, dan na my broek.
“Trek uit jou broek!”
Is sy nou befok in haar kop? 
“Nee, ek sal nie!”
Praat van ’n flippen cheek! Leen vir my haar broek, net om dit te wil afvat in die middel van nêrens.
“Trek dit uit!” 
Nou skree sy behoorlik. En dit lyk of sy wragtig self die broek wil losmaak en dit aftrek van my lyf af.
“Los my uit! Wat as iemand aangery kom? Wat gaan aan met jou?” 
Haar gesig vertrek en sy begin huil. Sy gaan sit op ’n klip langs die pad, haar kop in haar hande.
Moer tog, ek kan nie cope met mense wat huil nie.
“Oukei, oukei, ek sal die broek uittrek,” sê ek en begin die boonste knoop losmaak. Gelukkig is my baadjie lekker lank.
Sy hou haar hand in die lug om my te stop. “Dis klaar te laat. Ek’s jammer.”
“Wat?”
Jis, as ek geweet het die vrou gaan haar so opwerk, het ek aangebied om alleen te stap.
“Belowe jy gaan nie kwaad wees nie?” vra sy.
Dis so ’n eenvoudige ding om te vra. Herinner my aan my kinderdae. Hoe belowe ’n mens so iets? 
“Wat, Madie?” 
“Ek vermoed ek het ’n sosiale siekte. Nee, ek’s amper 98 persent seker.” Sy fluister die woorde “sosiale siekte”.
Ek wil nie soos ’n paloeka klink nie, so ek vra nie wat de fok ’n sosiale siekte is nie. Seker soos atleetvoet van storte deel by die gim of . . .
O fok.
“Soos sif? Of die hoofletters?” vra ek.
Die arme fokken Madie. Kry haar kak geen einde nie?
“Nee, nee, dis beslis nie een van daai nie. Daarvoor is ek te versigtig. Ek het my ’n ruk terug laat toets en begin kondome gebruik. Vir Willem vertel daar’s te veel stres by die werk vir ’n baba op hierdie stadium. Dis ’n liegstorie, maar dit hou my darem veilig.”
“Nou wat dan?” vra ek.
My koekie jeuk sommer weer van die stres. Madie kyk na my wat krap en begin dan self ook krap.
“Die . . . die crabs!” 
’n Stem weergalm uit die berge. Die woorde herhaal ’n paar keer voor dit stil word en ek besef dis my eie stem.
My stem. My crabs. Madie se crabs wat myne geword het.
“Wel, dis nie asof kondome alles kan keer nie. En . . . en hoe moes ek weet my man sal met iemand slaap wat so iets het? ’n Mens verwag meer van die man met wie jy getrou het as om intiem te verkeer met iemand wat . . . wat die crabs het!”
Madie ruk, pluk en snik só hard dat dit moeilik is om die hel in te bly vir haar. Maar jis, as dit dan nou moet, sou ek regtig eerder self die crabs wou kry as om hulle te erf by Madie Dreyer.
“Is jy seker jy het nie een van daai ander goed nie? Seker-seker?”
“Wat gee jy om? Jy wil my seker doodslaan met ’n plank!”
Ek wou haar lanklaas doodslaan met ’n plank. Ek weet eintlik nie meer of ek regtig ooit wou nie.
“Nee, ek wil nie. Is jy seker?”
“Ek’s seker, ja. Is jy kwaad vir my?”
“Nee, maar ek dra fokken nooit, ooit weer een van jou broeke ná vandag nie. Nie eers in ’n oorlogsituasie nie.”
Dit laat haar weer huil.
“Hoekom los jy nie daai bliksem nie?”
Eers toe die vraag uit is, besef ek hoe dof dit eintlik is. Hoekom bly vrouens by mans wat hulle verneuk? Of mans wat hulle slaan, emosioneel vermink of sielkundig opfok? Omdat hulle lief is vir hulle. Omdat hulle eenmaal voorgekom het soos goeie mans en ons hulle toegelaat het om tussen ons ribbes blyplek te maak. En dan is dit moeilik. Dit voel asof jy ’n deel van jouself moet losskeur as jy van die man ontslae sou raak.
Madie reageer nie op my vraag nie, maar sy staan gelukkig op en snuit haar neus. Ons sal verder moet loop, Gerda kry seker al die piep.
“Ons moet op Miekiesraai kyk of ons ’n dokter kan opspoor. Die hemel help my as ek na my huisdokter in die Kaap moet gaan met die crabs. Ek kou eerder my polse af. As my pa moet hoor ek het so iets gekry . . . jy kan jou nie die vurige vlammehel indink wat sal losbreek nie.”
“Jou dokter kan nie vir jou pa so iets sê nie. Dis teen die wet.”
“Jy het duidelik geen idee wie my pa is nie. Kyk, daar’s ’n suurlemoenboom!”
Van crabs, tot haar kak pa, tot ’n suurlemoenboom wat langs die pad staan. Madie Dreyer is duidelik nie in ’n goeie plek nie.
Sy draai van die pad af en klim oor die heining om by die suurlemoenboom uit te kom.
“Wat doen jy? Wat as daar van daai gewere is wat afgaan as mens oor die toutjie loop of iets? Is jy mal?” fluister ek terwyl ek rondkyk vir ooggetuies.
“Nee, man, ek dink daai gewere is lankal onwettig verklaar.”
“Dagga rook is ook onwettig, Madie, maar mense doen dit nog steeds.”
“Die suurlemoene gaan net afval en onder die boom lê en vrot. Kyk hoe baie lê daar al klaar. Weet jy wat sê Nataniël van suurlemoene? Hy sê nie eers in die geval van oorlog, armoede of seksuele afwyking mag ’n huishouding ooit sonder suurlemoene wees nie. Hy sê ook mens moet vars kos eet, want inTibet begin speel besete vegetariërs glo op klokke as mense blikkieskos eet. Ek dink Nataniël is wonderlik, ek het al sy boeke. Elke laaste een. Jy’s ’n sjef, Sonja, stem jy dan nie saam nie?” vra sy terwyl sy soos ’n besete vegetariër suurlemoene pluk.
“Ek stem saam, ja, on all counts. Nataniël is great, sonder suurlemoene kan mens maar jou kastrolle vir die welsyn gee en blikkieskos is vieslik, maar dit gaan reën en die ander twee gaan ons doodmaak. Ons mors heeltyd tyd.”
“Sonjatjie, as onse crabs en hierdie pragtige suurlemoene vir jou tydmors is, is daar geen salf aan jou te smeer nie, vriendin.”
Onse crabs, nogal. Jóú fokken crabs, wil ek sê, maar ek is bang dit dryf haar weer tot trane. 
Onse crabs . . . ek krap sommer weer.
Dan gebeur dit. Asof ’n wolk aan sy naat bars, en dit begin stortreën. Binne sekondes is ons albei watersopnat. Selfs my panty is nat. Ek wonder of die crabs koud kry.
Ek oorweeg dit om self te begin huil toe die Volksie aangedreun kom en langs ons stop.
“Wat de donner drentel julle nog hier rond? En wat gaan julle maak met al daai suurlemoene? Waar moet ons plek kry daarvoor?” raas Gerda deur die venster. “Toe, klim in voor julle longontsteking kry!”
Ons is behoorlik in die moeilikheid.
“Hoe het julle petrol gekry?” vra Madie toe ons in die kar is, die suurlemoene toegevou in haar nat baadjie op haar skoot.
“Iemand van Miskloof het verbygery en genadiglik ’n vyfliter petrol in sy kar gehad. Wat’s julle storie?” vra Gerda met die wegtrek.
Madie kyk na my. “Gaan jy hulle vertel of moet ek?” 
Praat sy nou van die crabs? wonder ek. Asof dit mý crabs is. Hoekom moet ek hulle vertel? Hoekom moet ons hulle enigsins vertel? Kan ons nie net stil-stil by ’n dokter uitkom vir salf en ’n kam nie?
“Ek het die crabs, want my man slaap duidelik met iemand anders,” sê Madie.
Voor die maan weer opkom, het Karien gisteraand gesê. Sy’s goed.
“Ek’t hulle vir Sonja ook gegee. Dalk vir julle ook? Jeuk julle daar onder?”
Gerda slaan remme aan dat die Volksie oor die pad skuif. 
“As jy vir my die crabs gegee het . . . Ek sal . . . ek vermoor jou en sny jou in klein stukkies op en gooi hulle een vir een by die venster uit op pad terug Kaap toe. Wat as ek vir Pablo jou crabs gegee het?”
Selfs Karien lyk ongemaklik.
“Ek dink nie julle moet bekommerd wees nie,” probeer ek olie op die waters gooi. “Ek het dit omdat ek Madie se broek geleen het. Dis onwaarskynlik dat julle dit gekry het. Ek dink julle is veilig.” 
“Ons flippen beter wees!” sis Gerda. “Sodra ons op Miekiesraai kom, gaan julle van daai salf en kamme en goed koop. Genoeg vir al vier van ons. En julle moenie dink ons gaan saam met julle by die apteek in nie. Ek skaam my morsdood om op my ouderdom crabs te kry. My arme kinders. ’n Ma wat die crabs het!”
Nou kry ek vir Madie behoorlik jammer. Dis ook nie asof sy gevra het om ’n sosiale siekte te kry nie.
Net toe ons die Miekiesraai-afdraai sien, lui my foon. Dis die inrigting. My ma.
“Stop, stop die kar! Ek wil uit!”
My hart klop onbedaarlik en die foon glip en gly deur my natgeswete vingers. Hulle bel my nooit vir niks nie. Nie eers as ek laat betaal nie.
“Wat’s fout?” vra ek terwyl ek wegdraf van die kar af.
“Juffrou Viljoen?” vra ’n onbekende stem.
“Ja, wat’s fout?” herhaal ek.
“Niks nie, juffrou. U ma is piekfyn, sy kyk tans ’n fliek in die TV-kamer,” antwoord die man rustig.
Ek voel hoe my rug vorentoe knak en my longe die oortollige lug uitlaat.
“Ek’s so bly. Wat kyk sy?” vra ek sonder om te dink.
Die man is seker oortuig ek’s ’n kramp in die gat . . . Maar ek gee ál minder om wat mense dink. Dis ’n aardige gevoel om nie ’n hel om te gee nie, ek is nie gewoond daaraan nie.
“Uhm, ek . . . Net ’n oomblik, juffrou Viljoen, ek sal uitvind.” 
Wat gaan aan met die juffrou Viljoen-storie? Ek dink nie hulle het my al ooit gejuffrou nie. Ek’s sommer net Sonja.
“Sy en twee vriendinne kyk Grumpy Old Men. Die ding is, juffrou Viljoen . . . Ek wil u graag hartlik bedank vir die ongelooflike som geld wat u aan ons geskenk het. Dit dek die totale koste van die drie nuwe sale wat ons wil bou en daar sal nog kleingeld oor wees. Met u toestemming sal ons graag een van die sale na u wil noem.” 
Ek is seker ek het nie reg gehoor nie. “Hoe nou?”
“Ek besef dit kan nie naastenby ons dank behoorlik uitdruk nie, en ons beheerraad voel die minste wat ons kan doen, is om van nou af u ma gratis te versorg. Tot dit nie meer nodig is nie.”
Tot sy doodgaan. Dis nie asof sy gesond gaan word nie. Dit kan maande wees, jare, ure . . .
Ek wens ek kon vra: Waarvan de fok praat jy? Maar ek kies my woorde versigtig. Die volgende paar sinne uit my mond bepaal dalk my finansiële omstandighede vir ’n baie lang tyd.
“Wanneer het julle die donasie ontvang?” vra ek en probeer soos Madie klink.
“U prokureur, meneer Wessels, het dit Woensdagoggend in ons rekening inbetaal.” 
Meneer Wessels. Janine se prokureurtjie. Janine.
Ek onthou sy woorde Dinsdagoggend toe ons in sy kantoor was: “Janine het seker gemaak dat sy nie ’n sent op haar naam oorhet met haar dood nie.” 
’n Groot deel van daardie sente het my skuld afbetaal. Sy het my pond vleis teruggekoop. My gat gered. My hero, selfs vanuit die doderyk. Ek sukkel om nie aan’t huil te gaan nie.
“Ek is bly die skenking sal julle help,” antwoord ek ná wat seker ’n te lang stilte was. “En baie dankie vir die gawe aanbod wat my ma se verblyf betref. Ek waardeer dit.”
Natuurlik waardeer ek dit. Dit spaar my duisende rande wat ek nie het nie. Vir ’n slag kan ek iets moois koop vir my huis. ’n Mat vir die badkamer, dan kan ek ophou gly as ek uit die stort klim. Ek kan spaar. My stokou jeans met nuwes vervang.
’n Duisend gedagtes en die ongelooflikste hartseer trek deur my. Janine Hunt – vlees van my vlees. Hoe gaan ek ooit die gaping vul wat jy gelos het?
“Dis die minste wat ons kan doen, juffrou Viljoen. U is ’n goeie mens.”
Ek is nie ’n goeie mens nie, ek kén goeie mense. Janine in my hart en ’n Volksie vol vrouens wat in vier dae vir my iets geword het wat ek nooit gedink het ek sal hê nie. Ek dink dis hoe dit is om ’n vriendekring te hê – ’n hele spul mense van wie jy hou.
“En noem my sommer net Sonja, asseblief.”
Toe ek die selfoon dooddruk en terugstap na die Volksie, kan ek sien geen verduideliking is nodig nie. Karien het klaar die nuus met die ander gedeel. Maar ek gee nie om nie. Dit pla my nie dat hulle weet ek kon nie meer my ma se versorging bekostig nie. Hoe meer hulle nou weet, hoe minder hoef ek later te verduidelik. 
Ek het in elk geval respek gekry vir elkeen van hulle se leed. As enigiemand myne sal verstaan, is dit daardie drie siele in die Volksie.
Groenboslaan 107 is ’n begraafplaas.
Maak nie saak hoe jy daarna kyk of hoeveel keer vier mense in Groenboslaan op en af ry en huise tel nie. Groenboslaan 107 is beslís ’n begraafplaas.
Ons klim uit.
“Ons lyk so mooi,” sê ek terwyl ek my hande oor die swart rok vryf.
“Ons lyk soos ’n spul weirdo’s,” sê Madie terwyl sy agterdogtig rondkyk.
“Wat as mense dink ons is sataniste?” Karien giggel verbouereerd.
“Assefokkenblieftog, kalmeer! Ons lyk soos weduwees of drama queens of iets, maar beslis nie soos sataniste of grave robbers nie. Daarvoor is ons heeltemal te fabulous.” 
Gerda is duidelik nog op ’n Pablo-plak. Behalwe wanneer sy van die crabs onthou. Sy waai haar vinger vir my en Madie.
“As ek julle was, sou ek my eerder bekommer oor wat die mense in daai apteek van julle gedink het. Seker gedink julle vrees die crabs gaan julle doodmaak.”
Daar is geen einde aan Gerda nie. Nie eers nadat sy haarself deeglik in ’n Engen-badkamer ondersoek het en niks gevind het nie. Karien het ook gelukkig gelyk toe sy by die badkamer uitstap, maar al twee wou nog steeds van die room en kammetjies hê – veiligheidshalwe.
Dis nie ’n reusebegraafplaas nie, maar as daar gesoek moet word vir ’n vrou is dit ook nie klein nie. ’n Dooie vrou se graf seker, het Gerda al in die kar bespiegel.
“Sal ons uitsprei of bymekaar bly?” vra Madie.
“Norrefok gaan ek solo deur ’n begraafplaas stap in ’n swart aandrok. Ons bly bymekaar!” sê Karien.
So stap en stap ons vir amper ’n uur voordat ons voor Ragel Hendrika Malherbe se graf tot stilstand kom. Gebore in 1902, afgesterwe in 1982, tagtig jaar oud. Ma van Estel en Marthinus, vrou van Louis en inwoner van Vredesdal.
Ná ’n ruk se staan en staar na die graf vra Madie: “Wag ons nou vir haar om uit die graf met ons te praat? Waar is Vredesdal? Ek’s seker ons moet daarheen gaan. Dis al wat hierdie grafsteen ons gee.”
“Dit kan nie net dit wees nie.” Gerda steek ’n sigaret op en gee vir my ook een. “Wat doen ons wanneer ons op Vredesdal aankom? Ons kan nie vir random dorpsmense vra of hulle ’n boodskap het van ’n dooie vrou af nie. Is Vredesdal ’n dorp? Ek’t nog nooit van die plek gehoor nie.” 
“Ek ook nie, maar dan ook weer: Ek het nog nooit voor gister van Miskloof gehoor nie en dit bestaan,” sê Madie.
Ons kyk weer almal na die graf en staar harder. Asof ons inligting uit die graniet wil forseer met ons konsentrasie. Die gebreekte blompot op die graf lyk of dit al ’n ewigheid leegstaan. Van 1982 af. Dis vir my vreeslik hartseer.
Is dit beter om te vergeet van die dooies, of moes Estel, Marthinus of Louis darem ’n plan gemaak het om somtyds ’n blommetjie op die graf te kom sit? Ek vergeet nie die dooies nie. Dis seker maar eenmaal Afrika wat in my siel sit. Ek dra die dooies en die afwesiges met my saam. Hulle lag, hulle reuk, hulle woorde en hoe hulle my laat voel het – die beste van tye.
Ons probeer so hard om te sien wat ons miskyk dat ons nie die voetstappe hoor voor die man amper reg langs ons is nie.
“Het die nooiens vir antie Ragel geken?” vra ’n ou man in ’n oorpak.
Ek skrik my amper oor ’n mik. Hy dra ’n hark in sy een hand en ’n swartsak in die ander. Seker die munisipale werker wat die plek skoonhou, kalmeer ek myself, nie ’n grim reaper wat ook aan ’n Afrika-kompleks ly nie.
Gerda gee hom ’n skitterende glimlag. “Ons het haar nie regtig goed geken nie. Kan meneer ons dalk meer vertel van haar?”
“Al haar lewe is sy hier van Miekiesraai. Plaasboer se vrou, goeie mens. Sy’t ’n skool gehad op die plaas. Dit was ’n spogplaas, is nog steeds . . . Vredesdal. Dit behoort nie meer aan die Malherbes nie. Die kinders het nie kans gesien vir die boerdery nie en stad toe getrek. Die plaas behoort nou aan ’n Ben Kroon. My neef is sy voorman. Hy’s ook ’n goeie een, Ben, maar hy moet ’n slag vrouvat . . . Regte haan onder die henne. Nou maar dan sê ek maar dag vir die nooiens.”
Ons kyk hom agterna soos hy wegstap. Vredesdal is ’n plaas, kliek ek, en ons moet weet hoe om daar uit te kom.
“Ons moet soontoe gaan,” sê ek en sit die ou man agterna. 
Toe ek terugkom met die aanwysings, is die ander drie diep in gesprek.
“Wat as ons nie reg is nie? Dink jy nie ons moet die prokureur bel vir sekerheid nie?” vra Madie.
Ek skud my kop. “Nee, ons het al so ver gekom sonder sy hulp. Ons gaan bekyk eers die plaas. As ons nie kry wat ons soek nie, kan ons hom bel. Ons kan vroeg ry, Vredesdal is net omtrent dertig kilometer van hier af.” 
Gerda kyk verbaas na my, en ek is self verbaas. Ek sê en doen dinge soos Madie onder ander omstandighede sou. Ek is competent.
“Hoekom ry ons nie sommer nou nie?” vra Madie.
“Niks van die ander leidrade het so gewerk nie. Een leidraad per dag. Dis hoe dit nog heeltyd is. Ek dink ons moet eers môre ry,” verduidelik ek.
“Ek dink jy’s reg,” sê Karien.
Madie se frons raak dieper. “Wat as ons verkeerd is? ’n Hele dag sal gemors wees.” 
Ek onderdruk my irritasie. Duidelik sal dit ’n doodsonde wees om ’n hele dag te mors.
“As dit is, werk ons môre ekstra hard. Ek belowe. Ek sal Gerda help bestuur as dit moet, maar ek glo nie dit sal nodig wees nie. Vertrou my,” glimlag ek vir haar.
Ek hoop ek is reg, hoewel ek glad nie seker is nie. Ek vat maar ’n kans.
Op pad na die kothuis wat ons vir die nag gehuur het, stop ons by ’n winkeltjie waar ons vleispasteie koop vir aandete. 
Almal is rasend honger. Ons dra die bagasie in en versamel om die kombuistafel met koffie en die vleispasteie. Watse vleis weet die hemel alleen. Dit sal my nie verbaas as dit poedel is nie.
“Wanneer ons terug by die huis is, sal ek een aand vir ons ordentlike kos maak. Julle word almal uitgenooi na die VS – op my,” sê ek nadat ek die laaste hap “steak and kidney” ingewurg het.
“Dit sal heerlik wees,” antwoord Gerda.
Ons het amptelik ’n kuierdate, besef ek. Ná ons week van geforseerde saamwees. Wie sou dit kon dink?
Ek slaap op ’n bunk bed bo Karien. Ons was almal gedaan en het agtuur in die bed geklim, maar teen twintig oor tien is sy nog onrustig onder my. Ek weet nie hoe ek weet sy is wakker nie, maar ek weet. Sy weet seker ek weet.
Ek wonder nog oor haar, hoe sy voel, en of sy beter voel, toe ek haar fluistering hoor. “Slim Janine”, ek’s amper seker daarvan.
Slim Janine inderdaad, wil ek beaam. Maar ek is seker Karien het my in elk geval gehoor, al het die woorde nooit my lippe verlaat nie.
Daai dag by die werk toe ek die prokureur se oproep kry, het ek op pad na die foon toe begin bid. Laat sy tog net in die hospitaal wees, asseblief, asseblief. Die hospitaal is oukei, dis nie ideaal nie, maar dis oukei. Dis beslis beter as die ander opsie. Laat sy tog net in die hospitaal wees.
Toe ek die foon neersit, het ek neergesak tot op die vloer. Dis die naaste wat ek aan ’n wonderwerk sal kom, het ek besef, daardie blink vloer.
Vir wat soos ’n ewigheid gevoel het, het ek gestaar na daardie vloer. Nooit voorheen besef die teëls is wit nie. 
Perspektief. Op skool het ’n juffrou ons op ons lessenaars laat staan om ’n nuwe perspektief te kry op die wêreld om ons. Dom vrou. Dit maak nie saak hoe jy kyk na teëls nie, hulle verander nie van kleur of tekstuur nie. Alles bly dieselfde, of jy nou op ’n lessenaar staan of op die vloer sit. In sekere posisies sien jy net meer kak raak.

Vredesdal is inderdaad ’n spogplaas. Op die oomblik word die effek egter bederf deur ’n vark wat in die pad voor die Volksie lê. Of dalk is dit drie onbeskofte varke. Dit lyk elke keer vir my na dieselfde vark, maar die hel alleen weet hoe die ding so vinnig kan beweeg, want dis nou die derde maal dat Gerda die enjin moet afsit omdat die vark weier om te beweeg.
Sy draai haar ruit af en sis vir die vark om te skuif, maar dié bly lê.
Hierdie keer help dit nie om die toeter te blaas nie. Dit help ook nie om tot gevaarlik naby die vark te ry nie (vir die Volksie, nie die vark nie, die vark sal bly leef) en dit help nie om met die vark te praat nie. Die vark bly lê.
“Wel, klim uit en hits haar aan!” sê Madie vir Gerda.
“Varke is omnivore, netnou byt die ding my. Klim jý uit.”
Madie kyk oor die bonnet na die vark, kruis haar bene en skud haar kop.
As die dier nie van tyd tot tyd lui opgekyk het nie, sou ek wonder of dit dood is.
“Fokkof, fokkof, fokkof!” probeer Gerda weer terwyl sy haar ruit toedraai.
Die berge wat Vredesdal omsoom lê wit van die sneeu en dis verreweg die koudste dag sover. Met die venster weer toe ruik die hele kar na daai crab-room. Ons het vanoggend om die beurt die badkamer besoek met ons salwe en kamme en besluit om nooit, ooit weer daaroor te praat nie. En om nie vir ’n siel daarvan te vertel nie. 
Madie was laaste in en ek het haar “Dekselse Willem Dreyer!” agter die toe deur hoor skree. Dis so na as wat sy al aan swets gekom het. 
Ek dink daai breinchirurg se dae is getel. Ek hoop nie sy steek hom met ’n broodmes of iets en beland in die tronk nie.
Ons staar in stilte na die vark wat in die plaaspad lê.
“Wat fokken nou?” vra Gerda uiteindelik en klap op die stuurwiel.
“Ons sal moet stap. Daar’s nie ’n manier wat ons verby die vark gery gaan kry nie en dit lyk nie of sy van plan is om op te staan nie. Die huis is nie so ver nie.” Ek wys vinger na ’n huis aan die voet van die eerste heuwel van die berg.
Dis regtig baie ver.
“Dis kak ver!” sê Gerda.
“Arktiese temperature daar buite,” voeg Karien by.
“Seker maklik een-punt-twee-vyf kilometer,” mompel Madie, maar sy trek klaar haar handskoene aan.
Die vark is hier om te bly. Dis nie asof ons ’n keuse het nie. Ek hoop maar net nie een van ons verloor ’n vinger of ’n neus met die pilgrimage in hierdie ysige koue nie. As Vredesdal nie my Mekka is nie, gaan ek begin bedonnerd raak.
In die snyende wind stap ons met die smal plaaspad op, vark verby en reguit na die opstal. Karien het haar serp om haar nek en kop gedraai. Madie lyk mislik. Gerda marsjeer net voort soos ’n soldaat op pad oorlog toe en ek bewe dat dit lyk of ek uitmekaar gaan val.
Ek wens ek het sulke cool serpe gehad soos Karien.
“So hoe maak jy geld met wat jy doen? Is mense bereid om te betaal daarvoor?” vra ek om my gedagtes van die koue weg te kry. 
“Die mens se wil om te weet het my ryk gemaak. Daar’s ’n onbeheerbare ongeduld in die mensdom. Niemand wil wag tot môre om te sien wat gebeur nie. Veral nie as hulle vandag kan weet nie,” praat Karien deur die serp. “Niemand kan meer vrede hier op aarde vind sonder kennis nie. Dis die era van information overload en . . . Ek weet nie, dis asof dit te veel van ’n las geword het om net te wag en sien hoe dinge ontvou. Mense wil weet, beplan, voorkom.”
“So gebruik jy ’n kristalbal of ’n kopdoek of so iets, vir effek?” vra Gerda.
Persoonlik dink ek nie Karien het enigiets nodig vir effek nie. Net daai oge van haar is genoeg.
“Gelukkig was dit nog nooit nodig om ’n spektakel van myself te maak nie. Word of mouth, is wat die advertensiemense dit noem. Mense kom net van nêrens af by my aan. Van hulle wil dinge uitvind, sommige het hulp nodig met probleme, en soms is daar ’n gesig of twee wat net wil sien of dit waar is – of ek ’n heiden van epidermiese proporsies is.” 
Ons lag.
“My fooi is hoog. Dis ’n pyn om in mense se lewens te gaan rondkrap. Die meeste van die tyd sien ek dinge wat ek eerder nie wil sien nie. Maar ek help hulle eerder as om hulle nié te help nie.”
“Hoe so?” vra Madie.
“Ek wens soms ek kan hulle net wegjaag, maar dit sal veel erger wees. Van die oomblik dat mense besluit om my te kom sien tot hulle by my spreekkamer opdaag, spook hulle energie by my. Ek voel hulle kom voordat hulle self weet waarheen hulle op pad is. As ek hulle nié help nie, hang hulle negatiewe energie soos ’n stofwolk om my.”
Arme Karien. Nou is ek nie meer so seker of ek haar baie geld wil verdien nie.
Ek hou die ander dapper stappers onderlangs dop. As ons poedings was, die vier van ons, sou Madie beslis die perfekste perfekte crème brûlée wees. Dit lyk so mooi en dit proe so heerlik, maar wanneer jy dit eet, dink jy nie een maal aan die bloedsweet wat dit gekos het om dit so te kry nie. Die vreters vreet net en hulle wonder nooit oor wat agter die skerms aangegaan het nie.
Karien sou ’n flambé wees. Almal is altyd so beïndruk met die vlamme wat blou lek bokant dit wat eintlik oorbly. Die idee is alles: Jy steek iets aan die brand en dis kos – terwyl almal se ouma hulle tog gemaan het om nie met kos te mors nie. Om nie te praat van die absolute Afrikanerevangelie dat mens nie met vuur speel nie. Nie figuurlik nie, want jy sal die letsels dra, en nie letterlik nie, want jy sal pee in die bed. In Karien sien mense die vlam, ek weet dit sommer. Hulle besef nie wanneer die vlam uitdoof is die poeding wat oorbly eintlik doodnormaal nie. Al is dit ietwat geskroei.
Gerda is so baked Alaska as wat kan kom. Of soos die VS dit eerder noem: omelette à la Norvégienne. What you see is not what you get. Mense is gewoonlik verbaas daaroor, verwonderd. Nou maar hoe bly die roomys gevries as jy die meringue moet bak? Sit jy die roomys ná die tyd in? Nee, die meringue isoleer die roomys teen die hitte, antwoord jy, maar die vraagtekens bly. Mense kan ook nie glo die kleine, fyne Gerda is die koningin van ’n ysterempire nie. Dit lyk nie moontlik nie, maar tog, daar staan sy lewensgroot – of ten minste ’n meter en ’n half groot.
En ek . . . ek is ’n microwaved marshmallow tussen twee Marie biscuits. Dit klink so pateties, asof ek my selfbeeld moet was, skoon aantrek en ’n bord kos gee, maar dis hoe dit voel. 
Ek wil nie meer ’n marshmallow wees wat oor ’n Marie biscuit lek nie! Ek wil ’n sopapilla wees, of ’n tiramisu. As mense dink aan Sonja Viljoen, wil ek hê hulle moet dink pavlova of baklava, nie fokken Marie biscuit nie.
Uiteindelik bereik ons die huis se reusevoorstoep. Daar is nie ’n siel in sig nie.
Gerda tree vorentoe en druk die klokkie.
“As jy die kat aan die gat beet het met hierdie leidraad gaan ek jou donner, Sonja, ek sweer,” dreig sy. “Ek het in standerd vyf laas iemand gedonner, maar ek sal jou donner.” 
“Ek’s nie bang vir jou nie,” piep ek.
Ek ís bang vir Gerda. Enigiemand met ’n halwe brein sal bang wees vir Gerda. Daar’s mos die gesegde “What you lack in size you make up for with insanity” – dis nou Gerda vir jou.
Toe die swaar deur stadig oopswaai, staan daar ’n mooi middeljarige huishulp. Sy bekyk ons eers op en af voor sy glimlag en ons binnenooi.
“Ek het gehoop dit sal nog lank wees voor die vier stadsjapies hier op Vredesrus aankom,” sê sy. “Ek verneem die juffrou Hunt is afgesterwe?”
Ek is meer verlig as wat ek al ooit was. “Dankie vader! Ek was so bang ons is op die verkeerde plek!” gil ek amper.
My reisgenote kyk afkeurend na my. ’n Mens moet eintlik nie so verbaas lyk as jy volgehou het dat jy reg is nie.
Die huishulp knik. “My naam is Nina en julle is beslis op die regte plek. Meneer Kroon het my weke terug al gesê ons kry een van die dae gaste. Hy moet vir julle iets gee van juffrou Hunt af?”
“Ja!” sê ek, weer te gretig. Ek moet my nou regtig in toom hou.
Nina se goedige gesig kry ’n frons. “Ek het darem nie gedink die kind sal julle te voet na ons toe stuur nie. Gaan sit in die woonkamer, ek het vroegoggend al die kaggel aangesteek. Ek sal vir julle koffie en ’n sjerrie bring.” 
Sy beduie na ’n deur af in die gang en verdwyn so vinnig dat daar nie tyd is om haar te vertel van die vark in die pad nie.
Ons betree gehoorsaam die aangeduide vertrek, wat knus ingerig is met soliede houtmeubels en helderkleurige kelims.
“Ná Miskloof het ek gesweer ek sal nooit weer my lippe aan drank sit nie, maar ’n sjerrie sal nou goed afgaan,” sê Gerda en gaan sit plat op haar boude voor die kaggel. 
Sy trek haar skoene uit en hou haar voete in die rigting van die vlamme. Haar tone is sommer so blouwit van die koue. Ek volg haar voorbeeld.
Madie lyk eers geskok oor ons unladylike gedrag, maar dit vat nie lank vir haar om te besluit dis ’n goeie idee wat sy ook wil toepas nie. Teen die tyd dat Nina by die woonkamer inkom met ’n skinkbord vol koffie, sjerrie en koekies, is ons almal kaalvoet voor die kaggel uitgespan.
Sy lag lekker en sit die skinkbord neer. “Meneer Kroon sal middagetetyd terug wees. Julle kan maar skree as julle iets nodig het, maar nou gaan ek eers aan met my werk. Ek sal iets lekkers maak vir ete. Julle moet ordentlik warm word.” 
Ons vergryp ons aan die koekies en koffie en toe ons daarmee klaar is, skink Madie die eerste sjerrie.
“Ek kan vir ewig voor hierdie vuur bly sit,” sê Karien met ’n gaap. “Ek is gedaan, tot in my murg. Ek is nie gewoond aan soveel opwinding nie.”
“Self, hoor. Gewoonlik sit ek heeldag op kantoor en saans is ek so gatvol . . . Die meeste van die tyd is ek teen negeuur in die bed,” antwoord Madie.
Karien se gaap is aansteeklik en ek gaap dat my oë traan. “Julle het dit lekker. Ek werk my vingers deur by daai restaurant. Maar ek moet saamstem, hierdie week se dinge begin my onderkry. Ek sal vir dae kan slaap.” 
Ons kyk almal na Gerda. Dis haar beurt. Sy skink nog sjerrie in haar glas en kruis haar bene.
“Ek voel uitgerus,” glimlag sy.
Karien kyk lank na haar voor sy knik. “Janine het altyd gesê jy het meer energie as enigiemand wat sy ken.” 
“Daar’s altyd iets wat jou aan haar laat dink, nè?” 
Dis iets wat ek nie sou vra as my brein vinniger as my mond gewerk het nie, maar ongelukkig is ek nie so aanmekaargesit nie. Die woorde kom gewoonlik eerste. Eers daarna besef ek hoe stupid ek is.
“Dit pas my. Ek wil haar nie vergeet nie,” glimlag Karien.
“Janine sou nie wou hê jy moet so sielsongelukkig wees nie. Jy moet jou kop regkry,” sê Gerda. 
Ek en Madie kyk verbaas na haar. Sy praat sag en dis baie sweet, want sy praat nooit eintlik sag nie.
Wat sal gebeur as Karien van Zyl haar nou bloedig vererg? Sal die donker dieptes van die hel oopskeur en ons almal insluk? Sal die son ophou skyn? Sal ons harte ophou voel? 
Maar Karien vererg haar nie. Sy kyk nie eers op van die vuur nie.
Dis seker die kruis wat mens dra as jy weet wat kom, besef ek. As jy die woorde hoor nog voor hulle sinne word.
Karien drink haar glas leeg en skink vir haar nog sjerrie in. “Eendag sal ek beter voel. Vir nou voel ek ’n bietjie ingedoen. Ek kan nie help hoe ek voel nie.” 
“Ek is in staat tot moord,” sê Madie uit die bloute. Asof sy heeltyd sit en torring het aan haar morele waardes en uiteindelik ’n besluit geneem het.
“Hoe nou?” vra Gerda en skink vinnig nog sjerrie.
Ek kry ook die gevoel ons gaan drank nodig hê vir hierdie een. Ek sal Madie eerder later daaraan herinner dat sy te mooi is vir die tronk.
“Die slim mense wat ek ken, praat oor die vermoë om te moor. Oor hoe en wanneer en waar hulle dink hulle so iets sal kan doen. Die meeste sê selfbehoud en oorlog van enige aard sal vir hulle genoeg rede wees. Ek was al meer as een keer seker daarvan: Ek sal iemand se lewe kan vat. En nie net as mý lewe bedreig word nie. ’n Oorlog is ook nie eintlik nodig nie.”
“Sluit julle deure, dames,” glimlag Gerda.
Madie se gesig bly grimmig. “Soms word ek net só kwaad, dis asof my aksies outomaties raak. Ek sal maklik ’n kersblaker of ’n braaipan kan optel en iemand doodslaan. Ek weet nie eintlik van gewere en gif nie, dis te veel moeite en beplanning. Maar ek het nog nooit daaraan getwyfel dat ek op die ingewing van die oomblik ’n mens met my hande om die lewe sal kan bring nie. Dis al wat ek het – die enigste bewys van passie êrens in my. Ek is in staat tot ’n crime of passion.”
“Wat sal jou tot moord dryf?” vra ek.
“Dis nie die klein goed nie. As Willem ’n affair het, weet ek nie of ek hulle sal wil doodmaak nie.” Madie vat ’n koekie en kou ingedagte daaraan.
Ek sou persoonlik nie dink haar man se buite-egtelike verhoudings is iets kleins nie, maar nou ja.
“Moordgedagtes kom eerder wanneer ek lees van kinders of vrouens in hulle tagtigs wat verkrag word. Almal wat my geliefdes bedreig, klein kinders bedreig, ou mense en diere bedreig. Ek maak eerder mense dood wat ek nie ken nie, om vir die wêreld iets te beteken, as mense wat al my Thaise groenkerrie kom vreet het, om vir myself iets te beteken.”
“As Willem ’n affair het,” kies ek my woorde versigtig, “dink jy dis met iemand wat al by jou huis kom eet het?”
Jis, as ek Madie was, sou ek darem befok gewees het as dít die geval is.
“Moontlik. Lettie – dis my huishulp – het mos kort voor ons weg is ’n vroumens se serp in Willem se studeerkamer gekry en dié het vir my baie bekend gelyk. Maar dis ook oukei. Dit maak my nie spesiaal omdat my man ’n affair het nie, die meeste mans loop rond.” 
Madie sug diep. “Maar hel, dit sal so ’n vernedering wees. En my pa, hy sal so lekker kry as alles uitmekaarval. Hy’t vir my gesê om nie met Willem te trou nie. Gesê ek is nie aantreklik genoeg om so ’n man in sy eie bed te hou nie.”
Hoe meer ek van Madie se pa hoor, hoe meer wil ek hom ’n poesklap gaan gee wanneer ons by die huis kom.
“As die ergste gebeur, kan ek net myself blameer. As ek my nie elke wakker oomblik sit en bekommer het oor Janine nie, of gedurig aan die huis verander het nie, of te besig was met liefdadigheidsetes of uitstappies reël vir oumense nie, het ek dalk meer tyd gehad om Willem te verafgod soos hy nodig het van ’n vrou af.
“Hoekom ek al daardie goed doen, weet die vader alleen. Niemand sien dit nie en nie ’n siel gee ’n fok om omdat ek omgee nie. Nie eers ék nie. Eintlik glo ek glad nie in my eie goeie hart nie. Waarin ek wel glo, is my skuldgevoelens. Oor Janine se hart, oor ek nie ’n hel omgee oor my pa se geld wat hy so aan my toevertrou nie, oor die arm mense, die honger mense en die brandsiek honde.
“Ek is bang vir karma. Ek wil nie op ’n dag wakker word en besef ek is ’n arm, honger, vergete oumens met ’n brandsiek hond nie. Ek weet goed ek moes lankal vir my ma gesê het dis oukei as sy my pa wil los. Al wat die meeste vrouens nodig het, is iemand om te sê dis oukei, die lewe sal aangaan as hulle wegloop van die monster af.”
“Die sondes van jou vader,” sê Karien.
Madie bars uit van die lag en ek en Gerda kyk maar net.
“Janine het geglo die meeste van my tekortkominge en die wêreld se leed is te wyte aan die sondes van my vader,” verduidelik Madie vir ons. “En ook nie metafories nie. My eie, regte, egte pa. Hy en Janine het mekaar ’n paar keer amper te lyf gegaan.”
Ek begin ook dink alles wat kak is, is haar pa se skuld.
Toe Ben Kroon aanmeld vir middagete, is ons tonge goed los en die bottel sjerrie op sy laaste. Hy bekyk ons so stadig, een vir een. Hy lyk kwaad.
“Dis maar goed Nina het my op pad gevang. Dis nie aldag dat ek vier kaalvoetvrouens voor my kaggel aantref nie,” sê hy.
Toe tref dit my: Hy het na ons gekyk om vir Janine raak te sien. En sy was soek.
“Ben Kroon?” vra Gerda met haar sonnige Gerda-glimlag, gans te mooi vir haar skoene.
Hy knik sy kop en Gerda stel die res van ons voor. Die man is nogal iets vir die oog. Fris gebou en baie plaasboererig.
Hy vra uit oor Janine se dood, wat seker normaal is. Madie verskaf die besonderhede. “Ek het haar so vyf jaar gelede ontmoet. Sy het die verkeerde afdraai gevat en op Vredesdal beland,” vertel hy.
Ek het nog nooit van hom gehoor nie. Nie eers ’n woord nie.
“Janine het so baie gehou van die plaas, sy’t haarself sommer genooi om vir die naweek oor te bly. Van toe af het sy ten minste een maal ’n jaar kom kuier.”
Sy het Ben glo minder as ’n maand gelede van haar planne laat weet. Sy het die boks vir hom gekoerier, om veilig te hou tot die Volksie sy opwagting maak. Háár opwagting – ek’s seker dis ’n vrouekar daai.
“Ek het nie die pienk Volksie gesien nie?” vra hy.
“Ons kon nie verby jou vark kom daarmee nie,” antwoord Madie. “Dit staan omtrent ’n kilometer in die pad op.”
Ben lag. “Daisy doen dit. Net ék kan met haar praat. Ek sal later die kar gaan kry.”
Hy beduie gang toe. “Sal ek die pakkie voor of na ete vir julle gee? Ek dink Nina het die kos omtrent reg.”
Ek is geskok. Ons almal is. Die pakkie gee!
“Gaan jy dit net vir ons géé?” vra ek agterdogtig.
“Ons hoef nie teen torings op te klim of bottels drank uit te drink nie? Hier is nie êrens op jou plaas ’n grot waarin ons moet rondkruip of ’n plaasdam waarin ons die pakkie van die bodem moet uitduik nie?” Gerda lyk na aan trane – van blydskap.
“Nee wat,” grinnik Ben. “Sy’t nogal gesê julle gaan deur ’n paar hoops moet spring voor julle hier uitkom. Julle kan maar ontspan. Kom ons gaan eet?”
Nina wag ons in met hoenderpastei en sop en vetkoek by ’n netjies gedekte tafel.
Ons almal eet meer as gewoonlik, maar Gerda, wat altyd ’n perd en sy joggie kan wegpak, oortref haarself. Ons gasheer bekyk haar later met groot oë.
“Moenie so staar nie,” raas sy. “Goeie kos was skaars die laaste paar dae!” 
Hy lyk vir die eerste keer ingenome met sy gaste en ek kan sien hoekom die man in die begraafplaas gesê het hy’s ’n haan onder die henne. Hy het ’n vriendelike gesig en hy lyk slim genoeg. Om nie te praat van die spiere wat onder sy trui bult nie.
Ek wonder skielik hoekom ek nie aangetrokke voel tot hom nie. Hy is dan so alles: mooi, slim, sterk. Is dit nie wat elke fairy tale vandat ek kan onthou as die perfekte man beskryf nie? 
Dalk het ek evolve. Dalk is sag en hard en mooi en lelik en slim en dom en sterk en swak en alles wat teenstrydig is wat ek wil hê. Dalk het ek grootgeword?
Grootgeword om verlief te wees op Pierre Vorster-Swart.
Groot?
Ek was nie altyd groot nie. Dit voel asof ek nou kan terugkyk met ’n wysheid wat ek nie laas week gehad het nie. Dis asof ’n rat in my brein verander het en ek nooit weer presies dieselfde na dinge kan kyk nie. 
Op skool het ek vreeslik gesukkel met parts of speech. Nouns, verbs en al daai kak. In standerd sewe besluit ek toe te hel daarmee en druip maar daai deeltjie van die vraestel. Toe ek met matriekangs weer daarna kyk, was dit net asof alles skielik sin maak en kon ek nie verstaan hoekom ek dit nooit verstaan het nie. ’n Rat het toe ook geskuif, maar hierdie keer is dit baie meer betekenisvol. Ek sal baie meer uit hierdie verskuiwing baat as om elke keer te weet wat die preposition in ’n sin is.
Dalk is ek besig om myself te vind. Daar is ’n deel van my wat ek nie langer miskyk nie. En ek mis hom, laat ek dit maar uiteindelik erken.
Nadat Nina die tafel afgedek het, bring Ben die boks. Gerda skeur die bruinpapier af en maak dit oop. 
Binne-in is daar, soos gewoonlik, ’n koevert met ’n brief en geld. Daar is ook vir elkeen van ons ’n paar tekkies, ’n serp en ’n mus.
“Dit voorspel net kak,” sê Gerda.
Karien vat die brief en begin lees.
“Welgedaan, dames. Julle kry môre die heilige dag af – om te rus. Julle gaan op Ben se plaas bly en julle kan maak net wat julle wil. Afhangende van my doodstyding stel ek die rivierboot voor.” 
Karien stop en kyk na ons.
Ek is so bly om te kan rus. Ek is skielik moeër as wat ek myself die laaste paar dae wou toelaat om te wees. Dit voel asof elke spier pyn en my oë krap om toe te wees vir ’n lekker lang tyd. Ek wil slaap tot my oë so pofferig is dat ek Anusol daaraan moet smeer om normaal te lyk.
“Maandagoggend vroeg moet julle die pad vat vir julle laaste taak,” lees Karien verder. “Nadat julle dit uitgevoer het, kan julle huis toe ry, maar eers moet julle na ’n plekkie met die naam Myart gaan. Daar is ’n koppie wat julle moet uitklim en dis dáár waar ek wil hê julle my as moet strooi. Op Myart se koppie, voor julle die oorblyfsels van my lyf strooi, moet julle soek vir nog een pakkie. Ek het dit op die hoogste punt van die koppie versteek. Ek het groot moeites deurgegaan om seker te maak dit sal die wind en weer van die seisoene kan weerstaan, so julle moet julle oë oophou! Daar beter net nie ’n brand wees tussen nou en dan nie . . . Ek hoop dis ’n lekker dag wanneer julle daar opklim, hopelik is dit al lente. Maar net ingeval iets onvoorsiens gebeur, pak ek vir julle serpe en musse in. En nuwe tekkies, vir die wis en die onwis.”
Onvoorsiens. Ingeval sy nie die winter oorleef nie.
Janine sou ’n goeie ma wees. Ek wéét dis wat Karien nou dink, ek kan dit op haar gesig sien. Hulle sou kinders kon aanneem. Iemand wat niemand wou hê nie. Ek dink mense wat kinders aanneem is fabulous.
“Aangesien julle nou weet waar ek gestrooi wil word, kan julle seker dadelik in die Volksie klim, dit gaan afhandel en die hele affêre van julle gewete af kry, maar asseblief, moenie. Moenie die avontuur kortknip nie, dit beteken vir my baie.
“Dankie, vriendinne, vir alles. Kry asseblief die laaste pakkie. Dis die belangrikste een! Baie liefde, Janine.”
Nie een van ons is seker honderd persent gekant teen die idee om vroeg klaar te maak nie, dink ek toe ek na die gesigte om my kyk. Maar dis nie hoe Janine dit wou gehad het nie. En ons het reeds so ver gekom . . .
Gerda gaap fyntjies. “Ek kan doen met ’n bietjie rus. Ek’s nie vandag in staat om ’n berg of ’n koppie of wat ook al uit te klim nie. Hoewel ek my kinders mis.”
“Het jy al kinders?” vra Ben Kroon geskok.
“Hulle is nog baie klein,” lieg sy skaamteloos.
“Wie kyk na hulle?” 
“Ehm, my . . .”
“Olga, haar lover,” antwoord Madie met ’n breë glimlag.
Ben staan op en vra verskoning om sy middag se werk te gaan doen.
“Was dit nou nodig?” vra Gerda toe hy uit die vertrek is.
“Nog baie klein, vra ek jou met trane in my oë. Daai seuns van jou is groter as meneer Kroon homself!” sê Madie verontwaardig.
Nina wys vir ons elkeen ons kamer, waarin sy ’n heerlike kaggelvuur aangesteek het. Ek kan nie glo hoe nice dit hier is nie. ’n Kaggelvuur in die kamer en al daai lekker kos. Ek glo nie ék sou dit beter kon maak nie. 
My maag is so vol, ek moet my broek se knoop losmaak voor ek op die sagte bed gaan lê. Ons almal beplan ’n lang middagslaap, ek’s seker daarvan. As enigiemand wakker is, is dit Karien. Omdat sy rede het om wakker te wees. As ek sy was, sou ek ook wakker wees . . . 
Arme Karien. Ek glo nie die kortste strooihalm was al ooit so kort soos dit vir haar is nie.

Op die plaas sit mens drie maal ’n dag aan tafel en eet. Natuurlik nadat die man van die huis gebid het vir die kos en die hande wat dit voorberei het. Nina se hande.
Nina, het ek besluit, is haar gewig in goud werd. Waar jy ook al kyk, is Nina. Sy staan reg met koffie, tee, koekies, broodjies, sjerrie, handdoeke, ekstra hout vir die kaggel. Enigiets en alles. Ná middagete kom sy pligsgetrou aangestap met ’n gebakte poeding en ’n melktert.
“Jy bederf hom tot in die afgrond,” glimlag Gerda en beduie in Ben se rigting. “Dis nie ’n wonder hy het nog nie sover gekom om vrou te vat nie.”
Ben sit terug en vryf oor sy maag. “Sy weet, as sy nie getroud was nie, was ek lankal op een knie voor haar.” 
Nina lag en klap na hom met ’n vadoek.
Ons help haar afdek en maak reg vir ’n luilekker Sondagmiddag. Ek en Karien verkas woonkamer toe vir ’n fliek op TV, maar ek vind dit moeilik om te konsentreer. Om moontlik die malhuis te ontduik . . . Dit kan alles verander wat ek al ooit vir my toekoms beplan het.
Dit sal nie nodig wees om ’n kat te koop of my te bekommer oor hoe ek eendag ’n tuisverpleegster gaan bekostig nie. Ek sal dalk nog kan trou. ’n Mooi wit rok en ’n sesgangete by die onthaal. Dalk sal ek eendag ’n cool ou vrou wees met ’n kierie en ’n halfjekkie iewers weggesteek. Ek kan my kleinkinders leer kettieskiet en peanut butter eet om ’n rookasem weg te steek. 
Kleinkinders. Kinders. Nee wag, só ver sal ek my nie op hoop alleen laat meesleur nie.
Pierre is ’n familieman . . .
Ek span nou behoorlik die wa voor die osse, besluit ek toe Karien se gevroetel my aandag aftrek.
Gister was sy ook so. Vandat ons die brief gelees het, is sy nie so half-afwesig en rustig soos gewoonlik nie. Sy op en af heeltyd na haar kamer of na die badkamer toe, en al sit sy stil, karring sy heeltyd aan iets. ’n Naat of ’n knoop of haar oor.
Ek wonder of sy ontsteld is omdat ons uiteindelik môre Janine se as gaan strooi. Sou sy baie waarde heg aan die inhoud van die houtboksie tussen die Volksie se seats?
Met my ouma se dood het ek besef ’n lyk is vir my net ’n lyk. Dis net Pandora se leë boks, wanneer selfs die hoop ontsnap het. Dis asof daar niks oor is van die mens wat eens daai liggaam gevul het nie.
Karien flits ’n bebliksemde kyk na my.
“Natuurlik heg ek waarde aan die fokken boksie!” sê sy geïrriteerd. “Dis al wat oor is van haar. As ek nie al hierdie flippen stupid goed kon doen nie, sou ek haar nooit eers ontmoet het nie. Niks goeds het al ooit daarvan gekom nie, en kyk waar sit ek nou weer. Dit voel asof ek gebreek is. Halfdood, en iets peuter heeltyd aan my. Dis asof ek wag vir iets om te gebeur wat my beter sal laat voel. Íets wat bevestig dat ek gedoen het wat gedoen moes word met Janine. Daar’s tog sekerlik ’n rede hoekom sy op my pad gestuur is en ek soek daarvoor, maar ek kry niks. Daar’s geen sin hierin nie.”
“Jy’t haar laat glo in ’n bestaan ná die dood. Dis wat sy vir my gesê het.” Ek probeer koel en kalm klink, rustig. 
“Ag, asseblief! Dis nie eers ’n opsie nie. Die lewende organisme word geskep en dit vergaan en dis dit. Ek kon myself nog nooit oortuig dat mense verhewe is bo hierdie lewe nie. Mense is maar vrot, en ek weet dit vandat ek my verstand gekry het.” Sy staan op van die bank. “Daai boks is al wat oorbly. Ek gaan nou slaap.”
“Dis nog nie eers vyfuur nie. Wat van aandete?” probeer ek keer, maar sy is klaar weg.
Sy is skaars uit of Madie kom binne. “Ek’s bekommerd oor haar.”
“Jy gehoor?” vra ek.
“Ek was buite die deur. Ons gaan haar moet help.”
 “As sy ons toelaat.” 
“Sy ken vir Madel Dreyer maar bitter sleg as sy dink haar tantrumpies gaan mý van koers af kry. Kom ons gaan soek vir Gerda en die boer. Ek’s nog steeds bekommerd sy gooi dalk haar flikkers vir hom.”
Vroegaand eet ons kerrie en drink wyn en gesels ’n hond uit ’n bos. Sonder Karien. 
Madie het ook intussen verdwyn; sy bad glo. Sy bly aansienlik langer in die bad as wat betaamlik is wanneer ’n mens ’n gas in iemand anders se huis is.
Toe Ben gaan slaap, bly net ek en Gerda in die kombuis oor. Sy’s weer besig om te SMS. Marijolein kla oor die seuns se reuk in die kar ná rugby en Gerda stel voor sy kry een van daai lekkerruikboompies om in die kar op te hang.
Kort na Marijolein se boodskap kom daar een van Stefan deur. Hy kla omdat die internet by die huis gecap is en verdink Marijolein glo daarvan dat sy pornografie download.
“Ek het opgehou oplees oor hulle moontlike sielkundige probleme. Ek het nie meer die tyd of die krag nie,” sê Gerda terwyl sy antwoord. “Sover moontlik los ek hulle uit, veral die seuns. Eerder dit as om een van daai ma’s te wees wat haar seuns oppiep om die lamsakke van die toekoms te word. As my eksman se ma nie om hom gedraai het soos ’n vlieg om kak nie, was my lewe dalk heel anders.”
Ek wonder of Pierre se ma soos ’n vlieg om kak om hom gedraai het. Ek het haar al ’n bietjie leer ken vandat sy in die Kaap kom aftree het. Dalena Vorster-Swart. Ek glo nie sy’s die tipe wat haar kinders opgepiep het nie. Ek hou van haar.
Net nog een taak en die rit huis toe, dink ek toe ek later in my sagte bed klim. Daarna gaan die lewe soos gewoonlik aan. 
Fluit-fluit, Janine se storie is amper uit. 
Eerlikwaar, ek weet nie of ek al gereed is om weg te loop daarvan nie. Wat as sy ná hierdie week ’n wasige herinnering word wat mettertyd vervaag? Wat as ek nie meer haar gesig voor my kan oproep nie? Ek wil tog nie eendag na ’n foto moet kyk om presies te weet hoe sy gelyk het nie.
Ek is nog nie reg om haar te laat gaan nie. Ek glo nie een van ons is nie. Vir Karien is dit seker uiters kak. 
Hoe sou dit wees as ek en Pierre sou afhaak en ek dink hy is wonderlik en perfek en alles en dan gaan hy ná ses maande dood? Die gedagte laat ’n koue gril deur my lyf trek. Dis beslis een van die leliker strepe wat die noodlot ’n mens kan trek.

Myart se koppie is waar ons uiteindelik sien hoe Karien van Zyl lyk wanneer sy genoeg gehad het. Haar oë raak so ekstra groot en ligter as ooit en haar gesig is heeltemal waswit. Sy praat nie meer rustig asof sy ’n kind aanspreek nie. Sy praat hard en swaai woes met haar arms. 
Maar vir die eerste keer voel dit asof sy gee van haarself, in plaas daarvan om net alles om haar in te neem en binne te hou.
“Ek vervloek alles en almal omdat sy enigsins na my gestuur is!” skree Karien. “Dis my straf, die kerkraad se voorspelling wat waar geword het. Toe ek sewe was, het die hoofouderling op ’n dag in Pick n Pay vir my ma gesê: ‘Sy sal in die hel brand vir hierdie onheiligheid.’ Weet julle wat het my ma gedink?” 
Ons is almal so verslae, ons skud maar net ons koppe.
“Sy’t gedink: ‘Ek weet, ja.’ Maar sy’t darem die ordentlikheid gehad om vir my te sê ek moet my nie aan hom steur nie. Hulle was reg, want ek is besig om in die hel te brand. G’n Heathcliff kan meer brand as wat ek nou brand nie!” 
Sy skep ’n slag asem, maar daar is blykbaar geen keer aan die woordestroom nie. Soos lawa borrel dit uit haar mond.
“Die volgende Sondag ná kerk het ek vir my ma gesê ek het nog nooit ’n gees gesien nie, so hoe moet ek daarin glo? Sy het gedink: ‘Wat het ek gesondig om ’n kind soos hierdie te kry.’ Toe sê sy: ‘’n Mens glo net, Karien, jy hoef nie altyd alles te kan sien nie. Dis nie hoe dit werk vir die res van ons nie.’ En hou op, Sonja, hou op om my jammer te kry!”
Ek probeer moerse hard om my gedagtes te stop. 
“Soul mates, verbeel jou!” skree Karien met afsku. “Wat as jy hierdie misterieuse siel eers raakloop wanneer dit oud of getroud is? Of wanneer dit nog ’n kind is? Of as dit besig is om dood te gaan?”
Ek voel haar pyn. Ek kan dit nie help nie, ek kan dit nie keer nie. 
Om ons woed die wind. Dit het ons amper twee ure gevat om die koppie uit te klim en dis bitter koud. Janine se mus en serp bied nie naastenby genoeg beskerming teen die aanslae van die winter nie. My lyf pyn van die koue, my hande is rooipers, my neus loop en my oë traan. Die ander drie lyk nie beter nie.
Ons staan op die hoogste punt van die koppie. Die grootste probleem is: Ons sien niks. Geen pakkie nie. Elke klip is letterlik omgedraai om te soek daarvoor, elke bos amper ontwortel, maar nog steeds niks. Dis toe wat Karien gestrip het.
“Gooi net haar as uit!” skree Madie. “Ons weet sy wou dit hier gedoen hê, dis al wat saak maak.”
Ons moet skree, anders kan ons mekaar nie hoor in die loeiende wind nie.
“Nee, sy wou hê ons moet die pakkie kry. Sy sê dis die belangrikste een, en ons moet dit kry vóór ons die as strooi,” skree ek terug.
Ons het so ver gekom, ons kan netsowel ordentlik klaarmaak.
“Bel die prokureur. Hy’t gesê hy’t duplikate van alles. Ons sal vrek hier bo!” roep Gerda.
Karien gooi haar hande op om ons stil te maak. Met die wind wat haar hare heen en weer ruk onder haar wit mus en haar amper deurskynende oë wat blits, lyk sy amper soos die heks wat sy eers vir my was.
“Nee!” skree sy oor die wind. “Nee, nee, nee! Ons sal nié die prokureur bel nie en ons sal nié Janine se as strooi voor ons elke laaste verfokkende pakkie gekry het nie!”
“Oukei, oukei,” beduie Madie dat sy oorgee. Gerda draai weg en skop na ’n klip.
“Ons het gesê ons sal hierdie donnerse ding doen,” stoom Karien voort. “Een vir een wou ons nie die persoon wees wat haar teleurstel of haar laaste toets dop nie. Asof sy wéét. Asof sy kan sien wat ons doen. Ons maak ons mal vir iemand wat lankal dood is. Dood! Weg!” skree sy terselfdertyd by die koppie af en in die hemele op.
“Hoekom nou, hier op die laaste, minder waansinnig probeer lyk? Ons is almal mal en ons het geen selfrespek nie. Om so orders te vat van die dooies!” 
Karien skree so hard dat haar stem begin kraak. Ek is seker sy skree haar keel rou.
Ek het nog net ’n paar maal in my lewe so hard geskree. ’n Mens proe bloed in jou keel wanneer jy so skree. Dit herinner my elke keer ek is net mens. Net are en selle en vel wat dit alles netjies wegsteek. Al die swakheid en broosheid mooi gebêre onder ’n vel wat dikker as leer moet wees om hierdie lewe te oorleef.
“Ons is almal mal!” skree Karien voor sy omdraai en wegstap. Sy kom tot stilstand voor ’n groot boom, leun met haar voorkop daarteen. “Ek haat jou, Janine!”
 Dis asof tyd vries. En dan, eers amper onmerkbaar, begin die wind bedaar.
“Dalk is dit gesteel?” sê Madie toe dit nie meer nodig is om te skree om gehoor te word nie. “Om die ding bo-op ’n berg te los was nie baie wys nie. Baie mense kom seker hier.” 
“Dalk het ’n boemelaar dit opgetel of iets?” raai ek.
Ons dink aan ’n duisend maniere waarop die pakkie kon wegraak en dit vat ’n tydjie voor ons agterkom Karien is weg.
“Waar’s daai meisiekind?” vra Gerda beangs en hardloop na die rand van die koppie.
Ek en Madie is kort op haar hakke. Sekerlik kon Karien nie afgespring het nie?
Ons staar na die leegte onder ons en roep en skree. 
“Hier!” hoor ons Karien êrens bo ons koppe terugskree.
Ons kyk op en daar sit sy, halfpad op in die boom, haar bene om ’n dik tak gevou.
“Wat doen jy?” roep Madie.
“Die hoogste punt van die koppie,” fluister ek agter haar.
“Janine het gesê die hoogste punt. As ek hoog genoeg opgaan, gaan ek die pakkie tussen die takke kry!” skree Karien voor sy verder klim.
Ek moet keer of ek begin lag. Die hoogste boom kry die meeste wind.
“Vir al wat ons weet, is daar ’n nota wat sê ons moet wag vir ’n spul Rooi Indiane om uit die berg te kom en die as te seën voor ons dit mag strooi,” mompel Gerda deur haar serp. 
Karien is rats en ná ’n rukkie kan ons haar glad nie meer sien nie.
“Moet ek agter haar aangaan?” vra Gerda bekommerd. “Sy lyk nie baie stabiel vandag nie. Wat as sy weer haar moer strip daar bo en afval?” 
Maar haar woorde is skaars koud of ons hoor die oorwinningskreet uit die boom. Karien hét dit.
“Sy het dit!” juig Madie langs my.
“Vang!” skree Karien en ’n pakkie kom deur die lug na ons afgevlieg.
Madie vang dit en sit dit op die klipperige grond neer. Ons wag vir Karien. 
Sy klim versigtiger af as wat sy opgeklim het en toe sy uiteindelik onder die boom staan, sien ons ’n diep krap aan haar nek en oor haar linkerwang. Sy bloei. Dit gaan merke los.
“Maak oop, laat ons sien,” sê Karien.
Madie ruk die plastiekomhulsel af. Soos gewoonlik bevat die pakkie geld en ’n brief. En vier identiese blou boksies.
“Lees!” bibber Gerda.
Karien vou die bladsy oop en begin lees. 
“As julle bo-op Myart se koppie staan en hierdie brief lees, is ek verstom. Ek kan nie glo julle het deur soveel moeite gegaan om ’n mal vrou se laaste wense uit te voer nie. Maar die uitstappie het oor meer as net my as gegaan. Dis hoekom julle tans op die bopunt van ’n onmerkwaardige koppie op ’n onmerkwaardige dorp staan. Dit maak nie saak waarheen my laaste oorblyfsels waai nie. Al wat vir my saak maak, is die tyd wat julle saam deurgebring het.
“Ek kon nie hierdie wêreld verlaat en weet julle is uitgelewer aan al die hartseer daarvan sonder ’n vriendin in sig nie. Julle is almal so antisosiaal, maar ek bly hoop julle vind mekaar meer aanvaarbaar ná die week saam. Dalk kan julle nog eendag vriende word?
“In elk van die blou boksies is daar ’n sleutel. Die sleutels behoort aan die voordeur van ’n huis in Frankryk se Bordeaux-wyndistrik. Dis nou nie ’n wynplaas nie, maar dis ’n oulike plekkie en ek het altyd soos ’n nuwe mens gevoel as ek ’n paar weke daar deurgebring het. Ek hoop julle kry dieselfde genot daaruit, want dit behoort nou aan julle. Daar is ’n huishoudster wat lewensreg op die plek het, Julia. Ek is seker julle sal van haar hou. Sy is een van die gaafste ou siele wat ek al ooit teëgekom het. Julle moet haar gaan ontmoet, sy wag vir julle.
“Dankie vir alles. Julle het my lewe fantasties gemaak en ek sal altyd lief wees vir julle. Janine.
“PS. Gooi nou my as weg en gaan huis toe!”
Toe Madie die houtboksie oopmaak, skep die wind die boonste laag as en dra dit weg. 
Een vir een vat ons ’n hand vol as en gooi dit die ysige wind in. 
Karien is laaste. Sy vat die boksie, maak die deksel toe en sit dit op die grond by haar voete neer. Toe draai sy om en begin by die koppie afstap.
Sonder ’n woord loop sy net weg.
Ek volg haar. Dis gedoen en dit voel of ’n reusegewig saam met die as weggewaai het.
Dis klaar, maar dit voel nie of dit klaar is nie. Dit voel asof ons nog iets moet doen of sê, maar daar’s niks oor nie.
“Gaan ons vanaand op Myart oorbly of gaan ons huis toe?” vra Gerda toe ons by die Volksie kom.
“Huis toe.”
“Huis toe.”
“Huis toe.”
Dis tyd.

My meisies is by die huis. Ek kon nie saam met hulle op die road trip gaan nie. Ek weet nie hoekom nie. Dalk is dit iets wat hulle alleen moes doen.
Ek’s bly hulle is terug. Die lang tye van introspeksie was besig om my dood te maak. Grappie!
Ek gaan loer eerste by Gerda in.
Sy is besig om wakker te word. Al die kinders staan om haar bed en kyk na haar. Sy vryf haar oë en kyk weer. Riaan, Bennie, Stefan en Marijolein. Aangetrek vir skool staan hulle daar, tas oor die skouer.
“En nou?” vra sy deur die slaap.
“Ons is so bly Ma is terug,” sê Riaan. Hy smile van oor tot oor.
“Die seuns is net weer lame. Hulle wou sien of Ma oukei is voor ons ry. Asof daar nou fout sal wees,” sê Marijolein.
“Sy hou haar verniet groot. Sy was lekker depro toe Ma nie hier was nie,” sê Bennie.
“Ons gaan laat wees,” sê Stefan. “Ons het vir Ma ontbyt in die mikrogolf gelos. En moenie worry oor aandete nie, ons gaan braai. Marijolein maak ’n heel aanvaarbare aartappelslaai.”
Hy buig af en plak ’n groetsoen op Gerda se wang. Sy lyk uit die veld geslaan. Warm op sy hakke is Riaan, Bennie en selfs Marijolein.
“Jislaaik, dit lyk my ek moet meer gereeld verdwyn vir ’n week,” sê Gerda.
Al die kinders vries in hulle spore.
“Ek spot, gaan skool toe,” glimlag sy.
Gerda lê terug teen die kussings. Die kinders se voetstappe verdwyn in die gang af, maar dan kom iemand teruggehardloop. Dis Marijolein. Daar’s ’n duidelike verskil tussen haar loop en die drieling se gedonder. Sy loer om die kamerdeur. 
“Ma? Daar’t ’n man gebel, baie keer, toe Ma weg was. Hy’t nie gesê of dit oor werk was nie. Sy naam is Pablo en hy’s glo van Miskloof. Waar’s dit? Ek’t nog nooit van die plek gehoor nie.”
Gerda spring kiertsregop in die bed. “Pablo? Yes!” skree sy. 
Sy bedaar toe sy sien hoe Marijolein haar aanstaar. “Miskloof is die fabulousste plek ooit, ek gaan julle soontoe vat vir vakansie.”
“Hmmm, ek wil vanaand hoor van hierdie Pablo van Miskloof. Dit klink of hy iemand is wat die drieling sal moet probeer oorleef. Shame, hulle was eintlik oukei toe Ma weg was. En . . . ek het ’n boyfriend. Ek sal Ma later vertel. Bye!”
Gerda wag tot sy Marijolein se kar hoor wegtrek. Sy skuif teen die kussings af en trek weer die duvet oor haar. 
“Ai, dis lekker om by die huis te wees.” Sy giggel. “En uiteindelik kan ek begin foutvind met Marijolein se boyfriends!”
Sy leun oor en tel haar selfoon op. Tik-tik-tik ’n SMS: Die Miskloof-man het my gesoek!!!
Sy stuur die boodskap vir Sonja, Karien en Madie.
As ek lippe gehad het, as ek asem gehad het, sou ek sug van verligting.
Madie sit in die besoekerstoel voor haar pa se lessenaar. Ek kan haar hart in haar keel sien klop en die fyn sweetlaag wat op haar bolip uitslaan.
Sy is nog altyd doodbang vir haar pa. Vir haarself ook, wanneer sy by hom is.
“Ek’s bly om te sien jy’s terug van jou onbeplande vakansie, Madel,” sê hy afkeurend. Die diep frons wat al jare lank op sy voorkop ingekerf is, raak nog dieper.
“Ja,” sê Madie.
Haar stemtoon skok my: ferm, en met ’n ligte toon van sarkasme.
Dit skok haar pa ook. Hy sit die dokumente waarna hy gekyk het neer, vou sy hande voor hom en kyk stip na sy dogter.
Madie sit ’n bietjie regopper, trek haar skouers agteroor en maak haar mond oop om te praat.
“Ek bedank. Ek sien nie meer kans nie.” Haar hand beduie na die kantoor om haar.
Hy sit seker vir ’n volle twee minute doodstil.
“En wat is jou planne nogal? Gaan jy ’n huisvrou wees?”
“Nee, ek los vir Willem ook. Hierna is ek op pad prokureur toe, vir ’n egskeiding. Ek gaan rokke maak. Moontlik ’n boetiek of iets oopmaak.”
Ek wil bollemakiesie slaan en my vuis in die lug pomp. My Madie staan op vir haarself!
“Rokke?” snork haar pa. “Nie met mý geld nie. Het daai loskop Hunt-vroumens vir jou ’n spul geld gelos om mee te speel?”
O, hy’s ’n doos. As ek hard genoeg konsentreer, voel hy dalk aan daar is iewers in die heelal iemand wat dink hy’s ’n doos.
Madie se oë trek op skrefies. “As jy nie altyd so ’n . . . dóós was met haar nie, sou ek meer tyd saam met haar kon deurbring voor haar dood. Maar nee, daar was mos altyd een of ander krisis. En néé, Pa, met my eie geld. My geld en Willem Dreyer se geld. Van nou af maak ek rokke, want ek hou van rokke maak en dis dit.” Sy staan op uit haar stoel. 
Dis ook ’n nuwe een. Mense wat voor meneer Burger sit, staan nie op tot hulle verskoon word nie.
“Van nou af doen ek nét wat ek wil,” sê Madie en stap by haar pa se kantoor uit.
Toe Willem Dreyer net ná nege die aand by sy huis instap, kan hy aanvoel iets is anders, maar hy weet nie presies wat nie. Hy hang sy winterjas in die gang op en stap deur na die slaapkamer.
“Ek’s bly jy’s terug. Ek het jou gemis,” roep hy in die gang af. 
Sy stem is so vals, jy kan dit op ’n myl hoor. Ek verlekker my by voorbaat in sy reaksie.
Toe hy by die slaapkamer instap, is daar ’n spul kerse aangesteek, maar dis nie Madie in die bed nie.
“Wat maak jý hier?” sis Willem vir sy lover. “Jy kan mos nie net hier instap en in my bed kom klim nie! Wat as Madie jou hier kry?”
“Jy’t dan vir my ’n boodskap gelos om te kom! Jy’t gesê sy sal nog nie terug wees nie!”
“Is jy mal?” Willem kyk bekommerd om hom rond. “Watse boodskap? Sy’s terug. Jy moet nou dadelik gaan!”
“Daar moet ’n misverstand wees! Is jy seker sy’s terug?”
“Sy was vandag by die hospitaal, ek het haar met my eie oë gesien! Ek sal jou in elk geval nooit hierheen nooi nie, wat as Lettie jou weer sien?”
Asof sy vir ’n teken gewag het, verskyn Lettie in die deur.
“Meneer hoef nie daaroor te bekommer nie, mevrou Dreyer het vir my gesê dié . . . dame sal vanaand hier wees. Maar dit lyk nie of die dame verstaan hoekom sy hier is nie. Weet sy sy moet vir meneer help pak?”
Willem tol om en die vrou in die bed kry amper ’n hartaanval van skok. Sy pluk Madie se duur beddegoed vinnig oor haar.
Ek kry so lekker. Ek wil hierdie oomblik, hierdie gevoel nooit vergeet nie. Ek wil dit met my saamdra tot in alle ewigheid en gereeld terugkyk daarna. En lekkerkry.
“Pak?” vra Willem.
“Pak, ja. Mevrou Dreyer het gesê meneer moet seblief eerder hierdie swartsakke gebruik as haar tasse. Dan is dit nie later ’n probleem om die tasse terug te bring nie.”
Lettie sit die rol swartsakke op die antieke laaikas neer en loop uit met ’n regop rug.
Toe ek haar die eerste keer sien, ná wat voel soos vir altyd en altyd, stap sy deur die VS se deure. Sy’s laat, besef ek. In haar lewe was sy nog nooit laat vir iets nie. Sy is vandag laat omdat sy haarself eers mooigemaak het.
Die ontbyttafel is afgedek en almal het al met hulle dag se werkies begin toe sy by Pierre se kantoor instap.
“Nie ’n woord uit jou uit tot ek klaar is nie,” sê sy en gaan staan voor sy lessenaar. “Ek dink heeltyd aan jou en ek het jou die hele week gemis en ek hou nie daarvan nie. Ek hou so min daarvan, ek dink ek moet eerder die pad vat, want ek kan jou amper waarborg jy sien nie kans vir my nie. My ma sit in ’n malhuis, my ouma was in ’n malhuis, en my grootouma sou seker ook gewees het as mense geweet het wat fout was met haar. Ek sal dalk ook so opeindig en ek weet nie of jy kans sien daarvoor nie.” 
Sy stop om asem te skep en toe Pierre wil begin praat, hou sy haar hand op. 
“Ek is nog nie klaar nie. Die ander ding is: Ek sien hoe erg jy oor jou familie is en ek weet jy gaan ’n string kinders wil hê. Ek wil nie ’n klomp kinders baar wat hulle lewe deur moet sit en wag vir wanneer hulle dalk van hulle trollie af raak nie. Dis te erg, ek weet. Dis dit, nou is ek klaar.”
Sy draai om en loop by sy kantoor uit. Sy wag nie eers vir hom om ietsie te kan sê nie!
Sy groet haar kollegas, stap na haar werkarea en begin kyk of alles in orde is. Dis halftien.
Vyf minute voor tien het sy al twee koppies koffie afgesluk en begin met ’n flan. Toe sy opkyk, staan Pierre langs haar.
“Nou, nie ’n woord uit jou uit nie, juffroutjie,” sê hy met ’n vinger wat waarskuwend beduie. “Jy weet nie alles nie, al hou jy daarvan om so te dink. Jy weet nie waarvoor ek kans sien nie en jy weet duidelik nie van my familie nie.”
Sonja sit die houtlepel neer en kruis haar arms. “Wat van hulle?”
“Ek is nog nie klaar nie,” boots Pierre haar na. “Ek en my broer Anton is aangeneem, én Talia, ons suster. So as jy dit lank genoeg met my kan uithou vir kinders om ’n issue te word, neem ons ook ’n klomp aan. Terloops, mens besluit nie eintlik hoeveel kinders jy met iemand gaan hê voor die eerste date nie. Ek stel voor jy moet ophou om my kak te gee, saam met my uitgaan vir ete en daarna kyk ons wat gebeur.”
“Oukei,” antwoord Sonja met ’n frons tussen haar oë. “Ek maak vir jou ’n flan.”
“Maak klaar my flan en gaan huis toe. Ek kom tel jou seweuur op en ek soek koffie voor ons uitgaan.” 
Ek het Karien vir laaste gehou. My waarste liefde, die eerlikste ding wat die lewe my ooit gegee het. Iemand om aan vas te hou.
Sy lê toegerol onder ’n klomp komberse in haar bed.
“Môre sal ek weer joga doen. Die toekoms voorspel, die huis netjies maak en die wasgoed was. Môre . . .” fluister sy vir die pienk kombers teen haar wang. “En dis nie omdat ek hartseer is nie, net omdat ek jou mis.”
Karien is waar my hart elke keer skeur. Ek is bekommerd oor haar môres.
Haar arm kom onder die kombers uit en tel die pienk dagboek van die bedkassie af op. Ek het nooit eintlik besef hoe baie sy van pienk hou nie. Amper alles in haar kamer is pienk, nes ’n dogtertjie s’n. Ek wens ek kon vir haar makliker kinderdae gee, ’n makliker lewe.
Sy begin skryf. Ek lees oor haar skouer.
Die konsep van selfmoord is glad nie vir my ’n probleem nie. My wil om nié toe te laat dat hierdie lewe my oorwin nie, is besig om swak te word. Elke keer as ek na my enkel kyk en sien dat my lint na haar toe nie meer daar is nie, gee ek minder om wie wen. Waar was daar al ooit ’n tyd wat ek gedink het ék sal bo uitkom? Hoekom nou myself probeer flous? Vandat ek klein was, leef daar in my verbeelding ’n wreedheid. Iets wat my gemaak het soos ek is. Dit was die logiesste verduideliking: Iets het my vervloek om mense se gedagtes te hoor, al is die gedagtes hóé lelik. Om te sien wat die toekoms gaan bring, al lê jy as vyfjarige nagte wakker in sweet en vrees. Ek vat myself eerder hier weg. Ek gee nie om waarheen ek gaan of wat van my word nie. As enigiets van my word. Ek weet nie meer wat om te doen nie. Ek weet niks. Janine was reg. Sy was altyd reg. Ek is sosiaal wanaangepas. As ek normaal was, sou ek beter gevoel het ná die week wat verby is. Die ander drie voel beter. Reg om weer aan te gaan. Reg om die res van hulle lewens te leef.
Ek kyk nog na haar, wens vir die duisendste keer sy kon my sien, my aura waarvan sy so baie gehou het. 
Ek kyk nog en ek wens nog, toe besef ek hierdie is die laaste. Die donkerman gaan my nie toelaat om weer te kom kyk nie.
Waar ook al ek die afgelope tyd was, ek gaan nou na ’n ander plek toe.



Epiloog 

“Wat de donner maak my ma?” vra ek vir Madie terwyl ek deur ’n skrefie na die skare in die kerk kyk.
“Sy vleg Pierre se ma se hare. Los dit, dis oukei!” raas Madie terwyl sy peuter aan my rok se skouerbandjies.
Is dit oukei? Ek glo nie dis oukei nie. Maar as my ma iemand se hare wil vleg, kan dit seker netsowel Dalena Vorster-Swart s’n wees. 
Pierre se ma laat nog steeds my kop draai. Dit wil voorkom asof sy alles kan doen. Regtig. En asof sy alles weet, álles alles. Asof sy soos Karien is, net beter.
Sy sê sy doen chakra-meditasie of iets van dié aard en sy fokus op haar derde oog. Ek is nie seker wat dit beteken nie, maar dit klink moerse cool.
Ek hou van Pierre se familie. Hulle is almal weird en dit laat my minder weird voel. Soms wanneer ons saam kuier, voel ek soos die normaalste persoon in die vertrek. Buitengewoon, I tell you.
My favourite spreuk is van Harriet Van Horne: Kosmaak is soos liefde. Doen dit met oorgawe of glad nie.

Ek stem saam met haar. Ek moes ’n plek in myself bereik waar ek met oorgawe lief kan wees vir Pierre, vir hom en sy buie en sy restaurant en sy familie. Ek moes daar uitkom, want hy was lankal daar aan’t wag vir my.
Hy gee nie om as ek ’n flan regdeur die kombuis gooi of gil as ek nie my boodskappe kry nie. Hy gee nie om dat my lakens en my onderklere gate inhet nie. Soos Superman wis hy my paranoia en my vrese uit sonder veel moeite. Hy gesels met my ma asof sy die interessantste mens op aarde is en stuur my kombuis toe as ek begin fret.
“Kry nou rus met die bandjies, Madie! Die rok is perfek. Dit kan nie moontlik mooier wees as wat dit reeds is nie. Kalmeer!” sis ek toe sy weer naderkom en aan my rok begin vroetel.
Madie maak rokke dat die biesies bewe. Ek dink sy werk amper so hard soos Karien, net met garing en naalde en lap.
“Dit is perfek, nè?” glimlag sy. “Is jy nie bly ek het maande terug vir jou crabs gegee en nie vandag nie?”
“Is dít nou snaaks?” raas Gerda. “ ’n Mens praat nie op iemand se troudag van sulke goed nie! Jy kan jou sterre dank jy het nie vir my of vir arme Pablo jou crabs gegee nie.”
Hulle sien mekaar nog al die tyd – langafstand. Ek dink langafstand is die enigste ding wat sal werk vir iemand soos Gerda. Sy sweis en grind nog steeds soos ’n besetene.
Madie lag en lag tot die trane rol en Gerda lyk of sy gaan begin hiperventileer.
“Jou make-up!”
Madie trek haar gesig reg. “Goeiste, ja. Ek’s jammer. Ek weet die crabs was erg, maar dis nou eintlik so snaaks. As dit nie daarvoor was nie, sou my hele lewe anders gewees het . . .”
Sy begin weer lag.
“En ons is bly vir jou, maar hou nou op praat oor crabs!” sis Gerda. “Netnou hoor die dominee!” 
“Jis, ek mis vir Karien,” sug ek.
“Sy’s gelukkiger waar sy nou is,” sê Madie.
“I should think so,” mompel Gerda.
Karien het ’n paar maande terug haar praktyk gesluit, haar tasse gepak en Frankryk toe getrek. Sy bly in ons vakansiehuis se tuinwoonstel. Hoekom sy nie sommer in die huis bly nie, weet die hemel alleen. Dis nie asof ons heeljaar daar uithang nie, en daar is meer as genoeg slaapkamers vir almal.
Sy skryf ’n boek en sê sy eet baie kaas en brood en drink heeldag wyn. Ek is só bly vir haar. Met ons wittebrood gaan ons by haar kuier en ek kan nie wag om haar te sien nie.
“Is jy reg?” vra Madie.
“Is jy gelukkig?” vra Gerda.
Dis daai tipe vrae waarop ’n mens nie net ’n antwoord wil uitspoeg nie. Dis ’n belangrike dag vir sulke vrae en ek vat ’n paar oomblikke om daaroor te dink.
Ek weet nie of ek reg is hiervoor nie. Niemand weet seker ooit regtig of hulle reg is vir enigiets nie. Hoe kan hulle? Die lewe werk nie so nie. Maar dit maak nie veel saak nie, want ek wil eerder hier wees as enige ander plek in die wêreld. 
Waaroor ek wel seker is, is dat ek gelukkig is. En of ek nou reg is of nie, hierdie ding gaan ek doen en niks of niemand gaan my keer nie.
“Jip,” antwoord ek. “Julle lyk so mooi.”
Ek is bly Madie en Gerda het ingestem om saam met my die kerk in te loop. Eintlik het hulle nie ingestem nie, eerder aangedring. Maar dis oukei, ek wou hulle in elk geval vra.
“Nie so mooi soos jy nie,” glimlag Madie toe ons begin stap.



Oor die boek
Opsomming
’n Welder, ’n sjef, ’n finansiële bestuurder en ’n fortuinverteller saam op die lang pad met ’n boks human remains . . .
Om die as te strooi van ’n vriendin wat lank vooraf geweet het sy gaan doodgaan, is nie speletjies nie. Janine het gans te veel tyd gehad vir plannetjies maak en leidrade wegsteek vir hierdie laaste avontuur wat sy in as-vorm meemaak. Haar vier mede-avonturiers moet in ’n begraafplaas ronddrentel, die misterieuse Miskloof soek en teen kloktorings opklouter, om nie te praat nie van ’n vark met die naam Daisy wat dink die pad behoort aan haar.
Die vier is mín lus. Maar wat nie doodmaak nie, maak sterk. Vir dié vier vroue wat bittermin ooghare het vir mekaar, is die swaarste taak om agter mekaar se toe deure in te loer – daar waar alles beslis nié blink nie.
Einde ten laaste vind Sonja, Madie, Gerda en Karien egter dat dit makliker was om moeilik te wees vóór hul pienk Volksie se wiele uit die Kaap gerol het.

